অসমৰ জনগোষ্ঠীৰ গাঁথনি আৰু সংস্কৃতি - Class 10 Assamese Lesson 8 Question Answer - Sebahslc.In\nঅসমৰ জনগোষ্ঠীৰ গাঁথনি আৰু সংস্কৃতি – Class 10 Assamese Lesson 8 Question Answer\nJanuary 22, 2022 January 22, 2022 by sebahslc.in\n১/ অতি চমু উত্তৰ লিখা:\n(ক) এয়ােদশ শতিকাত অসমলৈ অহা বহিৰাগত গােষ্ঠী কোনটো ?\nউঃ এয়ােদশ শতিকাত অসমলৈ অহা বহিৰাগত গােষ্ঠীটো হৈছে মংগােলীয় গােষ্ঠী।\n(খ) প্রাচীন কালৰে পৰা অসম দেশ কিহৰ বাবে প্রসিদ্ধ আছিল?\nউঃ প্রাচীন কালৰে পৰা অসম দেশ যাদু-মন্ত্র আৰু ঐন্দ্রজালিক বিদ্যাৰ বাবে প্রসিদ্ধ আছিল।\n(গ) কিহে অসমীয়া জাতিক অধিক কটকটীয়া কৰিলে ?\nউঃ ভাষিক সংমিশ্রণে অসমীয়া জাতিক অধিক কটকটীয়া কৰিলে।\n(ঘ) সকলােকে বান্ধি থােৱা এনাজৰীডাল কি আছিল?\nউঃ সকলােকে বান্ধি থােৱা এনাজৰীডাল আছিল অসমীয়া ভাষা।\n(ঙ) অসমৰ মঙ্গোলীয় গােষ্ঠীৰ লােক কোনবিলাক?\nউঃ অসমৰ মঙ্গোলীয় গােষ্ঠীৰ লােক হৈছে আহােমসকল।\n২। চমু উত্তৰ লিখাঃ\n(ক) অসমীয়া জনগােষ্ঠীৰ ধাৰক বুলিলে কোনসকলক বুজায় ?\nউঃ অসমীয়া জনগােষ্ঠীৰ ধাৰক বুলিলে প্রধানকৈ কছাৰী, চুটিয়া, কোচ, মেচ, ডিমাচা, দেউৰী মিচিং, বড়াে, তিৱা, কাৰ্বি আদি অনার্য জাতিবােৰক বুজায়।\n(খ) কিমান চনৰ পৰা কিমান চনলৈ অসমৰ বিদ্যালয়ত বঙলা ভাষা চলিছিল?\nউঃ ১৮৩৬ চনৰ পৰা ১৮৭৩ চনলৈকে অসমৰ বিদ্যালয়ত বঙলা ভাষা চলিছিল।\n(গ) চাহ-উদ্যোগৰ কৰ্মীসকল কোন? তেওঁলােকে ক’ৰ ক’ৰ পৰা অসমলৈ আহিছিল?\nউঃ চাহ উদ্যোগৰ কৰ্মীসকল হৈছে চাওঁতাল, কুর্মি, মােছহৰ, মুণ্ডা তেলেঙা, হাে, ভূমিজ, ওৰা, তাঁতী, লােহাৰ আদি। ওেঁলােকে বিহাৰ, উৰিষ্যা, মধ্যপ্রদেশ আৰু উত্তৰ প্ৰদেশৰ পৰা অসমলৈ আহিছিল।\n(ঘ) পাঠটিত থকা খাদ্যবস্তুৰ এখন তালিকা প্রস্তুত কৰা।\nউঃ পাঠটিত থকা খাদ্যবস্তুসমূহ হৈছে – পৰাথা, পােলাও, কোর্মা-কোপ্তা, কেক- বিস্কুট, ৰুটি, ৰসগােল্লা, লালমােহন, চিঙ্গাৰা, লুচি-পুৰী, ড’চা, চাম্বাৰ,ইডলি।\n৩। অসমৰ পুৰণি সাহিত্যৰ সমলৰােৰ কি কি?\nউঃ অসমৰ পুৰণি সাহিত্যৰ সমলবােৰ হৈছেঅলিখিত গৰখীয়া নাম, নিচুকনি গীত, নাও খেলােৱা গীত, বাৰমাহী গীত, আইনাম, বিয়ানাম, বনগীত, বিহুগীত, দেহ বিচাৰৰ গীত, মন্ত সাহিত্য আৰু ডাকৰ বচন আদি।\n৪। ‘অসমৰ বৈচিত্র্যপূর্ণ জনগােষ্ঠীৰ গাথনিতে অসমীয়া সংস্কৃতিৰ বৈশিষ্ট্য ৰক্ষাস পৰিছে।’ কথাষাৰৰ গুৰুত্ব ব্যাখ্যা কৰি অসমৰ জনগােষ্ঠীৰ বৈচিত্র্যৰ কথা বর্ণনা কৰা।\nউঃ সমগ্ৰ অসম ৰাজ্য মূলতঃ বিভিন্ন জনগােষ্ঠীৰ সমষ্টি। ভিন ভিন জনগােষ্ঠীয়ে স্বকীয় সতিৰে অসমৰ স্বকীয়তা গঢ়ি তুলিছে। প্রাচীন কালৰেপৰাই অসমত বাস কৰি আহিছে বিভিন্ন জনজাতীয় গােষ্ঠী অর্থাৎ অনার্য জাতিৰ লােক। ক্যৰী, চুটিয়া, মেচ, কোচ, ডিমাচা দেউৰী, মিচিং, বড়াে, তিৱা, কাবি আদি প্রধান জনগোষ্ঠীসমূহকে ধৰি অতীতত অকা, ডফলা, আবৰ, মিছিমি আদি জাতি জনগােষ্ঠীসমূহেও অসম ভূমিত বাস কৰিছিল। এই সকলােবােৰ জাতি-জনগােষ্ঠী নিজৰ স্বকীয় ভাষা-সংস্কৃতিৰ এৰা ধৰাৰ মাজেৰে বৃহৎ অসমীয়া জাতি গঠন কৰি বিশাল-বৰেণ্য অসমীয়া সংস্কৃতি গঢ়ি তুলিছে।\nএয়ােদশ শতিকাত এইবােৰ জনগােষ্ঠীৰ লগতে অসমলৈ নতুন গােষ্ঠীৰ আগমন ঘটিল— সেয়া হৈছে ঘাইকৈ চীন আৰু হুকং উপত্যকাৰ পৰা অহা মংগােলীয়সকল। মংগােলীয় গােষ্ঠীৰ ভিতৰত আহােমসকলে অসমৰ সংস্কৃতিলৈ আগবঢ়োৱা অৱদানে অসমক তজবজীয়া কৰি তুলিলে। সেই সময়তে অসমলৈ আহিছিল মুছলমানসকলাে। উনবিংশ শতিকাত বৃটিছে চাহ উদ্যোগ প্রতিষ্ঠা কৰাত অসমলৈ আহিল চাওঁতাল, কুর্মি, মােছহৰ, মুণ্ডা তেলেঙা, হাে, ভূমিজ, ওৰা,তাঁতী, লােহাৰ আদি ভাৰতবৰ্ষৰ বিভিন্ন প্রান্ত জাতিসমূহ। বেপাৰ বাণিজ্যৰ সূত্র ধৰি অসমৰ বাসিন্দা হ’ল পাঞ্জাৱী, শিখ, মাৰােৱাৰী, বিহাৰী, ৰাজস্থানী লােককল। এনেদৰে বিভিন্ন সময়ত বিভিন্ন কথা কাণ্ডৰ গইনা লৈ অসমত বিভিন্ন জাতি- জনগােষ্ঠীয়ে নিজস্ব সংস্কৃতি সহিতে বাস কৰিবলৈ ল’লে আৰু আজি এইবােৰ অসমৰ এৰাব নােৱাৰা অংগ হৈ পৰিল।ইয়াৰ কোনােটোকে বাদ দি অসমীয়া সংস্কৃতি সম্পূর্ণ নহয়। বৈচিত্র্যপূর্ণ ভাৰতৰ আটাইতকৈ বিচিত্র প্রান্তৰ হৈছে অসম আৰু ই সম্ভৱ হৈছে অসমৰ জনগােষ্ঠীৰ বিচিত্র গাঁথনিৰ বাবে।\n৫।’ বিশেষ এটা ঔদ্যোগিক আবেষ্টনীৰ মাজত বসবাস কৰিবলৈ লােৱা কাৰণেও থলুৱা সংস্কৃতিৰ পৰা আঁতৰি পৰিল।’—ইয়াত কি ঔদ্যোগিক আৱেষ্টনীৰ কথা উল্লেখ কৰিছে আৰু কোনে, কিহৰ বাবে আঁতৰি পৰাৰ কথা কৈছে— পাঠৰ আলমত বিচাৰ কৰা।\nউঃ ইয়াত ঔদ্যোগিক আৱেষ্টনী মানে ব্রিটিছসকলে অসমত প্রতিষ্ঠা কৰা চাহ উদ্যোগৰ কথা ক’বলৈ বিচৰা হৈছে। চাহউদ্যোগৰ লগত জড়িত লােকসকলে অনুকূল পৰিবেশ পৰিস্থিতিৰ অভাৱত থলুৱা সংস্কৃতিৰ পৰা আঁতৰিবলগা হােৱা বুলি লেখকে কৈছে। উনবিংশ শতিকাত বৃটিছৰ আগমনে অসমত এক নতুন উদ্যোগৰ সূচনা কৰিলে, সেয়া হৈছে চাহ উদ্যোগ। এই উদ্যোগত কাম কৰিবলৈ বিহাৰ, উৰিষ্যা, মধ্য প্রদেশ আৰু উত্তৰ প্ৰদেশৰ পৰা কিছুসংখ্যক লােক আহিল অসমলৈ। অসমৰ চাহ উদ্যোগৰ এৰাব নােৱাৰা অংশ হৈ পৰিল চাওঁতাল, কুর্মি, মােছহৰ, মুণ্ডা তেলেঙা, হাে, ভূমিজ, ওৰা, তাঁতী, লােহাৰ আদি জাতিৰ লােকসকল। এওঁলােকে আহোঁতে অসমলৈ লৈ আহিল নিজস্ব সংস্কৃতি।অসমৰ থলুৱা আচাৰ-নীতি, মাত কথা, সাজ-পাৰ এওঁলােকে গ্রহণ কৰিলে আৰু তাৰ মাজতে মিলাই পেলালে নিজৰ কৃষ্টি-সংস্কৃতিও। যিহেতু এওঁলােক ঔদ্যোগিক কামতহে অসমলৈ আহিছিল, সেয়ে চাহ উদ্যোগৰ জৰিয়তে অসমলৈ অর্থনৈতিক বৰঙণি যােগাব পাৰিলে যদিও সাংস্কৃতিকভাৱে সিমান মিলিব নােৱাৰিলে। কিয়নাে, এওঁলােক শিক্ষা-দীক্ষাৰ ক্ষেত্ৰত পিছপৰা আছিল আৰু চাহৰ কামত ব্যস্ত হৈ থাকিবলগীয়া হােৱাত সাংস্কৃতিক পৰিৱেশৰ পৰাও দূৰত থাকিব লগা হৈছিল। তদুপৰি মূল জনসোঁতৰ পৰা দূৰৰ চাহ বাগানবােৰত এওঁলােক থাকিবলগীয়া হােৱাত থলুৱা সংস্কৃতি চর্চা যথেষ্ট কম হৈছিল। মুঠতে চাহকেন্দ্রিক ঔদ্যোগিক আৱেষ্টনীয়ে চাহ বনুৱাসকলক অসমৰ থলুৱা সাংস্কৃতিক পৰিৱেশৰ পৰা বহুখিনি নিলগাই ৰখাৰ কথা প্রশ্নোদ্ধৃত কথাফাকিত স্পষ্টভাৱে ওলাই পৰিছে।\n৬। ‘এটা সংমিশ্ৰিত—সংস্কৃতিসম্পন্ন জাতি, ইয়াক নুই কৰাৰ কোনাে যুক্তি তর্কৰ অৱকাশ নাই।’–ইয়াত লিখকে কাক আৰু কি সংস্কৃতি সম্পন্ন জাতি বুলি কৈছে। নুই কৰাৰ কোনো যুক্তিতর্কৰ অৱকাশ নাই’বােলা কথাষাৰৰ সত্যাসত্যতা বিচাৰ কৰা ।\nউঃ ‘ইয়াত লেখকে অসমীয়া জাতিটোক এটা সংমিশ্রিত সংস্কৃতিসম্পন্ন জাতি বুলি কৈছে। লেখকে অসমীয়া জাতিটোক এটা সংমিশ্রিত সংস্কৃতিসম্পন্ন জাতি বুলি কোৱাৰ কাৰণ হৈছে অসমীয়া জাতিটো কেৱল মাত্র এটা জনগােষ্ঠী আৰু তেওঁলােকৰ ভাষা সংস্কৃতিক লৈ গঢ়ি উঠা নাই। প্রাচীন কালৰ পৰাই অসম হ’ল ভিন ভিন জাতি- জনগােষ্ঠীৰ বাসস্থান বিভিন্ন সময়ত বিভিন্ন বহিৰাগত জাতি জনগােষ্ঠীৰ লােকেও অসমলৈ আহি অসমৰ থলুৱা লােকসকলে সকলােকে নির্বিবাদে গ্রহণ কৰিছিল। প্রথম অৱস্থাত সকলােৱে নিজ নিজ ভাষা-সংস্কৃতি ৰক্ষা কৰিছিল যদিও উমৈহতীয়া স্বাৰ্থত বহিৰাগতসকলে নিজৰ ভাষা-সংস্কৃতিৰ লগতে অসমীয়া ভাষা-সংস্কৃতিকে আঁকোৱালি লৈছিল। এনেদৰে একেটা ভৌগােলিক পৰিবেষ্টনীত ওচৰা-উচৰিকৈ থকাত এটা সম্প্রদায়ে আন এটা সম্প্রদায়ৰ ভাষা-সংস্কৃতিৰ দ্বাৰা প্ৰভাৱান্বিত হ’বলৈ ধৰিছিল। ইয়াৰ ফলস্বৰূপে কালক্ৰমত জাতি-জনগােষ্ঠীসমূহৰ ভাষা-সংস্কৃতিৰ আদান প্রদানৰ দ্বাৰা এটা বৃহৎ সংমিশ্রিত সংস্কৃতিসম্পন্ন অসমীয়া জাতিৰ গঠন। হৈছিল। এইক্ষেত্ৰত কোনাে জাতি জনগােষ্ঠীৰ অৱদানকে অবমাননা কৰিব পৰা বিধৰ নহয়। বিভিন্ন জাতিৰ সমন্বয়ৰ মাজেৰে গঢ়ি উঠা অসমীয়া জাতিটোক সংমিশ্রিত সংস্কৃতিসম্পন্ন জাতি বুলি কোৱা কথাষাৰ তেনেই সত্য।\n৭| ‘লগে লগে সংস্কৃতিৰ ৰূপান্তৰ ঘটিল।’— কিহৰ লগে লগে সংস্কৃতিৰ ৰূপান্তৰ ঘাটছিল? এই ৰূপান্তৰ কিদৰে ঘটিছিল বুজাই লিখা।\nউঃ অসমলৈ ভিন ভিন সময়ত বিভিন্ন জাতি আহি বৃহৎ অসমীয়া জাতি গঢ়ি তুলিছিল আৰু এই প্রক্রিয়াৰ লগে লগেই ৰূপান্তৰ ঘটিছিল সংস্কৃতিৰাে। প্রাচীন কালত অসম অনার্য জাতিৰ বাসস্থান আছিল। ত্রয়ােদশ শতিকাত মংগােলীয় গােষ্ঠীৰ লােকসকল বিশেষকৈ আহােমসকল, মুছলমানসকল আৰু ভাৰতৰ বিভিন্ন ৰাজ্যৰ পৰা কেইবাটাও জাতিৰ লােক অসমলৈ আহে আৰু অসমতে নিগাজীকৈ থাকিবলৈ লয়। এওঁলােকৰ ভিতৰত কোনােবাই দেশ জয় কৰিবলৈ অসমলৈ আহিল, আকৌ যুদ্ধবন্দী হিচাপে নভবাকৈয়ে কোনােবা অসমত থাকি গ’ল। তদুপৰি বেপাৰ-বাণিজ্য, পূজা-পার্বন আৰু তীর্থ সংক্রান্তত কেইবাটাও জাতিৰ অসমলৈ আগমন ঘটিল। ৰজাঘৰীয়া পৃষ্ঠপােষকতা লাভ কৰি অহা জাতিও অসমৰ মাটিত ৰৈ গ’ল। এওঁলােক প্রত্যেকেই নিজস্ব সুন্দৰ সংস্কৃতি অসমৰ বহল বুকুত উলিয়াই থ’লে আৰু অসমৰ প্রাচীন বাসিন্দাসকলে সেয়া গ্রহনো কৰিলে। লাহে লাহে বহিৰাগত লােকসকলে তেওঁলােকৰ পূৰ্বৰ সংস্কৃতি পাহৰি অসমৰ সংস্কৃতি সমৃদ্ধ কৰাত মনােনিৱেশ কৰিলে।ইয়াত পূর্বৰে পৰা চলি অহা ভাষা-সংস্কৃতিক তেওঁলােকে নিজৰ কৰি ল’লে, তেওঁলােক মনে-প্রাণে অসমীয়া হ’ল। এই প্রক্রিয়াৰ লগে লগেই ৰূপান্তৰ স্বাভাৱিকভাৱেই ঘটিল পূর্বৰে পৰা চলি অহা অসমীয়া সংস্কৃতিৰ। প্রত্যেক সম্প্রদায়ৰ ভাল লগা কথাবােৰ পৰস্পৰে গ্ৰহণ কৰিলে।নতুনত্ব চৌদিশে উপচি পৰিল। মুকলি মনেৰে আধুনিকতাই প্রৱেশ কৰিলে অসমীয়া সংস্কৃতিৰ মাজত। এই ৰূপান্তৰৰ প্রক্রিয়া আছিল স্বতঃস্ফূর্ত। কোনেও কাকো জোৰকৈ একো কথাই জাপি দিয়া নাছিল। এনেদৰেই স্বতঃস্ফূর্ত প্রক্রিয়াৰে আজিৰ বৰ্ণাঢ্য আৰু বাৰেবৰণীয়া অসমীয়া সংস্কৃতি গঢ়ি উঠিছে।\n(ক) দেখা যায় সকলােকে বান্ধি থােৱা এনাজৰীডাল আছিল অসমীয়া ভাষা।\nউঃ ভিন ভিন জনগােষ্ঠীৰ বাসস্থান অসমত ঐক্যৰ সেঁতু গঢ়ি তুলিছে এই প্রদেশৰ ভাষাটোৱে— প্রশ্নোদ্ধৃত কথাফাকিত ফুটি উঠা ভাব এয়াই। প্রাচীন কালৰে পৰাই অসম বিভিন্ন জাতি-জনগােষ্ঠীৰ ভূখণ্ডৰূপে পৰিচিত। ।ইয়াত থলুৱা অনার্য লােকসকলৰ লগতে বহিৰাগত ভিন ভিন জাতিৰ লােকো বিভিন্ন সময়ত আহি বসবাস কৰিবলৈ লয়। এই অসম প্রদেশৰ মুখ্য ভাষা হৈছে অসমীয়া।এওঁলােকে নিজ দোৱান বা উপভাষাতে নিজৰ মাজত কথা পাতিলেও প্রত্যেকেই অসমীয়া ভাষা বুজে আৰু কয়। অসমীয়া ভাষাক তেওঁলােকে উমৈহতীয়া ভাষাৰূপে গ্রহণ কৰিছিল। সেয়ে মেঘালয়, নাগালেণ্ড, অৰুণাচলকে ধৰি সমগ্ৰ অঞ্চলৰ সামূহিক ভাষাৰূপে অসমীয়া ভাষাই ভৌগােলিক, সামাজিক বিভিন্নতাৰ মাজত সেঁতু গঢ়িছিল। এই সেতু ইমান মজবুত আছিল যে অসমত আহোমে আহােম ভাষাৰে, ব্রাহ্মণ-ক্ষত্রিয়ই সংস্কৃতেৰে আৰু মুছলমানে আৰবী- ফাছীৰে কথা নাপাতে; প্রত্যেকেই অসমীয়া ভাষাৰ সেঁতুৰে পাৰ কৰিছিল দৈনন্দিন জীৱন। তেওঁলােকৰ আপােন হৈ পৰিছিল অসমীয়া, মাতৃভাষা অসমীয়া। ভিন ভিন সংস্কৃতিসম্পন্ন হলেও এক ভাষিক চেতনাই সকলােকে এক কৰি ৰখাত\nমুখ্য ভূমিকা গ্রহণ কৰিছিল।\n(খ) এই গােটেইবােৰ হ’ল স্বতঃপ্রণােদিতভাবে হােৱা প্রক্রিয়া।\nউ: ভিন ভিন জাতি-জনগােষ্ঠীৰ কলা-সংস্কৃতি, ৰীতি-নীতি আদিৰ সংমিশ্ৰণত বৃহৎ অসমীয়া সংস্কৃতি গঢ়ি উঠিছে। এই কার্য বিভিন্ন সময়ত বিভিন্ন প্রক্রিয়াৰ মাজেৰে সংঘটিত হৈছে। লেখকে ক’ব বিচাৰিছে যে এই প্রক্রিয়াবােৰ অতি স্বাভাৱিক। আমাৰ অজানিতে আমি ভিন্নতা পৰিহাৰ কৰি এক হৈছোঁ । বিভিন্ন সময়ত আমি মাত কথা, আচাৰ-ব্যৱহাৰ, সাজ-সজ্জা, ৰীতি-নীতি আদিৰ ক্ষেত্ৰত কেৱল নিজৰটোকে ধৰি নাৰাখি অইনৰটোও গ্রহণ কৰিছোঁ, অইনেও আমাৰটো আঁকোৱালি লৈছে, বিভিন্ন ভাৰতীয় তথা বিদেশী খাদ্যই আমাৰ ৰান্ধনিশালত ঠাই উলিয়াই লৈছে। এই ক্ষেত্ৰত আগৰ নিচিনা জাত কুলৰ বিচাৰ নাইকিয়া হােৱা বুলি ক’ব পাৰি।বিয়া, দাহ-সৎকাৰ আদি প্রথাত ভিন ভিন জাতিৰ লোকে একেলগে ভাগ ল’ব পৰা হৈছে, একেদৰে পৰস্পৰে পৰস্পৰৰ উৎসৱ-অনুষ্ঠানত যােগ দিয়ে। জাতি-ধৰ্মৰ প্ৰাচীৰ আমি ভাঙিব পাৰিছোঁ। নিজ কৃতি বা কৰ্মৰ কৰ্ষণ কৰি আমি এক উমৈহতীয়া সংস্কৃতি গঢ়ি তুলিছে। এই সংস্কৃতি মিলনৰ সংস্কৃতি, এই সংস্কৃতি সংহতি আৰু সম্প্রীতি ৰক্ষাৰ বাট। স্তৰে স্তৰে আপােনা-আপুনি হােৱা এই কৰ্ষণৰ প্রক্রিয়া নিঃসন্দেহে স্বাভাৱিক; কিয়নাে সময়ৰ লগত খােজ মিলাই পৰিৱর্তনে সংস্কৃতিলৈ নতুনত্ব আনিবই। আমি এই স্বাভাৱিক প্রক্রিয়াক ইতিবাচক পদক্ষেপেৰে আগুৱাই নিব লাগে। লেখকে এই ভাবেই ব্যক্ত কৰিছে।\n(গ) এইয়া আছিল দিয়া-লােৱা আৰু এৰাধৰাৰ ব্যবস্থা।\nউঃ সংস্কৃতি পৰিৱৰ্তনশীল। অসমত বিভিন্ন জাতি-ধৰ্মৰ মানুহ বাস কৰাৰ ফলত সময়ৰ লগে লগে সংস্কৃতিয়েও ৰূপ সলাইছিল।প্ৰশ্নত উল্লেখিত কথাফাকিৰে লেখকে এনে পৰিৱর্তনৰ কথাকে কৈছে। অসমত পুর্বতে অনার্য জাতিৰ লােকসকলে বাস কৰিছিল। সেই সময়ত তেওঁলােকৰ সংস্কৃতিয়েই আছিল অসমৰ সংস্কৃতি। কালক্ৰমত অসমলৈ বিভিন্ন জাতি আৰু ধৰ্মৰ লােকৰ প্ৰব্ৰজন ঘটিল; লগে লগে অসমলৈ আহিল কেইবা প্রকাৰৰাে সংস্কৃতি। সকলােৱে পৰম্পৰৰ সংস্কৃতিক আঁকোৱালি ল’লে। নিজৰ কিছুমান এৰিলে আৰু কিছুমান পূর্বৰ সংস্কৃতিৰ সতে যােগ দিলে। সকলােৱে এটা ভাষাই গ্রহণ কৰিলে। সেয়া হৈছে অসমীয়া ভাষা। অসমীয়া ভাষাই সকলােকে এক কৰি বান্ধি ৰাখিলে। সকলােবােৰ সম্প্রদায়ৰ ভিতৰত কাৰােবাৰ আচাৰ-ব্যৱহাৰ, ৰীতি-নীতি অইন কাৰােবাৰ ভাল লগাত তেওঁলােকে গ্রহণ কৰিলে। আকৌ, একেই কথা প্রযােজ্য হ’ল খোৱা বােৱা, পিন্ধা উৰাৰ ক্ষেত্ৰতাে। কোনােৱে কাকো জোৰকৈ একে জাপি দিয়া নাছিল। ভিন্ন সম্প্রদায়ৰ মাজত সমন্বয় সাধন হৈ বাৰেবৰণীয়া অসমীয়া সংস্কৃতি গঢ়ি উঠিল\n-এয়া আদর্শ সংস্কৃতি। এনে সংস্কৃতি গঢ়িবলৈ প্রত্যেক সম্প্রদায়ে এৰা-ধৰাৰ নীতি পালন কৰিছিল। সংস্কৃতিসম্পন্ন জাতি একোটাৰ ত্যাগ কৰিব পৰা ৰা গ্রহণ কৰিব পৰাৰ মানসিক শক্তি থকা বাবেই সেয়া সম্ভৱ হৈছিল।প্ৰশ্নত উল্লেশীত কথাফাকিত আমি এনে ভাবৰেই উমান পাওঁ।\n১। সন্ধি ভাঙা:\nসংস্কৃতি, জলাঞ্জলি, স্বাধীন।\nউঃ সংস্কৃতি – সম্ + কৃতি\nস্বাধীন – স্ব + অধীন\n২। ‘প্র’ উপসর্গ লগ লগাই তিনিটা শব্দ গঠন কৰা।\nউ : প্রবল, প্ৰহাৰ, প্ৰকাৰ।\n৩।বাক্য ৰচনা কৰা:\nভাষা-সংস্কৃতি, পূজা-পার্বণ, বেপাৰবাণিজ্য, সহজ- সৰল, দিয়া-লােৱা, এৰাধৰা।\nউঃ ভাষা-সংস্কৃতি : অসমৰ প্ৰতিটো জাতি-জনগােষ্ঠীৰে একোটা স্বকীয় ভাষা-সংস্কৃতি আছে।\nপূজা-পার্বণ : পূজা-পার্বণত মুখ্য ভূমিকা পালন কৰা ব্রাহ্মণসকলক হিন্দু সমাজত উচ্চ স্থান দিয়া হয়।\nবেপাৰ-বাণিজ্য : বেপাৰ-বাণিজ্যক কেন্দ্ৰ কৰিয়ে নগৰীয়া বসতি গঢ়ি উঠে।\nসহজ-সৰল : সহজ-সৰল লােকে আনৰ সুখত আনন্দ অনুভৱ কৰে।\nদিয়া-লােৱা : দিয়া-লােৱা বা এৰা ধৰাৰ মাধ্যমেৰে অসমীয়া বিবাহ কার্য সম্পন্ন হয়।\nএৰা-ধৰা : অসমত বাস কৰা সকলাে জনগােষ্ঠীৰ এৰা-ধৰাৰ মাজেৰে বৃহৎ অসমীয়া সংস্কৃতি গঢ়ি উঠিছিল।\n(ক) অতীতত অসমৰ আন এটা নাম কি আছিল ?\nউঃ অতীতত অসমৰ আন এটা নাম আছিল কামৰূপ।\n(খ) ইয়াণ্ডাবু সন্ধি কেতিয়া আৰু কাৰ কাৰ মাজত হৈছিল?\nউঃ ইয়াণ্ডাবু সন্ধি ১৮২৬ চনত মান ৰজা আৰু ব্রিটিছৰ মাজত হৈছিল।\n(গ) পূব পাকিস্তান বর্তমান কি নামেৰে জনাজাত?\nউঃ পূব পাকিস্তান বর্তমান বাংলাদেশ নামেৰে জনাজাত।\n(ঘ) পুৰণি অসমত থলুৱা জনজাতীয় সংস্কৃতিত ধর্মই কেনে স্থান লাভ কৰিছিল ?\nউঃ পুৰণি অসমত থলুৱা জনজাতীয় সংস্কৃতিত ধর্মই বিশেষ স্থান লাভ কৰিছিল।\n(ঙ) অসমত আদিৰে পৰা প্রচলিত ধর্ম দুটা কি কি?\nউঃ অসমত আদিৰে পৰা প্ৰচলিত ধর্ম দুটা হৈছে হিন্দুৰ তান্ত্রিক ধৰ্ম আৰু বৌদ্ধ ধর্ম।\n(চ) অসমলৈ অহা প্রথম বহিৰাগত কোন?\nউঃ অসমলৈ অহা প্রথম বহিৰাগত হৈছে মংগােলীয়সকল।\n(ছ) মুছলমানসকল অসমলৈ কেতিয়া আহে?\nউঃ মুছলমানসকল কুৰি শতিকাৰ চতুর্থ দশকত অসমলৈ আহিছিল।\n২।চমু প্রশ্নোত্তৰ :\n(ক) মংগােলীয় গােষ্ঠীৰ লােকসকল ক’ৰ পৰা অসমলৈ আহিছিল ?\nউঃ মংগােলীয় গােষ্ঠীৰ লােকসকল হুকং উপত্যকা আৰু চীন দেশৰ দক্ষিণ-পশ্চিম অঞ্চলৰ পৰা অসমলৈ আহিছিল।\n(খ) বর্তমান আৰুণাচলৰ কোনকেইটা জনগােষ্ঠী প্রাচীন অসমৰ অন্তর্ভুক্ত আছিল?\nউঃ বর্তমান অৰুণাচলৰ অন্তৰ্গত অকা, ডফলা, আবৰ, মিছিমি আদি জনগােষ্ঠীসমূহ প্রাচীন অসমৰ অন্তর্ভুক্ত আছিল।\n(গ) ব্রিটিছে অসম এৰি যােৱাৰ পাছত তেওঁলােকে অনা কি কি বস্তু অসমত ৰৈ গ’ল বুলি পাঠত উল্লেখ আছে?\nউঃ ব্রিটিছে অসম এৰি যােৱাৰ পাছতাে তেওঁলােকে অনা বা প্রতিষ্ঠা কৰা চাহ উদ্যোগ, ৰেলগাড়ী, প্লেন অসমত ৰৈ গ’ল বুলি পাঠত উল্লেখ আছে।\n(ঘ) মঙ্গোলীয় জাতিৰ মানুহবােৰে কেতিয়া ক’ৰ পৰা অসমলৈ আহিছিল?\nউঃ মঙ্গোলীয় জাতিৰ মানুহবোেৰ ত্রয়ােদশ শতিকাত হুকং উপত্যকা আৰু চীন দেশৰ দক্ষিণ-পশ্চিম অঞ্চলৰ পৰা অসমলৈ আহিছিল।\n(ঙ) ডাকৰ বচন বুলিলে কি বুজা ?\nউঃ অসমৰ কিংবদন্তী পুৰুষ ডাকৰ মুখৰ পৰা ওলােৱা কেতবােৰ বাণীয়েই হৈছে ডাকৰ বচন। এইবােৰ ব্যৱহাৰিক জীৱনৰ বহু উপদেশমূলক কথাৰে ভৰা আৰু সৰহভাগেই খেতি বাতি বিষয়ক।\n(চ) কোনে প্রথমতে অসমত মৰাপাট খেতিৰ বহুল প্রচাৰ কৰিছিল?\nউঃ মৈমনসিংহ আদি পূর্ববংগৰ ঠাইৰ পৰা অহা মুছলমান লােকসকলে অসমত মৰাপাট খেতিৰ বহুল প্রচাৰ কৰিছিল।\n৩। মঙ্গোলীয় গােষ্ঠীৰ লােকসকল অসমলৈ অহাৰ আগেয়ে অসমত কি কি গােষ্ঠীৰ লােকে বাস কৰিছিল?\nউঃ মংগােলীয় গােষ্ঠীৰ লােকসকল অসমলৈ অহাৰ আগেয়ে অসমত জন-জাতীয় গােষ্ঠীৰ লােকে বাস কৰিছিল। জনজাতীয় গােষ্ঠী বুলি কওঁতে ঘাইকৈ কছাৰী, চুটীয়া, কোচ, মেচ, ডিমাচা, দেউৰী, মিচিং, বড়াে, তিৱা, কাবি আদি গােষ্ঠীৰ লােকে অসমত বাস কৰিছিল। তদুপৰি বর্তমান অৰুণাচলৰ অন্তৰ্গত অকা, ডফলা, আবৰ, মিছিমি আদি জনগােষ্ঠীও মংগােলীয় গােষ্ঠীৰ লােকসকল অহাৰ আগেয়ে অসমত বাস কৰিছিল। এইসকলৰ লগতে তাহানি গাৰাে, মিজো, খাছী, জয়ন্তীয়া আদি গােষ্ঠীৰ লােকো বাস কৰিছিল।\n৪। কোনবিলাক মানুহক ন-অসমীয়া মুছলমান বুলি কোৱা হৈছে? তেওঁলােকে কোন ঠাইৰপৰা অসমলৈ আহিছিল ?\nউঃ কুৰি শতিকাৰ চতুর্থ দশকত মৈমনসিংহ আদি পূৰ্বংগৰ ঠাইৰ পৰা ইছলামধর্মী লােক অসমলৈ আহে। কৃষি কর্মত পাৰ্গত এইসকল লােকে অসমৰ বিভিন্ন ঠাইত মাটি ভাঙি বকৰাণিত খেতি কৰি কৃষিৰ বিবিধ প্রণালী আৰু পদ্ধতি প্ৰৱৰ্তন কৰিলে। বিশেষকৈ অসমত মৰাপাটৰ খেতিৰ বহুল প্রচাৰ আৰু প্ৰসাৰ প্রথমে এওঁলােকেই কৰিলে। অসমীয়া ভাষাকে নিজৰ বুলি লৈ অসমীয়া মাধ্যমৰ স্কুল পাতি অসমৰ থলুৱা প্ৰজাৰ লগত মিলিবলৈ চেষ্টা কৰা এইসকল ইছলামধর্মী লােককে কালক্ৰমত ন-অসমীয়া মুছলমান বুলি ক’বলৈ লােৱা হৈছে।\n৫। কি কি কাৰণত আহােম, মুছলমান আৰু ভাৰতৰ অন্যান্য ঠাইৰ মানুহ আহি অসমত নিগাজীকৈ বহিছিল ?\nউঃ বিভিন্ন সময়ত ভিন ভিন কাৰণ লৈ আহােম, মুছলমান আৰু ভাৰতৰ অন্যান্য ঠাইৰ মানুহ অসমলৈ আহি নিগাজীকৈ বহিছিল। ইয়াৰে কোনােৱে দেশ জয় কৰিবলৈ আহিও অসমৰ বাসিন্দা হ’লহি; আকৌ, কোনােবা যুঁজত হাৰি বন্দী হিচাপেও ইয়াত স্থায়ীভাৱে ৰৈ গ’ল। বেপাৰ বাণিজ্য কৰাৰ মনেৰে অহা লােকো অসমত থাকি গল। পূজা-পার্বন, তীর্থসংক্রান্তত কিছু লােক অসমলৈ আহে আৰু তেওঁলােকেও অসমত নিগাজীকৈ বহিল। ৰজাঘৰীয়া পৃষ্ঠপােষকতাই বহু লােকক অসমত স্থাপন কৰিলে। এনেদৰে ভিন ভিন ভাষা-ধৰ্মৰ লােক অসমলৈ আহি কালক্ৰমত সম্পূর্ণ অসমীয়া\n৬। “এই সকলাে লগ লাগি বৃহৎ অসমীয়া জাতি গঢ়ি উঠিল।” কথাষাৰ ব্যাখ্যা কৰি অসমীয়া জাতি কেনেকৈ বৃহৎ জাতিত পৰিণত হৈছিল বুজাই লিখা।\nউঃ বিভিন্ন জাতি, উপজাতি আৰু জনজাতীয় জনগােষ্ঠীৰে অসম এখন বৈচিত্র্যপূর্ণৰাজ্য। প্রাচীন কালৰে পৰা অসমত বাস কৰিছিল কছাৰী, চুটিয়া, কোচ, মেচ, ডিমাচা, দেউৰী, মিচিং,বড়াে, তিৱা, কাৰ্বি আদি জনজাতীয় গােষ্ঠীসকলে।বর্তমান অৰুণাচলৰ অন্তর্গত অকা, ডফলা, আবৰ, মিছিমি আদি জনগােষ্ঠীৰ লগতে গাৰাে, মিজো, খাছী আৰু জয়ন্তীয়াসকলাে প্রাচীন অসমৰ বাসিন্দা আছিল। এই জনগােষ্ঠীসকলৰ স্বকীয় কৃষ্টি-সংস্কৃতিয়ে অসমীয়া সংস্কৃতি। ত্রয়ােদশ শতিকাত মংগােলীয় গােষ্ঠীৰ লােকসকল প্রথমে অসমলৈ আহে। তাৰ পাছত আহােম, মুছলমান তথা ভাৰতৰে অন্য ৰাজ্যৰ লােক কিছুমানে অসমত প্ৰৱেশ কৰে। প্রথমে সকলােৱেই নিজ নিজ কৃষ্টি-সংস্কৃতি মানি চলিছিল যদিও পাছলৈ একে ভৌগােলিক পৰিৱেষ্টনীৰ মাজত থাকি এওঁলােক পৰস্পৰৰ সংস্কৃতিৰ দ্বাৰা প্ৰভাৱান্বিত হ’ল। ফলত লগত লৈ অহাবােৰ ধৰি নাথাকি এই ৰাজ্যৰ ভাষা-সংস্কৃতিক আঁকোৱালি লােৱাৰ লগতে পৰস্পৰৰ ৰীতি- নীতি, আচাৰ-ব্যৱহাৰ, সাজ-সজ্জা, ৰন্ধন প্ৰকৰণ আদিও গ্ৰহণ কৰিলে।এই সংমিশ্রণ আছিল স্বতঃস্ফূর্ত। কেতিয়া, কেনেকৈ এটা জাতিয়ে আন এটা জাতিৰ লগত মিলি গৈ এক হ’ল গমেই পােৱা নগ’ল। এনেদৰেই বিভিন্ন জাতি-উপজাতি-জনজাতিৰ স্বতঃস্ফূর্ত সংমিশ্ৰণৰ ফলত প্রাচীন অসমীয়া জাতি বৃহৎ অসমীয়া জাতিত পৰিণত হ’ল।\n৭। অসমৰ সংস্কৃতি বাৰেৰণীয়া হােৱাৰ কাৰণ কি ?\nউঃ অসম হৈছে বিবিধ ভাষা-ধৰ্মৰ লােকৰ মিলনভূমি। চামে চামে এই ভূমিলৈ বিভিন্ন লােক আহিছে তেওঁলােকৰ নিজস্ব সংস্কৃতি লগত লৈ। এই সংস্কৃতিসম্পন্ন জাতিবােৰে একে ভৌগােলিক পৰিৱেশৰ মাজত থাকি পৰস্পৰৰ ভাল লগা ৰীতি-নীতি, আচাৰ- ব্যৱহাৰ, সাজ-সজ্জা, ৰন্ধন প্ৰকৰণ আদি কথাবােৰ গ্ৰহণ কৰে। এনেদৰে এটা সময়ত কোনটো কাৰ পৰা আহিছে ধৰিব পৰাটো কঠিন হৈ পৰে। ফলত গঢ়ি উঠিল এটা সংমিশ্রিত সংস্কৃতি। এই সংমিশ্রিত সংস্কৃতিটোৱেই হৈছে অসমীয়া সংস্কৃতি। সকলােৰে নিজস্ব বৈশিষ্ট্যপূর্ণ সংস্কৃতিবােৰ একাকাৰ হৈ গঠন হােৱা বাবেই অসমৰ সংস্কৃতি বাৰে বৰণীয়া হৈ পৰিছে।\n৮। বিভিন্ন ধর্মাৱলম্বী আৰু বিভিন্ন ভাষাগােষ্ঠীৰ মানুহ কেনেকৈ অসমীয়া হৈছে। পাঠটিৰ সহায়ত লিখা |\nউঃ অসম হৈছে বিভিন্নতাৰে পূৰ্ণ ৰাজ্য। এই ভিন্নতা ধৰ্ম আৰু ভাষা উভয় ক্ষেত্রতে দেখিবলৈ পােৱা যায়। ইয়াত ভিন ভিন ধৰ্মৰ আৰু বেলেগ বেলেগ উপভাষা বা ভাষা ব্যৱহাৰ কৰা লােক বাস কৰে। কিন্তু এওঁলােকে এই ভিন্নতাক নােহােৱা কৰি এক অসমীয়া সংস্কৃতি বাৰেবৰণীয়া ৰূপত গঢ়ি তুলিছে। এওঁলােকক অসমীয়া হােৱাত সহায় কৰিছে অসমীয়া ভাষাটোৱে । অসমত পূর্বৰে পৰা বাস কৰি অহা মিচিং, কছাৰী, তিৱা, কাৰ্বি, দেউৰী আদি সম্প্রদায়ে নিজৰ মাজত নিজ নিজ দোৱান বা উপভাষাত কথা পাতে যদিও প্রত্যেকেই অসমীয়া ভাষাটো বুজে আৰু ক’ব পাৰে। আকৌ, বাহিৰৰ পৰা অহা লােকসকলে অসমীয়া ভাষাটো শিকি,বুজি এই ভাষাৰেই স্থানীয় লােকৰ লগত মত বিনিময় কৰিবলৈ লয়। ফলত উমৈহতীয়া এক ভাষা সমন্বয়ৰ সেতু হিচাপে গঢ়ি উঠে। ভাষিক সংমিশ্ৰণৰ কাৰণেই অসমত আহােমে আহােম ভাষাৰে, ব্রাহ্মণ-ক্ষত্রিয়ই সংস্কৃতেৰে আৰু মুছলমানে আৰবী-ফাছীৰে কথা নাপাতে– এওঁলােকৰ কথা পতাৰ মাধ্যম হৈছে অসমীয়া। অসমীয়া এওঁলােকৰ মাতৃভাষা হৈ পৰিল। পূৰ্বৰে পৰা চলি অহা সংস্কৃতিৰ মাজত নতুনকৈ অহা জাতি-গােষ্ঠীয়ে উলিয়াই দিলে\nনিজৰ নিজৰ সংস্কৃতিৰ উপাদানবােৰ। প্রত্যেকেই পৰস্পৰৰ ভাল লগাবােৰ গ্ৰহণ কৰিলে আৰু সমন্বয়ৰ প্ৰক্ৰিয়াৰে গঢ়ি তুলিলে মিশ্রিত বর্ণাঢ্য অসমীয়া সংস্কৃতি। এওঁলােকে অসমীয়া সংস্কৃতিক বুকুৰ কুটুম কৰি ললে। কেৱল অসমীয়া ভাষা বা অসমীয়া সংস্কৃতিক গ্ৰহণ কৰাই নহয়, এওঁলােকে অসম ৰাজ্যকে নিজৰ জন্মভূমি হিচাপে ল’লে। এনেকৈয়ে ধর্ম আৰু ভাষাৰ বিভিন্নতা থকা সত্ত্বেও এওঁলােক অসমীয়া হৈ পৰিল।\nCategories Uncategorized Tags Assamese, class 11 Post navigation\nভাৰতীয় সংস্কৃতি Class 10 Assamese Lesson7Question Answer\nইন্টাৰনেটৰ তিতা মিঠা Class 10 দশম শ্ৰেণীৰ অসমীয়া সকলো প্ৰশ্নৰ উত্তৰ


লগুণ কেৱল ব্ৰাহ্মণৰ অলংকাৰ নেকি? – প্ৰথম খবৰ\nHome/ অসম/লগুণ কেৱল ব্ৰাহ্মণৰ অলংকাৰ নেকি?\nলগুণ কেৱল ব্ৰাহ্মণৰ অলংকাৰ নেকি?\nজুবিন গাৰ্গৰ মন্তব্য আৰু কিছু চিন্তনীয় কথা\nজুবিনৰ ওপৰত জাঙুৰ খাই উঠিল বাহ্মণসকল। কিয়? কাৰণ তেওঁ বামুণক পিটিব লাগে বুলি হিংসাত্মক ভাব থকা কথা ক’লে।জাতিগত কথা কিয় ক’ব জুবিনে? তেওঁলোক আদালত, আৰক্ষীৰ ওচৰলৈ যাবলৈ সাজু হ’ল। সকলো বামুণে ক্ষোভত ফাঁটি পৰি ক’লে গ্লেমাৰ বুটলাৰ ফন্দি।\nসকলো ঠিকেই আছিল। তেওঁ এক ভণ্ড, স্বাৰ্থপৰ শিল্পী বুলি সকলো ধৰণৰ ককৰ্থনা বৰষা হ’ল। হঠাতে জুবিনে আজি ভঙাগড় থানালৈ গৈ ক্ষমা খুজিলে। খুজিলে খুজিলে, তাতো নতুনত্ব নাই। কিন্তু নতুনত্ব আহিল।\nজুবিনে ক’লে সাংবাদিকৰ প্ৰশ্নৰ উত্তৰত- “হয়, মই সমাজত অস্পৃশ্যতাৰ অনুভৱ কৰোঁ। আজিৰ দিনটো। সকলো জাতি সমান হ’ব লাগে। মই (মদ) খাই আছিলো, বামুণ বুলি ক’ব নালাগিছিল।”\nআমাৰ কথা হ’ল জুবিনে মদ নোখোৱাকৈ কোৱা কথাখিনিৰ জাতিৰ প্ৰসংগত অসমৰ বামুণ সমাজে কি ক’ব?\nঅস্পৃশ্যতা আছে কাৰণেই দুৰ্বল জাতিবোৰক সংৰক্ষণ দিয়াৰ প্ৰয়োজনত ভাৰত চৰকাৰে সেই নীতি লৈছিল। কেতিয়া অস্পৃশ্যতা শেষ হ’ব আৰু সংৰক্ষণৰ প্ৰয়োজনো নোহোৱা হ’ব? লগুণ– লগুণ তেওঁ নলয়। বামুণ বুলি চিনাকি দিব নুখুজে।\nসঁচাকৈয়ে বামুণৰ চিনাকিৰ বাদে আজি অধিক সংখ্যক বামুণৰ লগুণ পৰিধান অসাৰ। লগুণে মানুহক সংযত কৰি ৰাখিবলৈ শিকায়। আৰু লগুণ পৰিধান কৰাৰ লগে লগে বহু কাম কৰিব নোৱাৰে যি স্থলত লগুণ পৰিধান কৰা বামুণ সকলে অনিয়ম কৰা পৰিলক্ষিত হৈ আহিছে।\nআজি সকলো উচ্চাসিত যে জুবিনে সেও মানিলে। কিন্তু আমাৰ দৃষ্টিত জুবিনে শতিকাৰ অপবাদ, জাতিবাদৰ বিৰুদ্ধে সজোৰে প্ৰতিবাদ কৰি গ’ল।\nএই লেখাৰে জুবিনলৈ আমাৰ অনুৰোধ অসমৰ হাৰ্ট থ্ৰ’ব জুবিনে যাতে মাদকদ্রব্য অবিহনে প্ৰতিবাদ কৰে অন্যায়ৰ, নহ’লে তেওঁৰ মুখৰ পৰা নিচাতে ওলোৱা অপ্ৰাসংগিক কথাৰ বাবে গুৰুত্বপূৰ্ণ বিষয় অৱহেলিত হ’ব।\nওদালগুৰিৰ তাৰখুটীত ভয়াবহ পথ দূৰ্ঘটনা\nসন্ধানহীন কেফে কফি ডেৰ স্বত্বাধিকাৰী ব্যক্তি ভি জি সিদ্ধাৰ্থ\nওদালগুৰিৰ আটাৰীখাটত পৌষ্টিক সপ্তাহ পালন\nনলবাৰীৰ পদ্মমল্ল চৌধুৰী সমন্বয় ক্ষেত্ৰতত বাঁহ গোসাঁই উৎসৱৰ মূখ্য দ্বাৰ উন্মোচন বিধায়ক অশোক শৰ্মাৰ\nতিনিচুকীয়াত চতুৰ্দশ বিত্তীয় বৰ্ষৰ অধীনত ৬ টাকৈ পথ মুকলি বিধায়ক সঞ্জয় কিশানৰ\nতিনিচুকীয়াত সামুহিক বিবাহ অনুষ্ঠান, সম্পন্ন হল ১২৫০ জোৰ দৰা কইনাৰ বিবাহ


অসম মহিলা বিশ্ববিদ্যালয় - অসমীয়া ৱিকিপিডিয়া\nঅশোক ভট্টাচাৰ্য (ভাৰপ্ৰাপ্ত)\nঅসম মহিলা বিশ্ববিদ্যালয় (ইংৰাজী: Assam Women's University) অসমৰ যোৰহাটত অৱস্থিত চৰকাৰী খণ্ডৰ এখন বিশ্ববিদ্যালয়। ২০১৩ চনৰ ১৫ জুলাইত অসম বিধানসভাত নতুন মহিলা বিশ্ববিদ্যালয় সন্দৰ্ভত এক বিধেয়ক গৃহীত হয়। সেই বছৰতে অসম মহিলা বিশ্ববিদ্যালয় আইন ২০১৩ –ৰ যোগেদি বিশ্ববিদ্যালয়খনৰ প্ৰতিষ্ঠা কৰা হয় আৰু ২০১৪ চনৰ ১১ ছেপ্টেম্বৰত অসমৰ মুখ্যমন্ত্ৰী তৰুণ গগৈয়ে বিশ্ববিদ্যালয়খনৰ আনুষ্ঠানিক উদ্বোধন কৰে। অসমৰ এইখনেই প্ৰথম মহিলা বিশ্ববিদ্যালয়। বিভিন্ন বিষয়ত মুঠ ৬৫ খন আসনেৰে বিশ্ববিদ্যালয়খনৰ আৰম্ভণি কৰা হয়।\nপ্ৰাৰম্ভিক কালত ৰাজ্য চৰকাৰে অসম কৃষি বিশ্ববিদ্যালয়ৰ উপাচাৰ্য ড° কে এম বুজৰবৰুৱাক বিশ্ববিদ্যালয়খনৰ চোৱাচিতাৰ দায়িত্ব দিয়ে।\n২০১৯ চনৰ ১২ ছেপ্টেম্বৰ তাৰিখে অসমৰ ৰাজ্যপাল জগদীশ মুখীয়ে অধ্যাপক ডঃ মালিনী গোস্বামীক অসম মহিলা বিশ্ববিদ্যালয়ৰ প্ৰথম গৰাকী উপাচাৰ্য হিচাপে নিযুক্ত কৰে।\nবিশ্ববিদ্যালয়খনে আগবঢ়োৱা স্নাতক, স্নাতকোত্তৰ আৰু ডিপ্ল’মা পাঠ্যক্ৰমসমূহ:\nপুথিভঁৰাল আৰু তথ্য বিজ্ঞান\nফেশ্বন ডিজাইন আৰু প্ৰযুক্তিবিদ্যা\nবিউটী কেয়াৰ এণ্ড ৱেলনেছ\nফেশ্বন ইণ্টিগ্ৰেচন ফৰ এপাৰেল\n↑ "Bills passed for introducing three new universities in Assam". Careerindia. 17 July 2013. http://www.careerindia.com/news/2013/07/17/bills-passed-introducing-three-new-universities-assam-005781.html। আহৰণ কৰা হৈছে:6November 2015.\n↑ "Assam CM inaugurates first Women's University in Jorhat". Business Standard. 22 September 2014. http://www.business-standard.com/article/news-ani/assam-cm-inaugurates-first-women-s-university-in-jorhat-114092200140_1.html। আহৰণ কৰা হৈছে: 24 January 2015.\n↑ "Three bills for new universities in Assam". The Times of India. 16 July 2013. http://timesofindia.indiatimes.com/home/education/news/Three-bills-for-new-universities-in-Assam/articleshow/21097367.cms। আহৰণ কৰা হৈছে: 24 January 2015.\n↑ "CM inaugurates Assam Women’s University". Assam Tribune. 13 September 2014. http://www.assamtribune.com/scripts/detailsnew.asp?id=sep1314/state051। আহৰণ কৰা হৈছে: 24 January 2015.\n↑ 6.0 6.1 "Tarun Gogoi inaugurates Assam Women's University in Jorhat". https://plus.google.com/+zeenews/Zee News. http://zeenews.india.com/news/education/tarun-gogoi-inaugurates-assam-womens-university-in-jorhat_1473890.html। আহৰণ কৰা হৈছে: 2015-10-26.\n↑ "Assam Women’s University inaugurated". The Sentinel. 11 September 2014. http://www.sentinelassam.com/state1/story.php?sec=2&subsec=2&id=203546&dtP=2014-10-05&ppr=1। আহৰণ কৰা হৈছে:6November 2015.\n↑ "AAU appointed mentor of all-womens varsity". The Telegraph. http://www.telegraphindia.com/1131115/jsp/northeast/story_17568913.jsp#.Vi3CtrcrLIU। আহৰণ কৰা হৈছে: 2015-10-26.\n↑ "ড০ মালিনী গোস্বামীক অসম মহিলা বিশ্ববিদ্যালয়ৰ উপাচাৰ্য নিযুক্তি". নিউজ ১৮ অসম. ১২ ছেপ্টেম্বৰ ২০১৯. https://assam.news18.com/news/assam/dr-malini-goswami-appoints-as-the-vice-chancellor-of-jorhat-woman-university-29491.html। আহৰণ কৰা হৈছে: ১৩ ছেপ্টেম্বৰ ২০১৯.\n"https://as.wikipedia.org/w/index.php?title=অসম_মহিলা_বিশ্ববিদ্যালয়&oldid=262397"ৰ পৰা অনা হৈছে\nএই পৃষ্ঠাখন ১০ ফেব্ৰুৱাৰী, ২০২১ তাৰিখে ০৮:৪৭ বজাত অন্তিম সংশোধন কৰা হৈছিল।


IIT Delhi ৰ চমক! ২੦ পইচাত ১ কিলােমিটাৰ চলিব পৰা ইলেক্ট্ৰিক স্কুটাৰ HOPE উদ্ভাৱন - NEWS8 NE\nIIT Delhi ৰ চমক! ২੦ পইচাত ১ কিলােমিটাৰ চলিব পৰা ইলেক্ট্ৰিক স্কুটাৰ HOPE উদ্ভাৱন\nMarch 30, 2021\t0\tBy NEWS DESK\nনিউজ ডেস্ক। বৰ্তমান পেট্ৰলৰ মূল্য বৃদ্ধিয়ে ভাৰাক্ৰান্ত কৰিছে দুচকীয়া বাহনৰ চালকক। নিজৰ দুচকীয়া বাহনখন উলিয়াই নিয়াৰ আগত সকলোৱে ভাবিবলগীয়া হৈছে এবাৰ।\nতাৰোপৰি দুচকীয়া বাহনৰ অত্যাধিক দামৰ বাবে এখন মটৰ চাইকেল ক্ৰয় কৰিবলৈ চিন্তা কৰিবলগীয়া হৈছে সাধাৰণ লোক। কিন্তু তেনে সময়তে আহিছে এক সুখবৰ।\nবজাৰলৈ আহিছে কম দামী আৰু প্ৰতি কিলোমিটাৰ যাত্ৰাৰ বিনিময়ত মাত্ৰ ২০ পইচা খৰচ হোৱা দুচকীয়া বাহন। অৰ্থাৎ এক ইলেকট্ৰিক স্কুটাৰ।\nবৰ্তমান আই আই টি দিল্লীয়ে (IIT Delhi) এই ইলেকট্ৰিক স্কুটাৰ উদ্ভাৱনেৰে চমক সৃষ্টি কৰিছে।\nএই ইলেকট্ৰিক স্কুটাৰখন বেচ আকৰ্ষণীয়। স্কুটাৰখনৰ নাম দিয়া হৈছে HOPE। স্কুটাৰখন চলিবলৈ বেটাৰী চাৰ্জ দিব লাগিব। স্কুটাৰখনত সংলগ্ন কৰা আছে পেডেল। যাতে বেটাৰীৰ চাৰ্জ শেষ হলে পেডেল মাৰিয়েই স্কুটাৰখন চলাব পৰা যায়।\nGeliose Mobility, an #IITDelhi incubated startup, launches ‘HOPE’, an affordable\nelectric scooter for last mile delivery and personal commute pic.twitter.com/q41JNPmQun\n— IIT Delhi (@iitdelhi) March 23, 2021\nস্কুটাৰখনৰ পিছফালে এখন ট্ৰে’ সংযোগ কৰা কৰা আছে য’ত ব্যক্তিয়ে সামগ্ৰী কঢ়িয়াব পাৰিব। প্ৰয়োজন হলে ব্যক্তিয়ে আৰু এজন আৰোহী বহিব পৰাকৈ পিছফালে এটা ছীট সংলগ্ন কৰি লব পাৰিব। স্কুটাৰখনৰ চালকৰ ছীটৰ তলত আছে বেটাৰীটো। যিটো সকলো ঠাইতে চাৰ্জ কৰিব পৰা যাব।\nবেটাৰীটোৰ ৮০% চাৰ্জ হবলৈ সময় লাগিব তিনি ঘণ্টা। এবাৰ সম্পূৰ্ণ চাৰ্জ দিলেই স্কুটাৰখন ৫০-৭৫ কিলোমিটাৰ পথ চলাব পাৰিব। এই ইলেকট্ৰিক স্কুটাৰখনৰ সৰ্বাধিক গতিবেগ হব ঘণ্টাত ২৫ কিলোমিটাৰ। সেয়েহে এইখন স্কুটাৰ চলাবলৈ অনুজ্ঞা পত্ৰৰ প্ৰয়োজন নহ’ব।\n.@iitdelhi incubated #startup, Geliose Mobility, has launched an electric scooter ‘HOPE’. The vehicle is integrated with the battery management system, data monitoring system & pedal-assist unit developed in-house. pic.twitter.com/V6zluYQaK3\n— Ministry of Education (@EduMinOfIndia) March 30, 2021\nএই স্কুটাৰ খনৰ সন্দৰ্ভত Geliose Mobility ৰ মুখ্য কাৰ্যবাহী বিষয়া তথা প্ৰতিষ্ঠাতা আদিত্য তিৱাৰীয়ে কয় যে, “এই স্কুটাৰখন পৰিৱেশ অনুকূল। প্ৰদূষণ নিয়ন্ত্ৰণ আৰু জলবায়ু পৰিৱৰ্তনত কোনো প্ৰভাৱ নপৰাকৈ এইখন নিৰ্মাণ কৰা হৈছে। স্কুটাৰখনৰ প্ৰাৰম্ভিক মূল্য ৪৯,৯৯৯ টকা। এইখন ইণ্টাৰনেট সংযুক্ত স্কুটাৰ। বৰ্তমান দিল্লীত ইয়াৰ চলাচল আৰম্ভ কৰা হৈছে। দেশৰ ভিন্ন স্থানলৈ ইয়াক সোনকালেই প্ৰেৰণ কৰা হ’ব। অহা মাহত অনলাইন যোগে বুকিং আৰম্ভ হ’ব।”\nভয়াৱহ বায়ু প্ৰদূষণৰ বাবে ৪ দিনৰ বাবে সকলো শিক্ষানুষ্ঠান বন্ধৰ ঘােষণা ভাৰতৰ প্ৰতিবেশী ৰাষ্ট্ৰ নেপালৰ


ধৰ্ম, ঈশ্বৰ আৰু নৈতিকতা-(ভাৰ্গৱ বৰঠাকুৰ ) - মুক্ত চিন্তা\nধৰ্ম, ঈশ্বৰ আৰু নৈতিকতা-(ভাৰ্গৱ বৰঠাকুৰ )\nকেন্দ্ৰীয় নিবন্ধ নিবন্ধ\n08/04/2019 ‘মুক্ত চিন্তা’ৰ কৰ্মদল\nধৰ্ম আৰু ঈশ্বৰ বিশ্বাস মানুহৰ এটা ব্যক্তিগত বিষয়৷ কোনোবাই ধৰ্ম আৰু ঈশ্বৰত বিশ্বাস ৰাখিবও পাৰে অথবা নাৰাখিবও পাৰে, সেইটো তেওঁলোকৰ ব্যক্তিগত কথা৷ কিন্তু ধৰ্ম আৰু ঈশ্বৰ বিশ্বাস মানুহৰ সহজাত প্ৰবৃত্তি নহয়! সহজাত মানে জন্মগতভাৱে লাভ কৰা মানুহৰ বৈশিষ্ট্য৷ যেনে: ভোক, খং, যৌন অভিলাষ আদি প্ৰবৃত্তিবোৰ সকলোৰে থাকে ৷ প্ৰাবল্য অথবা নিয়ন্ত্ৰণ কম বেছি হ'লেও এই সহজাত প্ৰবৃত্তিবোৰ সকলো সুস্থ মানুহৰ মাজত দেখা যায়৷ কিন্তু ঈশ্বৰ বিশ্বাস নকৰা অথবা ঈশ্বৰ চেতনাৰ মাজেৰে উপাসনা, ধৰ্মৰ ওপৰত বিশ্বাস ৰখাটো মানুহৰ সহজাত প্ৰবৃত্তি নহয়৷ মনোবিজ্ঞানৰ ফালৰ পৰাও ঈশ্বৰ বিশ্বাস মানুহৰ সহজাত প্ৰবৃত্তি ৰূপে গণ্য কৰা নহয়৷ পৃথিৱীৰ বিভিন্ন দেশত ঈশ্বৰ বিশ্বাসীৰ সংখ্যা কমি গৈছে, তাৰ মানে এইটো নহয় যে মানুহৰ সহজাত প্ৰবৃত্তিয়ো কমি গৈছে৷ ঈশ্বৰ নথকা ধৰ্মৰ কথাতো আছেই৷ যদি ঈশ্বৰ বিশ্বাস মানুহৰ সহজাত প্ৰবৃত্তি নহয়ে তেন্তে এই ধাৰণা আহে ক'ৰ পৰা?\nশিশু এটি জন্ম হয় নাস্তিক হিচাপে৷ শিশু এটিয়ে বুজি নাপায় তেওঁৰ ধৰ্ম কি আৰু ঈশ্বৰ কি বস্তু ? ঘৰুৱা পৰিবেশ আৰু সমাজ ব্যৱস্থাইহে শিশু এজনক ধৰ্মীয়কৰণ কৰাত বা ঈশ্বৰ বিশ্বাসী বনোৱাত সহায় কৰে৷ অৰ্থাৎ বাধ্য কৰোৱা হয়৷ মানুহৰ মাজত ঈশ্বৰৰ বিশ্বাসকলৈ সৰুৰে পৰা এনে এটা পৰিবেশৰ সৃষ্টি কৰা হয় যে সৰু অৱস্থাৰ পৰাই মনত ঈশ্বৰৰ অস্তিত্বৰ প্ৰতি এনে এটা দৃঢ় ধাৰণা সোমাই যায় যে পিছৰ জীৱনত বহু কম সংখ্যকহে এই বিশ্বাসৰ পৰা মুক্ত হ'ব পাৰে৷ প্ৰতিজন শিশুৱেই জন্মতে অনুসন্ধিৎসু হৈয়ে জন্ম হয়, কিন্তু তেওঁলোকৰ অনুসন্ধিৎসু মনটোক ধ্বংস কৰা হয় এনেদৰে-\nসৰু ল'ৰা এজনে দেউতাকক যদি প্ৰশ্ন কৰে ‘দেউতা, আমাৰ পৃথিৱীখন, মানুহবোৰক নো কোনে সৃষ্টি কৰিছিল'?\nদেউতাকৰ সহজ উত্তৰ : “ ইশ্বৰে আকৌ",\nসৰু ল’ৰা জনে আকৌ সুধিলে “দেউতা, ঈশ্বৰকনো কোনে সৃষ্টি কৰিলে?"\nদেউতাকৰ বিৰক্তিৰ উত্তৰ: “কিনো একেটাকে লাগি আছ' ? নাপায় নহয় এইবোৰ কথা সুধিব, ইশ্বৰে দোষ ধৰিব৷”\nমন্দিৰত প্ৰণাম, প্ৰাৰ্থনা নকৰিলে, সৰস্বতী পূজা নকৰিলে পঢ়িব নোৱাৰা , ঈশ্বৰ-আল্লা-গডৰ গুণানুকীৰ্তনৰ যোগেদি সৰুৰ পৰাই ঈশ্বৰ নামৰ কাল্পনিক ধাৰণা এটাৰ নাম বিভিন্ন প্ৰকাৰে মানুহৰ মনত এনেদৰে সুমুৱাই দিয়া হয় যে পিছৰ জীৱনত ইয়াৰ পৰা মুক্ত হোৱাৰ প্ৰৱণতা ক্ষীণ হৈ পৰে৷ এনেদৰেই মানুহৰ মনত ঈশ্বৰৰ ধাৰণা দৃঢ়ভাৱে সুমুৱাই দি ঈশ্বৰ আৰু ধৰ্মৰ ভয় দেখুৱাই ভাল হোৱাৰ শিক্ষা দিয়া হয়৷\nধৰ্ম আৰু ঈশ্বৰ বিশ্বাসৰ ভয়ে মানুহক সৎ কৰিব বিচৰা যি হাজাৰ বছৰীয়া বৌদ্ধিক প্ৰক্ৰিয়া, সেই প্ৰক্ৰিয়াৰ ব্যৰ্থতা বহু সময়ত আমি উপলব্ধি কৰিছোঁ৷ এনে প্ৰক্ৰিয়াৰ বিফলতাই সৃষ্টি কৰিছিল ‘ৰাম মন্দিৰ-বাবৰি মজিদ‘ৰ নামত হত্যা-হিংসাৰ৷ এনে প্ৰক্ৰিয়াৰ বিফলতাৰ বাবেই ধৰ্মীয় ধাৰণাৰ বিপৰীতে কথা কোৱা জিওৰ্দানো ব্ৰুনোক জ্বলাই হত্যা কৰা হৈছিল৷ এনে প্ৰক্ৰিয়াৰ বিফলতাই সৃষ্টি কৰিছে ইছলামিক মৌলবাদীৰ ৷ এনে সকলোবোৰ ঐতিহাসিক বিফলতাৰ পাছতো ধৰ্ম আৰু ঈশ্বৰৰ ভয়ে নৈতিক শিক্ষা দিয়াসকলে পাৰিবনে সন্ত্ৰাসবাদীৰ ঈশ্বৰ আৰু ধাৰ্মিকসকলৰ ঈশ্বৰৰ মাজৰ পাৰ্থক্য দেখুৱাব?\nধৰ্ম আৰু ঈশ্বৰৰ নামতেই চাৰিওফালে হত্যা-হিংসা, সন্ত্ৰাস৷ এটা ধৰ্মৰ ওপৰত অন্য এটা ধৰ্মৰ আক্ৰমণ, হুংকাৰ৷ এই ধাৰ্মিক আচাৰ-অনুষ্ঠানক কেন্দ্ৰ কৰিয়ে গঢ়ি উঠিছে আধুনিক চান্দা সংস্কৃতিৰ৷ ধৰ্মৰ বোকোচাত উঠিয়ে বিয়পিছে ৰাজনীতিৰ বিষবাস্প! ধৰ্ম ৰক্ষাৰ নামত অলিয়ে-গলিয়ে মন্দিৰ-মজিদ৷ তথাপিও জানো হত্যা-হিংসাৰ খবৰবোৰ কমিছে? ধাৰ্মিক হোৱাৰ প্ৰতিযোগিতাখনত কোনোবা ধাৰ্মিকে ঘোচ খোৱা বা অসৎ উপায়ৰে পোৱা টকাৰে সমাজত প্ৰতিপত্তিশীল দেখুৱাবলৈ মন্দিৰ, মজিদলৈ দিছে দান৷ কোনোবাই আকৌ আল্লাৰ নামলৈয়ে আত্মঘাতী বোমাৰু হ'বলৈ আগবাঢ়িছে৷ ধৰ্ম, ঈশ্বৰ আৰু আধ্যাত্মিকতাই এইসকল মানুহক কিয় নৈতিকতাৰ শিক্ষা দিব নোৱাৰিলে? সন্ত্ৰাসবাদী আৰু বিভিন্ন কেলেংকাৰিত কোটি কোটি টকা আত্মসাৎ কৰা ব্যক্তিসকলে ঈশ্বৰ বিশ্বাস নকৰে বুলি কোনোবাই প্ৰমাণ কৰি দিব পাৰিব জানো? কোনো ধাৰ্মিক বা ধৰ্ম প্ৰচাৰকে হয়তো ক'ব পাৰে ঈশ্বৰৰ প্ৰতি আস্থা নোহোৱা হৈ এচামে এনে অপকৰ্মত লিপ্ত হ'ব পাৰে৷ কিন্তু তাৰ প্ৰমাণ কৰিব পাৰিবনে? এইখিনিতে কিছু বছৰৰ আগৰতে 'দ্য টেলিগ্ৰাফ'পেপাৰত প্ৰকাশ পোৱা বাতৰি এটালৈ মনত পৰিছে৷ ইংলেণ্ডৰপৰা প্ৰকাশিত বিখ্যাত 'দ্য টেলিগ্ৰাফ' (২২ মাৰ্চ, ২০১৬)কাকতত প্ৰকাশ পোৱা এটা বাতৰি অনুসৰি নেডাৰলেণ্ডত অপৰাধৰ মাত্ৰা ইমানেই হ্ৰাস পাইছিল যে তাৰ পাঁচটা কাৰাগাৰৰ ১৩,০০০টা কোঠা শূন্য হৈ পৰি আছিল। গতিকে সেই পাঁচোটাকৈ কাৰাগাৰ বন্ধ হৈ পৰাটো নিশ্চিত হৈ পৰিছিল। যাৰ ফলত কাৰাগাৰকেইটাৰ কৰ্মচাৰীৰ চাকৰিৰ স্থায়িত্বৰ সংক্ৰান্ততো প্ৰশ্নবোধক চিহ্ন আহি পৰিছিল৷ আকৰ্ষণীয় কথাটো হ'ল দেশখনৰ মুঠ জনসংখ্যাৰ ৮৩% লোকেই নাস্তিক, অজ্ঞেয়বাদী৷ কেৱল মাত্ৰ ১৭% লোকহে ধৰ্ম কিম্বা ঈশ্বৰ-বিশ্বাসী।আনহাতে, আমেৰিকা যুক্তৰাষ্ট্ৰৰ মুঠ জনসংখ্যাৰ ৯০% লোকেই আস্তিক; ধৰ্ম আৰু ঈশ্বৰত তেওঁলোকৰ অটল আস্থা। কিন্তু বি.বি.চি.-এ দিয়া তথ্য অনুসৰি আমেৰিকা যুক্তৰাষ্ট্ৰত মুঠ কাৰাবন্দীৰ সংখ্যা প্ৰায় বিশ লাখৰো অধিক৷ এফালে নেডাৰলেণ্ডত অপৰাধীৰ অভাৱত কাৰাগাৰ বন্ধ হৈ যাবলগীয়া অৱস্থাৰ সৃষ্টি হৈছিল৷ আনফালে আকৌ আমেৰিকাৰ কাৰাগাৰৰ প্ৰায় এশ শতাংশ কোঠাই বন্দীৰে পূৰ্ণ হৈ আছে। গতিকে নাস্তিকৰ সংখ্যাধিক্য থকা দেশতকৈ, ধৰ্ম আৰু ঈশ্বৰত আস্থাশীল লোকেৰে গিজগিজাই থকা আমেৰিকাত দেখোন অপৰাধৰ মাত্ৰা বেছি!\nবিজ্ঞানৰ বলত আমি বিশ্বব্ৰহ্মাণ্ডখন নতুন দৃষ্টিভংগীৰে চাবলৈ সক্ষম হৈছোঁ৷ কিন্তু বিজ্ঞানে কেতিয়াও সোধা নাই যে ঈশ্বৰ আছে নে নাই! বিজ্ঞানৰ বাবে এই প্ৰশ্ন গুৰুত্বহীন৷ আদিম কালৰ পৰাই মানৱ সভ্যতাই দুটা ডাঙৰ প্ৰশ্নৰ মুখামুখি হৈ আহিছে৷ এটা হ'ল 'কেনেকৈ'আৰু আনটো'কিয়'৷ যিয়ে'কেনেকৈ'প্ৰশ্নটোৰ উত্তৰ সন্ধানত থাকিল তেওঁলোক বিজ্ঞানৰ জগতত সোমাল আৰু যিয়ে'কিয়'প্ৰশ্নটোৰে আগবাঢ়িল, তেওঁলোক এটা সময়ত স্তব্ধ হ'ব লগা হ'ল৷ য'ত তথ্যৰ অভাৱ আছিল অৰ্থাৎ মানুহৰ সীমাবদ্ধতা বা বিজ্ঞানৰ সীমাবদ্ধতা আছিল৷ য'ৰ পৰাই ঈশ্বৰ নামৰ অলৌকিক শক্তিৰ ধাৰণাটো আহিল৷ সেইসকলৰ বাবে ঈশ্বৰৰ পাছত আৰু কোনো প্ৰশ্নৰ স্থান নাই৷ গতিকে জিজ্ঞাসাৰো তাতে অন্ত পৰিল৷\nঈশ্বৰ হৈছে মানুহৰ মনৰ সৃষ্টি৷ প্ৰাকৃতিক পৰ্যবেক্ষণৰ পাছত কল্পনাৰে কিছুমান কথা সংযোজন কৰিলেই ‘ঈশ্বৰ'ৰ দৰে ধাৰণাৰ সৃষ্টি হয়৷ ভাৰতৰ অৰ্থাৎ সিন্ধু উপত্যকাৰ ঈশ্বৰসমূহৰ কাল্পনিক ৰূপসমূহ যদি চোৱা হয় দেখা যাব সেইসকলৰ সাদৃশ্য ভাৰতীয় মানুহৰ লগত একে৷ অৰ্থাৎ দুৰ্গাৰ কাল্পনিক ৰুপটোত যিদৰে আলংকাৰিক সৌন্দৰ্যৰে আৰ্যৰ দেৱী হিচাপে অংকন কৰা হৈছে ঠিক সেইদৰে বাঘৰ ছাল, অৰ্ধ উলংগ দেহাৰে এজন অনাৰ্য দেৱতা হিচাপে শিৱৰ চিত্ৰৰূপ দিয়া হৈছে৷ ঠিক সেইদৰে আফ্ৰিকা বা গ্ৰীচ দেশৰ দেৱতাবোৰ যদি চোৱা হয় সেই কাল্পনিক ৰূপসমূহো আফ্ৰিকা বা গ্ৰীচৰ মানুহৰ লগত মিল দেখা যাব৷ গতিকে গাধক যদি সোধা হয় গাধৰ দেৱতা কেনেকুৱা ? গাধৰ উত্তৰটোও হ'ব- গাধৰ দৰেই ! এই কাল্পনিক ঈশ্বৰক কেন্দ্ৰ কৰিয়ে পৃথিৱীৰ সৰ্বাধিক ধৰ্মৰ সৃষ্টি কৰা হৈছে৷ যিবোৰ ধৰ্ম বেছি প্ৰাচীন সেইবোৰত বহুতো ঈশ্বৰৰ কথা কোৱাৰ বিপৰীতে তুলনামূলকভাৱে নতুন ধৰ্ম(খ্ৰীষ্টান, মুছলিম,আদি) আৰু পুৰণি ধৰ্মৰ শুধৰণি হিচাপে এজন ঈশ্বৰৰ ধাৰণা দিয়া হৈছে।\nদেখা যায় কোনোবা বিজ্ঞানী এজন আস্তিক হ'লে,বিজ্ঞানীজন বহু আস্তিকৰ উদাহৰণ হৈ পৰে৷ ঈশ্বৰ, ধৰ্ম বিশ্বাসৰ কথা আহিলে বহুতেই উচ্চ শিক্ষাগত অৰ্হতা থকা বা প্ৰফেছনেল ডিগ্ৰীধাৰী মানুহৰ বিশ্বাসকলৈ নিজৰ বিশ্বাসক দৃঢ়ভাৱে প্ৰতিষ্ঠা কৰা দেখা যায়৷ কিন্তু প্ৰফেছনেল ডিগ্ৰীৰ লগত মানুহ এজনৰ চিন্তাধাৰাৰ মানসিকতা সদায় সমানুপাতিক নহ'বও পাৰে৷ অৰ্থাৎ এজন ভাল শিক্ষিত মানুহতকৈ এজন অশিক্ষিত মানুহেও কেতিয়াবা ভাল চিন্তা, ভাল আদৰ্শ দেখুৱাব পাৰে৷ তদুপৰি বহুতৰে প্ৰশ্ন বা যুক্তি, যদি ঈশ্বৰ নায়েই বিশ্বৰ ইমানবোৰ মানুহ কিয় ঈশ্বৰ বিশ্বাসী? এই প্ৰশ্নটোৰ উত্তৰ এটা ঐতিহাসিক উদাহৰণৰে কিছু উপলব্ধি কৰিব পাৰি৷ আজিৰ পৰা বহু হাজাৰ বছৰৰ আগতে অধিকাংশ মানুহেই বিশ্বাস কৰিছিল যে পৃথিৱীখন স্থিৰ অৰ্থাৎ সূৰ্যইহে পৃথিৱী চাৰিওফালে প্ৰদক্ষিণ কৰে৷ সেইমতে আনুষ্ঠানিক শিক্ষাও দিয়া হৈছিল৷ হাজাৰ হাজাৰ বছৰ ধৰি সেই ধাৰণাটোৱেই মানুহৰ মাজত প্ৰচলিত আছিল৷ কিন্তু সেইসময়ত জিওনাৰ্ড ব্ৰুনো, কপাৰ্নিকাছ, গেলিলিওকে মুখ্য কৰি যুক্তিবাদী আৰু অনুসন্ধিৎসু মনৰ অধিকাৰী মুষ্টিমেয় কেইজনমানেহে সংখ্যাগৰিষ্ঠতাৰ সোঁতৰ বিপৰীতে গৈ এই ধাৰণাটোৰ বিৰোধিতা কৰিছিল৷ যাৰ বাবে তেওঁলোকক বিভিন্ন প্ৰকাৰে শাস্তি প্ৰদান কৰা হৈছিল৷ কিন্তু বৰ্তমান আমি পূৰ্বৰ ধৰণাটোৰ বিপৰীতে সূৰ্যকেন্দ্ৰিক ধাৰণাটোহে বৈজ্ঞানিক সত্য ৰূপে মানি লৈছোঁ! গতিকে সংখ্যাগৰিষ্ঠতাৰ বিশ্বাস মানেই বৈজ্ঞানিক প্ৰমাণ নহ’বও পাৰে৷ আস্তিকৰ সংখ্যাতকৈও নাস্তিক, নিৰীশ্বৰবাদী বা অজ্ঞেয়বাদীৰ সংখ্যা পৃথিৱীত বহু পৰিমাণে কম যদিও বিগত দশকত বহু দেশত নাস্তিকৰ সংখ্যা দ্ৰুতভাৱে বৃদ্ধি হোৱাৰ প্ৰতিবেদনো দেখা গৈছে৷\nএচাম মানুহৰ ধাৰণা যে ঈশ্বৰ বা ধৰ্ম নমনা মানুহ মানেই “উচ্ছৃংখল, অহংকাৰী, নৈতিকতা বিহীন অমানৱ নেকি? নৈতিকতা আৰু ধৰ্ম-ঈশ্বৰৰ বিশ্বাসক সানমিহলি কৰা বহুতৰে মনত উদয় হোৱা এটা স্বাভাৱিক প্ৰশ্ন৷ কিন্তু ঈশ্বৰ বা ধৰ্মৰ ভয় দেখুৱাই নৈতিকতাৰ শিক্ষা দিয়াটো এটা অবৈজ্ঞানিক ধাৰণা৷ নৈতিকতা মানে ঈশ্বৰ বিশ্বাস নহয় অথবা ঈশ্বৰক কেন্দ্ৰ কৰি তৈয়াৰ কৰা কোনো ধৰ্মাচৰণো নহয়৷ নৈতিকতা মানে পুৱা-গধূলি ঈশ্বৰৰ গুণানুকীৰ্তন কৰাটো নহয়৷ নৈতিকতা মানে কোনো ধৰ্মৰ ধাৰ্মিক আচাৰ-অনুষ্ঠানত আস্থা ৰখা গদগদ ভক্তিয়ো নহয়৷ নৈতিকতা মানে কাৰো অপকাৰ নকৰাকৈ নিজৰ লগতে সমাজৰ সুবিধা হোৱাকৈ তৈয়াৰ কৰি লোৱা কিছুমান সাধাৰণ নীতি নিয়ম৷ উচ্চ-নীচ, শৰ্মা-হুছেইন সকলো জাতি-ধৰ্মৰ মানুহক সমান মানৱীয় দৃষ্টিভংগীৰে চাব পৰা মানসিকতাই হৈছে নৈতিকতা৷ ঘোচ নোখোৱাকৈ কাম এটা কৰি দিয়া সঠিক বুলি ভবা ধাৰণাটোৱেই নৈতিকতা৷ নিজৰ স্বাৰ্থৰ খাতিৰত সমাজত আনৰ অপকাৰ নকৰো বুলি হৃদয়ত হোৱা উপলব্ধি এটাৰ নামেই নৈতিকতা৷ কাৰো অপকাৰ নকৰাকৈ থকা, চুৰি নকৰা, সকলোৰে লগত প্ৰেম-ভাতৃত্ববোধক বজাই ৰাখিবলৈ কোনো ধৰ্মৰ প্ৰয়োজন নাই৷ এই ন্যূনতম নৈতিকতা পশুৰ মাজতো দেখা যায়৷ নৈতিকতা আৰু ঈশ্বৰ বিশ্বাস এটা সম্পূৰ্ণ পৃথক বিষয়৷\nনৈতিকতা আহিছে মানুহৰ সমাজৰ বাবে নিজে তৈয়াৰ কৰি লোৱা কিছুমান সমাজনীতিৰ পৰাহে৷ গতিকে নৈতিকতা সমাজৰ নীতিৰ লগত জড়িত শব্দ৷ সমাজ নথকা আন প্ৰাণীৰ মাজত কোনো প্ৰকাৰৰ কৃত্ৰিম নৈতিকতা নাথাকে৷ নৈতিকতা যিহেতু সমাজৰ নীতিৰ লগত জড়িত শব্দ, বহুতে ঈশ্বৰ বিশ্বাস, ধৰ্ম আৰু আধ্যাত্মিকতাক সমাজনীতি বুলি ধৰি নৈতিকতাৰ অধীনত আনিব বিচাৰে৷ কিন্তু ধৰ্ম, ঈশ্বৰ আৰু আধ্যাত্মিকতাক সমাজনীতিৰ অধীনলৈ আনি নৈতিকতাৰ মৰ্যাদা দিলে কেতিয়াবা পৰিণাম হয় ভয়ংকৰ৷ এনেধৰণৰ নীতিৰ পৰা ওপজা নৈতিকতাই মচজিদ ভাঙি মন্দিৰ বনোৱাৰ পোষকতা কৰে অথবা মন্দিৰ ভাঙি মচজিদ বনোৱাৰ পোষকতা কৰে ৷ এনে নীতিৰ পৰাই সৃষ্টি হোৱা নৈতিকতাই আকৌ ওপজাব পাৰে ৰাম ৰহিমৰ দৰে ধৰ্মগুৰুৰ।\nধৰ্ম-ঈশ্বৰ বিশ্বাসৰ লগত যে নৈতিকতাৰ সম্পৰ্ক নাই সেই কথা ৰাষ্ট্ৰসংঘৰ বাৰ্ষিক সমীক্ষা World Happiness Reportৰ পৰাও কিছু উপলব্ধি কৰিব পৰা যায়৷ দেশসমূহৰ ৰাজনৈতিক, আৰ্থ-সামাজিক, মানৱ অধিকাৰ, ধৰ্মীয় বিশ্বাসকে ধৰি বহুকেইটা বিষয় সামৰি এই জৰীপ চলোৱা হয়৷ বিশ্বৰ ১৫৬ খন দেশৰ ভিতৰত চলোৱা সমীক্ষা মতে, এই বৰ্ষৰ বিশ্বৰ সুখী দেশৰ তালিকাৰ প্ৰথম, দ্বিতীয় আৰু তৃতীয় স্থানত আছে ক্ৰমে ফিনলেণ্ড, ডেনমাৰ্ক আৰু ন'ৰৱে৷ দুখ লগাকৈ ভাৰতৰ স্থান আছে ১৪০ নম্বৰত৷ মধ্য প্ৰাচ্যৰ প্ৰায়বোৰ ধাৰ্মিক দেশৰ স্থান ৫০ৰ তলত৷ ঠিক সেইদৰে Institute for Economics and Peace (IEP)ৰ তত্ত্বাৱধানত সমীক্ষা চলোৱা ২০১৮ চনৰ Global Peace Indexৰ প্ৰতিবেদনখনতো ভাৰতৰ সুখৰ সূচ্যাংক পুতৌলগা স্থানত! আকৰ্ষণীয় কথাটো হ'ল ধৰ্ম বিশ্বাসত গুৰুত্ব দিয়া মানুহৰে ভৰ্তি দেশ আৰু সংশ্লিষ্ট দেশখনৰ সুখৰ সম্পৰ্ক কিন্তু বিপৰীতমুখী৷ অৰ্থাৎ যিবোৰ দেশত ধৰ্ম আৰু ঈশ্বৰত বিশ্বাসী লোকৰ সংখ্যা বেছি, তেনেবোৰ দেশত সমীক্ষা অনুসৰি সুখৰ মাত্ৰা কম আনহাতে যিবোৰ দেশত ঈশ্বৰ আৰু ধৰ্মবিশ্বাসীৰ সংখ্যা কম তাত সুখৰ মাত্ৰা অধিক৷ প্ৰতিবেদনখনৰ শীৰ্ষ পাঁচখন দেশতেই স্ব-ঘোষিত নাস্তিকৰ সংখ্যা অধিক৷ প্ৰচলিত এচামৰ ধাৰণা মতে নাস্তিক, ধৰ্মহীন মানুহৰে ভৰা দেশবোৰত মানুহৰ মাজত হত্যা-হিংসা অধিক হ'ব লাগিছিল! কিন্তু তেনে লোকৰ সংখ্যা য'ত বেছি সেই দেশবোৰ কিয় সুখী? যদিও সমীক্ষা-পৰিসংখ্যাবোৰৰপৰা এটা সম্পূৰ্ণ সিদ্ধান্ত ল’ব নোৱাৰি যে ঈশ্বৰ কিম্বা ধৰ্ম বিশ্বাসে মানুহক অপৰাধ কৰিবলৈ প্রৰোচিত কৰে তথাপিও কিন্তু এনে পৰিসংখ্যাৰপৰা আমি এটা যৌক্তিক সিদ্ধান্তলৈ আহিব পাৰোঁ যে সমাজৰ সিংহভাগ মানুহকেই ধৰ্ম আৰু ঈশ্বৰ বিশ্বাসে অপৰাধমূলক কাৰ্যৰ পৰা আঁতৰাই ৰাখিবলৈ বিফল হৈছে!\nNo Comments : "ধৰ্ম, ঈশ্বৰ আৰু নৈতিকতা-(ভাৰ্গৱ বৰঠাকুৰ )"


শেষ সময়, শেষ সুযোগ!\nঋতুকালীন প্ৰকৃতিপ্ৰেমী ক’তেইনো লুকাল!\nপ্ৰকৃতি সংগঠনৰ প্ৰকৃত কীৰ্তি!\nআকৌ বনজুইৰ প্ৰকোপত আমেৰিকাৰ কেলিফৰ্নিয়া৷ চাৰিওপিনে দাউ দাউকৈ জ্বলিছে জুই৷ এফালৰ পৰা জ্বলি ছাই হৈ গৈছে অৰণ্য৷ অৰণ্য দহনৰ লগে লগে ধোঁৱা আৰু ক’লা ছাইৰে ছানি ধৰিছে কেলিফৰ্নিয়াৰ আকাশ-বতাহ৷ ঘৰ বাৰী বাট পথ সকলোতে এতিয়া ছাই৷ উশাহ- নিশাহৰ সমস্যাৰ পৰা সীমাহীন সমস্যাত আক্ৰান্ত কেলিফৰ্নিয়াৰ বাসিন্দাসকল৷ ধোঁৱা ছাই আৰু জুইৰ প্ৰকোপত শিশুৰ পৰা আৰম্ভ কৰি প্ৰাপ্তবয়স্কলৈকে …\nৰাজপথৰ দাঁতিত ৰখাই থোৱা ৰিক্সা এখনৰ কাষত থিয় হৈ আছিল এগৰাকী মহিলা৷ যাত্ৰীৰ অপেক্ষাত নহয়, বৰং গ্ৰাহকৰ অপেক্ষাত ৰৈ আছিল মহিলা গৰাকী৷ ৰিক্সাখনত সজাই থোৱা আছিল বিভিন্ন ফল-মূল৷ কেইবাবিধৰ কল, আনাৰস, আপেল, ডালিম আদি ফল বিক্ৰীৰ বাবে সজাই ৰিক্সাখনক ৰূপান্তৰিত কৰা হৈছে এখন চলন্ত দোকানলৈ আৰু সেই ফলমূলৰ চলন্ত বিপনীখনৰ বিক্ৰেতা হৈছে মহিলাগৰাকী৷ গুৱাহাটী মহানগৰীৰ …\n“তাঁতৰ গৰকা চলিমাৰি জখলা/দোৰপতিৰ শুৱলা/ মাতে উঘা চেৰেকী/চিৰিশলি নাচনী/বৈ দিয়া টোলোঠা মেৰাই/ …\nমাত্ৰা, সংখ্যা ইত্যাদি\nসমবাহু ত্ৰিভুজ, বৰ্গ, সুষম বহুভুজ —এইবোৰ হৈছে দ্বিমাত্ৰিক বস্তু। সেইদৰে ঘনক হ’ল ত্ৰিমাত্ৰিক এবিধ সুষম বস্তু। তেনেদৰে চতুৰ্থ মাত্ৰাত সুষম বস্তুবোৰক কেনেকৈ বুজাব পৰা যাব? বা তাতকৈয়ো ডাঙৰ মাত্ৰাত কেনেকৈ পৰা যাব? মাত্ৰা যদি ৫ হয়? যদি ৬ হয়? যদি ১০ হয়? যদি ১২৫ হয়? যদি মাত্ৰা আৰু বাঢ়ি যায়, তেন্তে কেনেকৈ সেইবোৰ পোৱা যাব? …\nপাৰিৱেশিক প্ৰভাৱ নিৰূপণ খচৰা,২০২০চমুকৈ ই আই এ ৰ দৰে অতি স্পৰ্শকাতৰ বিষয়টোৰ ওপৰত আপত্তি দৰ্শোৱাৰ আজি অন্তিমটো দিন৷ গণতান্ত্ৰিক দেশ এখনৰ নাগৰিক হিচাপে এই দেশৰ প্ৰকৃতি আৰু পৰিৱেশক সুৰক্ষিত কৰাৰ স্বাৰ্থত প্ৰতিগৰাকী ব্যক্তিয়ে চৰকাৰে মুকলি কৰি দিয়া ই-মেইল আই ডিত ( [email protected]) মেইল কৰাৰ সুবিধা দিয়া হৈছিল৷ এই ক্ষেত্ৰত সচেতন ব্যক্তি সকলে নিশ্চয় নিজ নিজ …\nলকডাউনৰ অচিলাতে যোৱা জুন মাহৰ পৰা গণিত চ’ৰাই এলানি ৱেবিনাৰ অনুষ্ঠিত কৰি আছে। এইলানি ৱেবিনাৰৰ প্ৰথমখন ৱেবিনাৰৰ বক্তা আছিল সুৰজিত বৰকটকী। বহুতে জন নাশ্বৰ কথা জানে, আৰু এ বিউটিফুল মাইণ্ড নামৰ চিনেমাখন চাইছে বা একে নামৰ মূল কিতাপখন পঢ়িছে। আৰু ইয়াৰ জৰিয়তেই গেম থিয়ৰী বা খেল তত্ত্বৰ কথাও শুনিছে। আমাৰ বাবে অতি গুৰুত্বপূৰ্ণ কথা এই …\nপথাৰ…য’ত কৃষকৰ কপালৰ ঘাম পৰি সোণগুটি হয়৷ ই গ্ৰাম্য জীৱনৰ কৃষ্টিৰ আধাৰ৷ গাঁৱৰ অধিকাংশ লোকৰ জীৱন নিৰ্ভৰ কৰে পথাৰৰ ওপৰত৷ পথাৰৰ অবিহনে গ্ৰাম্য জীৱনৰ কোনো অস্তিত্ব নাই৷ সভ্যতাৰ আৰম্ভণিৰ পৰা বৰ্তমানলৈকে পথাৰক কেন্দ্ৰ কৰি চলি আহিছে চহা জীৱন৷ পথাৰ মানেই প্ৰতিটো চহা পৰিয়ালৰ জীৱন সংগীত৷ কবিৰ ভাষাত ক’বলৈ গ’লে- ‘তুমি প্ৰাণময়, মোহময় জীৱন মালিকা৷ পথাৰ …


হৰপ্পা - অসমীয়া ৱিকিপিডিয়া\nহৰপ্পা (IPA: [ɦəɽəppa]) পাকিস্তানৰ পঞ্জাব প্ৰদেশৰ এক পুৰাতাত্বিক ক্ষেত্ৰ আৰু ই চাহিৱালৰ পৰা প্ৰায় ২৪ কি:মি: (১৫ মাইল) পশ্চিমত অৱস্থিত। উত্তৰ দিশত প্ৰায় ৮ কি:মি: দূৰেৰে বৈ যোৱা ৰবি নদীৰ কাষৰীয়া আধুনিক যুগৰ গাঁও এখনৰ পৰা ক্ষেত্ৰখনৰ নামটো লোৱা হৈছে। বৰ্তমানৰ এই গাঁওখন ঐতিহাসিক হৰপ্পাৰ পৰা ১ কি:মি: দূৰত্বত অৱস্থিত। আধুনিক কালৰ হৰপ্পা প্ৰায় ১৫,০০০ মানুহৰ বসতিৰে এখন সৰু চহৰ আৰু ইয়াত ইংৰাজৰ দিনৰে এটা ৰেলৱে ষ্টেচন আছে।\nহৰপ্পাৰ শস্যৰ গুদাম আৰু সভাঘৰৰ দৃশ্য\nচাহিৱাল জিলা, পঞ্জাব, পাকিস্তান\nএই ঠাইখণ্ডত ব্ৰঞ্জ যুগতেই সিন্ধ আৰু পঞ্জাবক কেন্দ্ৰ কৰি গঢ় লৈ উঠা সিন্ধু সভ্যতাৰ দুৰ্গৰে পৰিৱেষ্টিত নগৰ এখনৰ ধ্বংসাৱশেষ পোৱা যায়। আনুমানিক হিচাপ অনুসৰি পূৰ্ণাংগ কালছোৱাত (খ্ৰীষ্টপূৰ্ব ২৬০০-১৯০০) নগৰখনৰ মুঠ আবাসীৰ সংখ্যা আছিল প্ৰায় ২৩,৫০০ গৰাকী আৰু সেই সময়ৰ হিচাপত ইয়াক বৃহৎ বুলি ক'ব পাৰি। তেওঁলোকে প্ৰায় ১৫০ হেক্টৰ অঞ্চলজুৰি মাটিৰে নিৰ্মিত ইটাৰে সজা ঘৰত বাস কৰিছিল। পুৰাতাত্বিক নীতি অনুসৰি পূৰ্বতে জ্ঞাত নোহোৱা কোনো সভ্যতাৰ নামকৰণ ইয়াৰ প্ৰথমটো খননক্ষেত্ৰৰ নামেৰে ৰখাৰ বাবে সিন্ধু সভ্যতাক হৰপ্পাৰ সভ্যতা বুলিও জনা যায়।\nভগ্নাৱশেষৰ ইটাসমূহ লাহোৰ-মূলটান ৰেলপথৰ চিৰি সাজিবলৈ ব্যৱহাৰ কৰাৰ বাবে ইংৰাজ শাসনকালত ঐতিহাসিক হৰপ্পাৰ বিস্তৰ ক্ষতিসাধন হয়। ২০০৫ চনত উক্ত ঠাইৰপৰা এক বিতৰ্কিত প্ৰমোদ-উদ্যানৰ নিৰ্মাণকৰোঁতাই নিৰ্মাণকাৰ্যৰ আৰম্ভণিতে বহুকেইটা পুৰাতাত্বিক অৱশেষ উঠাই পেলায়। পিছলৈ এই নিৰ্মাণকাৰ্য স্থগিত কৰা হয়।\n2 সংস্কৃতি আৰু অৰ্থনীতি\nমেহৰগড় আদিৰ দৰে সিন্ধু সভ্যতাৰ প্ৰাচীনতম মূলসমূহ প্ৰায় খ্ৰীষ্টপূৰ্ব ৬০০০ বছৰ পুৰণি। খ্ৰীষ্টপূৰ্ব ২৬০০ মানত পঞ্জাব আৰু সিন্ধ প্ৰদেশত সিন্ধু নদীৰ পাৰত ইয়াৰে দুখন মুখ্য নগৰ ক্ৰমে মহেঞ্জোদাৰো আৰু হৰপ্পাৰ উত্থান ঘটিছিল। ১৯২০ চনত নগৰ কেন্দ্ৰ, বহুমুখী সামাজিক তথা অৰ্থনৈতিক ব্যৱস্থা আৰু এক সম্ভাৱ্য লেখন প্ৰণালীৰে সমৃদ্ধ এই সভ্যতা পুনৰ আৱিষ্কাৰ কৰা হয়। পূবে হিমালয়ৰ পাদদেশৰ পৰা পশ্চিমে পাকিস্তানৰ বেলুচিস্তান, উত্তৰে ভাৰতৰ পঞ্জাবৰ পৰা দক্ষিণে গুজৰাট পৰ্যন্ত অন্য বহুকেইখন ক্ষেত্ৰকো আৱিষ্কাৰ কৰাৰ লগতে ইয়াৰ ওপৰত অধ্যয়ন চলাই থকা হৈছে। ১৮৫৭ চনত লাহোৰ-মূলতান ৰেলপথৰ নিৰ্মাণকালত হৰপ্পাৰ পুৰাতাত্বিক ক্ষেত্ৰৰ ইটাসমূহ ব্যৱহাৰ কৰাৰ ফলত ক্ষেত্ৰখনৰ অনিষ্ট সাধন হয় আৰু বহুসংখ্যক প্ৰত্নতাত্বিক আঁচ-বাব বা ভগ্নাৱশেষ বিচাৰি পোৱা নাযায়। এই ইটাসমূহ ৰঙা বালি, মাটি আৰু শিল উচ্চ তাপমাত্ৰাত পুৰি তৈয়াৰ কৰা হৈছিল। ১৮২৬ চনত পশ্চিম পঞ্জাবৰ হৰপ্পাত দয়া ৰাম সাহানীৰ উদ্যোগত প্ৰাথমিক খননকাৰ্য আৰম্ভ হয়।\nসংস্কৃতি আৰু অৰ্থনীতিসম্পাদনা কৰক\nসিন্ধু সভ্যতা আছিল মূলতঃ শস্যৰ অতিৰিক্ত উৎপাদন আৰু বাণিজ্যই গঢ় দিয়া এক নগৰকেন্দ্ৰীক সভ্যতা। পিছলৈ মেচ'পটেমিয়াৰ দক্ষিণ অংশৰ সুমেৰৰ সৈতে বেহা-বেপাৰৰ ফলতো ই উন্নতি লাভ কৰে। আছুতীয়া চৰাঘৰ, ইটাৰে সজা সমতল ছাঁদৰ ঘৰ, সুৰক্ষা বেষ্টনীৰে ঘেৰা শাসকীয় আৰু ধৰ্মীয় কেন্দ্ৰ আদি মহেঞ্জোদাৰো আৰু হৰপ্পা উভয় স্থানতে দেখা পোৱা বৈশিষ্ট্য। এই সাদৃশ্যসমূহে সিন্ধু সভ্যতাত এক আদৰ্শ পৌৰ নক্সা আৰু পৰিকল্পনাৰ উপস্থিতি সম্পৰ্কে যুক্তিৰ অৱতাৰণা কৰে যদিও ঘাইকৈ এক অৰ্ধ-আয়তাকাৰ নগৰীয় নক্সাৰ বাবেই এনে সাদৃশ্য হোৱা বুলিও ক'ব পৰা যায়।\nনগৰ পৰিকল্পনাৰ বিপৰীতে সিন্ধু সভ্যতাৰ জোখ-মাপসমূহৰ উচ্চখাপৰ মানকীকৰণ দেখা পোৱা যায়। এই জোখ-মাপসমূহৰ নিৰ্দিষ্ট মাত্ৰাৰ লগতে সম্ভৱতঃ সম্পত্তিৰ চিনাক্তকৰণ আৰু ইয়াক ইঠাইৰ পৰা সিঠাইলৈ অনা-নিয়া কৰাৰ বাবে বিশেষ ছীল-মোহৰ ব্যৱহাৰ কৰা হৈছিল। তাম আৰু ব্ৰঞ্জৰ ব্যৱহাৰ হৈছিল যদিও লোৰ প্ৰচলন হোৱা নাছিল। কপাহৰ সূতা তৈয়াৰ কৰি কাপোৰ ববলৈ ইয়াত ৰং কৰা হৈছিল। ঘেঁহু, ধান আৰু বিভিন্ন প্ৰকাৰৰ শাক-পাচলি তথা ফল-মূলৰ খেতি কৰা হৈছিল। ষাড়গৰু আৰু যুঁজৰ বাবে কুকুৰাকে ধৰি বিভিন্ন জীৱ-জন্তুকো পোহ মনোৱা হৈছিল। জন্তু আৰু জ্যামিতিক নক্সা অংকিত চাকত সজা মাটিৰ পাত্ৰ এই সভ্যতাৰ আটাইবোৰ প্ৰধান পুৰাতাত্বিক ক্ষেত্ৰতে পোৱা গৈছে। প্ৰত্যেকখন নগৰৰ এক কেন্দ্ৰীয় প্ৰশাসনিক ব্যৱস্থাই সিন্ধু সভ্যতাৰ সাংস্কৃতিক সাদৃশ্যকে সূচায়। কিন্তু শাসন ব্যৱস্থাটো কেৱল মুষ্টিমেয় একাংশ লোকৰ হাততেই আছিল নে নাই এই বিষয়ে নিশ্চিতি লাভ কৰিব পৰা হোৱা নাই। হৰপ্পাৰ লোকসকলে সিন্ধু নদীয়েদি পাৰ্চিয়ান উপসাগৰ মেচ'পটেমিয়া ইজিপ্ত আদি ঠাইলৈকে বেহাবেপাৰৰ সম্প্ৰসাৰণ ঘটাইছিল। কিনা-বেচা কৰা মূল্যৱান সামগ্ৰীৰ ভিতৰত ইন্দ্ৰগোপ (carnelian) আৰু লাজৱৰ্ড (lapis lazuli) আদি ৰত্নও আছিল।\nহৰপ্পাত ৩৩০০-৩২০০ খ্ৰীষ্টপূৰ্বৰ মাটি আৰু শিলৰ ফলি উদ্ধাৰ কৰা হৈছে য'ত ত্ৰিশূল আৰু গছৰ আকৃতিৰ চিহ্ন অঁকা আছে। এই চিহ্নসমূহ লিপি হয় নে নহয় তাক ঠাৱৰ কৰিব পৰা হোৱা নাই। এই চিহ্নসমূহ মেচ'পটেমিয়াৰ সুমেৰীয় লিপিতকৈয়ো (খ্ৰীষ্টপূৰ্ব ৩১০০) পুৰণি। পিছলৈ সিন্ধু লিপিৰ ৰূপ লোৱা লেখন পদ্ধতিৰ সৈতে ইয়াৰ মিল দেখা পোৱা যায়।\nযুদ্ধক চিত্ৰিত কৰা হৰপ্পাৰ ছীল-মোহৰ\nহৰপ্পাৰ সমাজখন সম্পূৰ্ণ শান্তিপ্ৰিয় আছিল বুলি ক'ব নোৱাৰি কিয়নো এই ঠাইত উদ্ধাৰ কৰা মানুহৰ লাওখোলাসমূহত পোৱা আঘাতৰ হাৰ (১৫.৫%) প্ৰাকঐতিহাসিক কালৰ দক্ষিণ এছিয়াৰ ভিতৰতে সৰ্বাধিক হাৰসমূহৰ অন্যতম।\n↑ Basham, A. L.; Dani, D. H. (Winter 1968–1969). "(Review of) A Short History of Pakistan: Book One: Pre-Muslim Period.". Pacific Affairs খণ্ড 41 (4): 641–643. doi:10.2307/2754608.\n↑ Fagan, Brian (2003). People of the earth: an introduction to world prehistory. Pearson. পৃষ্ঠা. 414. ISBN 978-0-13-111316-9.\n↑ "Archeological Site of Harappa". World Heritage Centre. UNESCO. https://whc.unesco.org/en/tentativelists/1878/। আহৰণ কৰা হৈছে: 19 February 2013.\n↑ Tahir, Zulqernain. 26 May 2005. Probe body on Harappa park, Dawn. Retrieved 13 January 2006. Archived 11 March 2007 at the Wayback Machine\n↑ Beck, Roger B. (1999). World History: Patterns of Interaction. প্ৰকাশক Evanston, IL: McDougal Littell. ISBN 978-0-395-87274-1. https://archive.org/details/mcdougallittellw00beck.\n↑ 8.0 8.1 Library of Congress: Country Studies. 1995. Harappan Culture. Retrieved 13 January 2006.\n↑ Pollard, Elizabeth (2015). Worlds Together, Worlds Apart. প্ৰকাশক New York: Norton. পৃষ্ঠা. 67. ISBN 978-0-393-92207-3.\n↑ BBC, UK website. "Earliest writing found". BBC News. http://news.bbc.co.uk/1/hi/sci/tech/334517.stm। আহৰণ কৰা হৈছে: 17 July 2012.\n↑ Robbins Schug, Gwen (2012). "A peaceful realm? Trauma and social differentiation at Harappa". International Journal of Paleopathology খণ্ড2(2–3): 136–147. doi:10.1016/j.ijpp.2012.09.012. PMID 29539378.\n"https://as.wikipedia.org/w/index.php?title=হৰপ্পা&oldid=255986"ৰ পৰা অনা হৈছে\nশেষ সম্পাদনা কৰা হৈছে 25 December 2020 তাৰিখে 04:39 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=60476।\nএই পৃষ্ঠাখন ২৫ ডিচেম্বৰ, ২০২০ তাৰিখে ১০:০৯ বজাত অন্তিম সংশোধন কৰা হৈছিল।


ভূপেনদা আৰু এটি সংকল্প (- স্যামন্ত কুমাৰ গোস্বামী) - সাহিত্য ডট অৰ্গ\nএগৰাকীৰ মাত ভাগিছে….\nনলবাৰীৰ ফালৰ এগৰাকীয়ে কৈছে….\nইয়াৰ পিছৰ কেইশাৰীমান এনে ধৰণৰ–\n: সঁচাকৈ…ইমান দুখ লাগিছে…\n: বিশ্বাসেই হোৱা নাই… এইমাত্ৰ টি ভি ত দেখিলোঁ\n: অ’হ !!!\n: তেনে এই নাটক বহু উচ্চমানৰ হব লাগিব….\n: হয়… আমাৰ দায়িত্ব আৰু বাঢ়িল…\n: পাৰিব লাগিব আমি…বহুত দুখ লাগিছে !\nপাহাৰ-ভৈয়ামৰ মিলনৰ গীতৰ আঁৰত: ১৯২৬ চনৰ ৮ ছেপ্তেম্বৰত শদিয়াৰ এখন ভিতৰুৱা গাঁৱত নীলকান্ত হাজৰিকাৰ ঔৰসত শান্তিপ্রিয়া হাজৰিকাৰ গৰ্ভত জন্ম হোৱা সাতমাহ বয়সৰ শিশু ভূপেন এদিন হঠাৎ ঘৰৰপৰা নাইকিয়া হ’ল। আচলতে সাতমহীয়া ভূপেনক আদি যুৱতী কেইজনীমানে মৰমতে পাহাৰলৈ লৈ গৈছিল৷ সেই সময়চোৱাত হেনো তেওঁলোকে আত্মীয়ৰ স্তনপান পৰ্য্যন্ত কৰোৱাইছিল কাৰণ ভূপেন তেতিয়া তেনেই সৰু ! শিশুকালতে আদি মহিলাৰ স্তনপান কৰাৰ বাবেই তেতিয়াই হয়তো ভূপেন হাজৰিকাৰ মনত পাহাৰ-ভৈয়ামৰ মিলনৰ বীজ প্ৰষ্ফুটিত হৈছিল আৰু ৰচনা কৰি গৈছিল লিয়েন মাকাও, অ’ মিচিং ডেকাটি, আমি সাতভনী আছিলোঁ আদিৰ দৰে গীত৷\nশৈশৱত গীতৰ সভাত গোটোৱা অনুভুতিবোৰ: ১৯৩০ চনতেই শিশু ভূপেনে মাক-দেউতাকে শিকোৱা এটি গীত কটন কলেজিয়েট হাইস্কুলৰ ছাত্রসভাত পৰিবেশন কৰি ৰাইজৰ বিপুল সমাদৰ লাভ কৰিছিল। গীতটি শুনি উৎফুল্লিত হে পৰা অনুষ্ঠানত উপস্থিত ৰসৰাজ লক্ষ্মীনাথ বেজবৰুৱাই মঞ্চলৈ উঠি গৈ সাৱটি ধৰিছিল ভূপেনক। ষষ্ঠ শ্ৰেণীত থাকোতেই জ্যোতি, বিষ্ণু, ফণী শৰ্মাৰ ত্ৰিবেণী সংগমত স্নান কৰি কলিকতালৈ গৈ জয়মতী কুঁৱৰী আৰু শোণিত কুঁৱৰী পালানাটৰ গীতৰ ৰেকৰ্ডিং কৰিছিল তেওঁ। ১৯৩৭ চনত মাত্ৰ এঘাৰ বছৰ বয়সত জীৱনৰ প্রথমটো গীত “কুসুম্বৰ পুত্র শ্রীশংকৰ গুৰুৱে ধৰিছিল নামৰে তনু” শীর্ষক গীতটো ৰচনা কৰি গীতিকাৰ হিচাবে আত্মপ্ৰকাশ কৰিলে ভূপেন হাজৰিকাই৷ সুৰকাৰ জীৱনো আৰম্ভ কৰিছিল পিতৃয়ে ৰচনা কৰা “অ’ মইনা কেতিয়া আহিলি তই” গীতেৰে। ১৯৩৯ চনত তেওঁ জ্যোতিপ্রসাদ আগৰৱালাৰ দ্বিতীয়খন চলচিত্র ইন্দ্রমালতীৰ ‘বিশ্ববিজয়ী নৱ জোৱান’ গীতটোৰ দৃশ্যাংশত অভিনয় কৰি অভিনেতা হিচাপেও আত্মপ্ৰকাশ কৰে৷ শৈশৱৰ সেই অভিজ্ঞতাবোৰেই হয়তো প্ৰতিফলিত হৈছিল “মোৰ গীতৰ হেজাৰ শ্ৰোতা” গীতটিৰ “শৈশৱতে এখন দুখন গীতৰ সভাত গাই” বাক্যশাৰীত।\nযাযাবৰী, বিপ্লৱী ভূপেনদা: বৰলুইতৰ দুইপাৰে সিঁচৰিত হৈ থকা, জনজীৱনৰ কোঁহে-কোঁহে প্ৰৱাহিত হৈ থকা গীতৰ মেটমৰা বোজা বুকুত বান্ধি ১৯৪৯ চনত ভূপেন হাজৰিকা ঢাপলি মেলিছিল সাত সাগৰ তেৰ নদীৰ সিপাৰলৈ। জীৱন আৰু তাৰুণ্যৰ জয়গান গাই ধৰাৰ দিহিঙে দিপাঙে লৱৰি ফুৰোতে তেখেতে পালে পল ৰবচনৰ দৰে বিপ্লৱী শিল্পীৰ সান্নিধ্য। ভূপেন হাজৰিকাৰ বিপ্লৱী সত্তাই যেন নতুন প্ৰাণ পালে। সৃষ্টি হ’ল “বুঢ়া লুইত বোৱা কিয়”, “আহ আহ ওলাই আহ সজাগ জনতা”, “মুক্তিকামী লক্ষজনৰ মৌন প্ৰকাশ শুনিছানে নাই”, “মানুহে মানুহৰ দৰে”ৰ দৰে বহু অগতানুগতিক, বৈপ্লৱিক গীত। তাৰোপৰি “মই এটি যাযাবৰ” আদি গীতৰ লগতে তেখেতৰ সমগ্র জীৱন পৰিক্রমাতেই দেখা যায় এক যাযাবৰী চৰিত্র৷\nস্নেহৰ প্লাৱন: সেয়া আছিল ভূপেন হাজৰিকাৰ জীৱন-যৌৱন, প্ৰেম আৰু সৃষ্টিশীলতাৰ সময়। ১৯৫০ চনৰ বৰভূঁইকপত ভূপেন হাজৰিকাৰ জন্ম হোৱা গাঁৱখন লুইতৰ বুকুত লীন হৈছিল ৷ আনহাতে ভূপেন হাজৰিকা লীন হৈছিল এগৰাকী যুৱতীৰ হৃদয়ত৷ সাত সাগৰ তেৰ নদীৰ পাৰত লগ পোৱা প্ৰিয়ম্বদা পেটেল হৈ পৰিল প্ৰিয়ম হাজৰিকা। ৰচনা হ’ল “তোমাৰ উশাহ কঁহুৱা কোমল”, “কি যে তোমাৰ সংগ প্ৰিয়া”, “স্নেহে আমাৰ শত শ্ৰাৱনৰ ধাৰাষাৰ বৃষ্টিৰ প্লাৱন আনে” আদিৰ দৰে যুগজয়ী গীত। পিছে সেয়া আছিল প্রাপ্তি আৰু বিষাদৰ দোমোজাকাল, এপিনে প্রিয়াৰ সৈতে মিলন আৰু আনপিনে জন্মভূমি শদিয়াৰ গাঁওখন লুইতত লীন যোৱাৰ বাতৰি৷\nলুইতৰ আজন্ম প্ৰেমিক, অক্লান্ত উৰণীয়া মৌ ভূপেনদা: ১৯৫২ চনত ভূপেন হাজৰিকা কুইন এলিজাবেথ নামৰ জাহাজেৰে আটলাণ্টিক মহাসাগৰেৰে নিউয়র্কৰ পৰা ছাউডাম্পটনলৈ আহি থকা অৱস্থাত আটলাণ্টিক মহাসাগৰৰ অপৰূপ শোভাত মোহিত হৈ লিখা আৰম্ভ কৰা “সাগৰ সংগমত কতনা সাঁতুৰিলো তথাপিতো হোৱা নাই ক্লান্ত” শীৰ্ষক আধালিখা গীতটি উজানবজাৰৰ লুইতৰ পাৰত বহি সম্পূর্ণ কৰিছিল৷ লুইতক লৈ তেওঁৰ আছিল এক দুৰ্বাৰ আকৰ্ষণ। “বিস্তীর্ণ পাৰৰে অসংখ্য জনৰে”, “লুইতৰ বলীয়া বান”, “মহাবাহু ব্রহ্মপুত্র”, ‘ব্রহ্মপুত্রৰ দুয়ো পাৰ দলঙে লগ লগালে” আদিৰদৰে অনেক গীত লুইতক লৈয়েই ৰচনা কৰিছিল। তেখেতৰ দৃষ্টিত চাগে লুইততকৈ প্রাণৱন্ত নদী আৰু কোনোখনেই নাছিল৷ অসমীয়া জাতিৰ জীৱনৰেখা বুলি কোৱা লুইতখনক তেখেতে মিছিছিপিৰ সৈতে ৰিজাইছিল, ভল্গা আৰু টেমছৰ সৈতেও তুলনা কৰিছিল৷\n“মদাৰৰে ফুল”ৰ আঁৰত : ড° হাজৰিকা গুৱাহাটী বিশ্ববিদ্যালয়ৰ ৰাজনীতি বিজ্ঞান বিভাগৰ প্রবক্তা হিচাবে থকা সময়চোৱাত হাজৰিকাৰ ডক্টৰেট ডিগ্রীটো ভুৱা বুলি অপপ্রচাৰ চলোৱা হৈছিল। বেনাৰসত গীত গাবলৈ যোৱাৰ বাবে শ্রেণীৰ পাঠদানত অনুপস্থিত থকাৰ অভিযোগত বিশ্ববিদ্যালয় কর্তৃপক্ষই তেখেতৰ দৰমহা কাটিছিল, সেই সময়ৰ জাত্যাভিমানী উচ্চবৰ্ণৰ সকলে ভূপেনদা কৈৱৰ্ত, অস্পৃশ্য বুলি পৰ্য্যন্ত কৈছিল। তেখেতৰ গান হেনো এটা পাছিং ফেডৰ বাহিৰে আন একো নহয়, মানুহে এনে সমালোচনাও লিখিছিল ! যাৰ উত্তৰ তেওঁ দিছিল “মদাৰৰে ফুল হেনো পূজাতো নেলাগে”, “সমালোচনাৰ অগনিৰে পুৰি” আদি গীতেৰে। এনে অপপ্রচাৰ আৰু সমালোচনাৰ বাবেই ভূপেন হাজৰিকাই গুৱাহাটী বিশ্ববিদ্যালয়ৰ চাকৰি বাদ দিছিল ১৯৫৫ চনত। যাত্ৰা কৰিছিল কলিকতালৈ। এই যাত্রা যেন আছিল তেওঁৰ যাযাবৰী জীৱনৰ স্মৰণীয় যাত্রা৷ কলিকতাত উপস্থিত হৈ ভূপেন হাজৰিকা মুখামুখি হৈছিল জীৱনৰ নির্মম বাস্তৱৰ সৈতে৷ দুবেলা দুসাজ ভাত আৰু শুবলৈ এখন বিছনাৰ বাবেও তেওঁ সেইসময়ত যথেষ্ট সংগ্রাম কৰিবলগীয়া হৈছিল৷\nতোৰ সুৰ, তোৰ কণ্ঠ….\nতাৎক্ষাণিক কৰ্মকুশলতা: তাৎক্ষাণিকভাৱে এটি গীত ৰচনা কৰি সূৰ দিব পৰাটো আছিল ভূপেনদাৰ আন এক বৈশিষ্ট্য। শীতৰ এনিশা তেজপুৰত গীত গাবলৈ গৈ অনুষ্ঠানটো আৰম্ভ হোৱাৰ কেইঘন্টামান আগতে ৰচনা কৰিছিল “শীতৰে সেমেকা ৰাতি” গীতটি। পিছে অনুষ্ঠানলৈ যোৱাৰ আগতে শুনিবলৈ পালে এটি দুঃখবৰ – দীপালী বৰঠাকুৰৰ মটৰ নিউৰণ ৰোগত আক্ৰান্ত হোৱাৰ খবৰটো। তেওঁ হেনো আৰু কাহানিও গীত গাব নোৱাৰিব ! ভূপেনদাই ৰচনা কৰা গীতটিত সংযুক্ত হ’ল এটা শাৰী “কণ্ঠৰুদ্ধ কোনো সু গায়কৰ…” ।\nউচ্চাৰণ: সাধাৰণতে অসমৰ গায়ক-গায়িকাই ভুল কৰা কেইটামান উচ্চাৰণ হ’ল মূৰ্ধণ্য বৰ্ণ, ৱ আৰু অনুনাসিক উচ্চাৰণবোৰ – যিবোৰ ভূপেনদাৰ পৰা শিকিবলগীয়া। তাৰোপৰি বহুতেই কৰাৰ দৰে ভূপেনদাই মোৰ, তোৰ আদিবোৰ ‘মুৰ’, ‘তুৰ’ বুলি উচ্চাৰণ কৰা নাছিল।\nভূপেনদাৰ মতে গীত, সমাজ আৰু জীৱন দৰ্শন: ১৯৮৭ চনৰ জুলাই সংখ্যাৰ ‘প্রসাদ’ আলোচনীৰ বর্ষপূতি বিশেষ সংখ্যাত ‘নিজেৰ কথা’ শিৰোনামাৰে প্রকাশিত সাক্ষাৎকাৰত ভূপেনদাই কৈছিল “গীতেই মোৰ অস্ত্র, গীতেই মোৰ জীৱিকা আৰু গীতেই মোৰ জীৱন৷ সমাজ পৰিবৰ্তন দুই ধৰণৰ গানৰ দ্বাৰা কৰিব পাৰি – গান (song) ৰ দ্বাৰা আৰু গান (Gun) ৰ দ্বাৰা৷ কিন্তু বন্দুকৰ দ্বাৰা হোৱা সমাজ পৰিৱর্তন স্থায়ী নহয়৷ মোক যদি কোনোবাই প্রগতিৰ কথা শিকাবলৈ আহে, ৰাজনীতিৰ কথা শিকাবলৈ আহে, মোৰ হাঁহি উঠে৷ চাক্ষুস অভিজ্ঞতাৰ ভিত্তিত ক’ব পাৰো যে পৃথিৱীৰ কোনো দেশে ৰাজনীতিৰ জৰিয়তে স্বর্গ গঢ়িব পৰা নাই৷ ৰাজনৈতিক ঢৌ আহে আৰু যায়৷ কিন্তু বুনিয়াদৰ ভেটি সংস্কৃতিৰ মাজতহে অন্তর্নিহিত হৈ থাকে৷ মই মানুহৰ বাবে গাই যাম৷ মোৰ জীৱন দর্শন লুকাই আছে ‘সাগৰ সংগম’ গানটিৰ মাজত৷ মোৰ মৃতদেহ যেতিয়া শ্মশানলৈ নিয়া হ’ব তেতিয়া যদি সাগৰ সংগম গানটি গোৱা হয়, তেন্তে মোৰ আত্মাই সর্বাংগীনভাৱে তৃপ্তি লাভ কৰিব৷”\nকিছু ব্যক্তিগত অনুভৱ: কোনোদিনে নাঙল-যুঁৱলি চুই নোপোৱা, খেতি পথাৰত নামি নোপোৱা, গুৱাহাটীৰ ৰাজপথত জাপি-নাঙল লৈ বহুৱালি কৰা, আন্দোলনকে মূলমন্ত্ৰ হিচাপে গ্ৰহণ কৰা আৰু বানপানীত অসমৰ কৃষকসকল ককবকাই থকাকো আওকান কৰি কেৱল নামৰ বাবেই দিল্লীলৈ দৌৰ মৰা তথাকথিত স্বয়ম্ভূ কৃষক নেতাজন নাইবা আন্দোলন-আবেগক মূলধন হিচাপে লোৱা, এটা আন্দোলনৰ নামত শ-শ নিৰীহ জনতাক হত্যা কৰা আৰু কোনোবাই দোষ আঙুলিয়াই দিয়াৰ বাবে এটা বাণিজ্যিক প্ৰতিষ্ঠান ভাগি চূৰমাৰ কৰিব বিচৰা বয়োবৃদ্ধ ছাত্ৰ নেতাসকল বা বিপ্লৱৰ নামত বৰ্বৰতাৰ চৰম সীমাও চেৰাই গৈ কণ-কণ শিশু হত্যা কৰাৰ পিছতো নূন্যতম ক্ষমা খুজিবলৈকো আহৰি নোপোৱা, দিনৰ দিনটো হাড়ভগা পৰিশ্ৰম কৰি সন্ধিয়া নিজৰ খেতিৰ পাচলি বজাৰলৈ বেচিবলৈ নিয়া অসমীয়া কৃষক এজনৰ পাচলিৰ টোপোলাৰ মাজত বোমা লুকুৱাই থ’বলৈ কুণ্ঠাবোধ নকৰা তথাকথিত বিপ্লৱীসকলৰ মানসিকতা, দেশপ্ৰেম আৰু কৰ্মস্পৃহা আৰু পঞ্চাশৰ দশকতেই কলম্বিয়া বিশ্ববিদ্যালয়ৰ পৰা মাছ কমিউনিকেশ্বনত ডক্টৰেট ডিগ্ৰী লাভ কৰি (উল্লেখ্য যে অসমত মাছ কমিউনিকেশ্বনত ডক্টৰেট ডিগ্ৰী লাভ কৰা লোকৰ সংখ্যা আজিও আঙুলিৰ মূৰত লেখিব পৰা) অসমলৈ ঘূৰি আহিও মজিয়াত পীৰাত বহি পঁইতা ভাত লোণ-তেলেৰে খাবলৈ ইচ্ছা কৰা, দহখনকৈ চলচিত্ৰ পৰিচালনা, অসমৰ মাটিৰ গোন্ধ থকা অসংখ্য গীত ৰচনা, সাংবাদিকতা, সংগীত পৰিচালনা কৰাৰ পিছতো মানুহৰ ককৰ্থনা শুনিবলগীয়া হোৱা আৰু সেই ককৰ্থনাৰ প্ৰত্যুত্তৰত “মদাৰৰে ফুল হেনো কামে কাজে নেলাগে”ৰ দৰে আন এটি চিৰযুগমীয়া গীত ৰচনা কৰা ভূপেনদাৰ মানসিকতা, দেশপ্ৰেম আৰু কৰ্মস্পৃহাৰ মাজত আকাশ-পাতাল পাৰ্থক্য আছে। ভূপেনদাই আমাক শিকাই গ’ল কাম কৰিবলৈ – আৰু সেই কথা তেখেতে হাতে-কামে কৰি তাৰ দৃষ্টান্ত দেখুৱাই থৈ গ’ল।\nমই যেতিয়া এই জীৱনৰ মায়া এৰি গুচি যাম…\n• ১৯৮৭ চনৰ জুলাই সংখ্যাৰ ‘প্রসাদ’ আলোচনীৰ বর্ষপূতি বিশেষ সংখ্যাত ‘নিজেৰ কথা’ শিৰোনামাৰে প্রকাশিত ড0 ভূপেন হাজৰিকাৰ সাক্ষাৎকাৰ আৰু সেই সাক্ষাৎকাৰৰ ভিত্তিত “দা চানডে ইণ্ডিয়ান”ত প্ৰকাশিত দুলাল মিশ্ৰৰ “লুইতৰ পৰা মিচিচিপি, ভল্গালৈ যাযাবৰী ভূপেনদা” প্ৰৱন্ধটো আৰু “নিউজ লাইভ”ত প্ৰচাৰিত ভূপেনদাৰ এটা সাক্ষাৎকাৰৰ ছাঁ লৈ লিখা হৈছে।\n• যিহেতু মূল কথাখিনি ভূপেনদাৰ সাক্ষাৎকাৰ আছিল, গতিকে মূল ভাবাৰ্থটো যাতে সলনি হৈ নাযায়, তাৰ প্ৰতি লক্ষ্য ৰাখি কিছু কথা বিশেষ সালসলনি নকৰাকৈয়ে (নিজৰ মত প্ৰকাশ কৰাৰ পৰা বিৰত থাকি) দিয়া হৈছে। বিশেষকৈ গীত আৰু জীৱন সম্পৰ্কে ভূপেনদাৰ মতামতখিনি ।


কম্পানেৰো ফিডেল, তোমাৰ কম্পাছডাল হেৰাই নাযায়! ( মূলঃ শুভময়, অনুবাদঃ প্লাৱন বৰা) – বৌদ্ধিক বিচাৰ\nচ’ৰাঘৰ / অতিথি সম্পাদকৰ চ’ৰা / কম্পানেৰো ফিডেল, তোমাৰ কম্পাছডাল হেৰাই নাযায়! ( মূলঃ শুভময়, অনুবাদঃ প্লাৱন বৰা)\nফেব্ৰুৱাৰী 25, 2017\tঅতিথি সম্পাদকৰ চ’ৰা, কমৰেড ফিডেল কাষ্ট্ৰো বিশেষ মন্তব্য কৰক 393 দৰ্শন\nযিসময়ত পৃথিৱীজুৰি নৱেম্বৰ বিপ্লৱৰ শতবর্ষ মহা ধুমধামেৰে উদযাপনৰ যো-জা চলিছে, সেই বিপ্লৱৰ আদর্শ দীর্ঘজীৱী কৰাৰ হকে বহুজনে শপত গ্রহণ কৰিছে, এই নৱেম্বৰতে তুমি আমাক এৰি গুচি গ’ল, কম্পানেৰাে ফিডেল। তুমি অৱশ্যে কৈছিলা, জুলিয়ান কেলেণ্ডাৰ অনুসৰি এইয়া অক্টোবৰ বিপ্লৱহে।\nমোৰ অগ্রজ বন্ধু এজনে প্রথমে খবৰটাে দিলে। কিছুসময় পিছত তেওঁ text কৰিলে, “আজিও সমগ্র বিশ্বৰ দুই কোটি শিশুৱে নিশাটাে ৰাস্তাত কটাব, কিন্তু তেওঁলোকৰ মাজত এজনো কিউবান নহয়।” সমগ্র বিশ্বতে আজি যিবোৰ শিশুৱে ৰাস্তাত মুকলি আকাশৰ তলত নিশাটাে কটাব লাগিব, সিহঁতৰ মূৰৰ শিতানত জাগি থাকিব ফিডেল কাষ্ট্রো। ঘৰৰ চাদৰ তলত শুবলৈ সুযোগ পোৱা সেই কিউবান শিশুবােৰৰাে মূৰৰ শিতানত জাগ্ৰত প্ৰহৰী হৈ থাকিব ফিডেল।\nভিয়েটনামৰ শিশুহঁতে আজি শুবলৈ লৈও চাই ৰ’ব বিষাদমনে বহি থকা মাকহঁতৰ মুখলৈ। শিশুহঁতৰ গাত মৰমৰ বুলনি দি ভিয়েটনামৰ মাতৃসকলেও শুনাব পুৰণি এক সাধুকথা। সেই সাধুকথাৰ নায়ক ফিডেল।\nদিনৰ পিছত দিন নোশোৱাকৈ সাৰে থকাটাে ফিডেলৰ কিন্তু বহুদিনৰে অভ্যাস!\nফিডেলে স্মৰণ কৰিছে জুলিঅ’ এণ্টনিঅ’ মেল্লা (১৯০৩-২৯)ক। মেল্লাই কিউবাত, প্ৰথমটাে ছাত্র সংগঠন গঢ়ি তুলিছিল। নাম আছিল ‘এছাতুদিয়ানতিল ইউনিভাৰচিতাৰিয়া”। ১৯২২ চন, মেল্লাৰ বয়স তেতিয়া খুব বেছি উনৈশ নহ’লে বিশ। তেতিয়াই তেওঁ গঢ়ি তুলিছিল কিউবাৰ কমিউনিষ্ট পাটি। ফিডেলৰ মতে আকৌ তেতিয়া মেল্লাৰ বয়স আছিল ২০ বা ২১। তাৰ পিছতেই মাচাদেৰ শাসনকালত মেল্লাৰ প্ৰথম বন্দীজীৱন। কাৰাগাৰত অনশন। মুক্তি। মেক্সিকোলৈ নির্বািসন যাত্রা। তাতেই মাচাদেৰ গুপ্তঘাতকৰদ্বাৰা হত্যাৰ বলি হৈ মৃত্যুবৰণ কৰে মেল্লাই— ১৯২৯ চনৰ ১০ জানুৱাৰীত। সেইসময়ত বিশ্ববিদ্যালয়ত অধ্যয়নৰত ছাত্ৰসকলে মেল্লাৰ পৰা শুনিবলৈ পাইছিল ইতিহাসৰ কথা, বীৰপুৰুষসকলৰ কথা। ৰাছিয়াৰ বলছেভিক বিপ্লৱৰ দ্বাৰা অনুপ্রাণিত মেল্লা আছিল সেইসময়ৰ কিউবাৰ ছাত্ৰ ৰাজনীতি তথা ৰাজনীতিৰ এটা বিখ্যাত চৰিত্ৰ, যিয়ে হােচে মার্তিৰ সুহৃদ কার্লোছ বার্লিআনোৰ লগত লগ হৈ গঢ়ি তুলিছিল কিউবাৰ কমিউনিষ্ট পার্টি।\nকম্পানেৰাে ফিডেল, কিমানবাৰ যে তোমাৰ মুখত শুনিছে লেনিনৰ অতুলনীয় প্রতিভাৰ কথা। সমগ্ৰ বিশ্বৰ ধনতন্ত্রবাদীসকলে ঘেৰি ধৰিছে বিপ্লৱৰ পীঠস্থান ৰাছিয়াক। প্ৰহৰী হৈ জাগি আছে লেনিন। তুমি লেনিনৰ অকাল বিয়োগত দুঃখ প্রকাশে কৰিছা। কিউবাৰ বিপ্লৱী দল গঠনৰ প্ৰসংগ উল্লেখ কৰিবলৈ গৈ তুমি বাৰে বাৰে কৈছা বা প্রশ্ন কৰিছা, “বেলাৰুছৰ ৰাজধানী মিনস্ক চহৰত লেনিনে পাটি গঠন কৰােতে কেইজন ব্যক্তি তেওঁৰ লগত আছিল ? মোৰ যিমানুদূৰ মনত পৰে মাত্ৰ দহজন। সেইয়াই আছিল বলছেভিক পাৰ্টিৰ ইতিহাস।”প্ৰায়েই তোমাৰ মুখত শুনিবলৈ পোৱা যায় লেনিনৰ অমূল্য সৃষ্টি ‘ৰাষ্ট্ৰ আৰু বিপ্লৱ’, ‘সাম্রাজ্যবাদ পুঁজিবাদৰ সর্বোচ্চ পর্যায়”আদিৰ কথা তথা বিভিন্ন বিষয়ত লেনিনৰ সমালোচনা-চিন্তা। তুমি সদায় কৈছিলা, “আমি মার্ক্স, মার্তি বা লেনিনৰদ্বাৰা অনুপ্রাণিত নোহােৱা হ’লে কিজানি কিউবাত বিপ্লৱৰ জন্ম দিয়াৰ চিন্তা মনলৈ নাহিলেইহেঁতেন।” প্ৰায়েই তোমাৰ মনত পৰে, মনত পৰাৰে কথা, ১৯৫২ চনৰ ১০ মার্চত যেতিয়া মানকড়া অভু্যুত্থান আৰম্ভ হৈছিল, তোমাৰ কিমানজন কমৰেডে পঢ়িবলৈ বহিছিল লেনিনৰ কি কৰিব লাগিব (What is to be done)’ কিজানিবা কোনো ইংগিত পোৱা যায়েই। তোমাৰ ভালকৈয়ে মনত আছে চে’ গুৱেভাৰাই কিমানবাৰ কি কি প্ৰসংগত লেনিনৰ নাম লৈছিল। তুমি জানিছিলা, চে’ আছিল ভীষনভাৱে লেনিনবাদী—অবিচল লেনিনবাদী।\n১৯০৫ চনৰপৰা লেনিনে সশস্ত্ৰ সংগ্রাম, অভ্যুত্থান, ৰণবিজ্ঞান সংক্রান্তীয় কিতাপসমূহ পঢ়িছিল। ক্রুপস্কায়াৰ মতে, “বিপ্লৱ অভ্যুত্থান সম্পৰ্কীয় মার্ক্সৰ কিতাপসমূহ গভীৰ মনােযোগেৰে অধ্যয়ন কৰাই নহয়, লেনিনে অধ্যয়ন কৰিছিল সমৰবিজ্ঞানৰ প্ৰচুৰ কিতাপো। লগতে খুঁটিনাটি মাৰি পঢ়িছিল সশস্ত্ৰ অভ্যুত্থানৰ কৌশল আৰু সংগঠনৰ বিষয়ে।” লেনিনে জেনেৰেল কুছাৰৰ স্ট্রিট ফাইটিং’ নামৰ স্মৃতিগ্রন্থ আৰু প্যাৰিৰ ৰাস্তাত কমিউগার্ডসকলৰ দুৰ্দান্ত যুঁজৰ অভিজ্ঞান সম্পৰ্কীয় গ্রন্থ এখন অনুবাদ কৰিছিল। ১৯১৭ চনৰ অক্টোবৰৰ দিনবোৰত লেনিনে তেওঁৰ কমৰেডসকলক সোঁৱৰাইছিল সশস্ত্ৰ অভ্যুত্থানৰ সেই মূলমন্ত্রটি, যিটাে মার্ক্সে শিকাইছিল বিপ্লৱী ৰণকৌশলৰ শ্রেষ্ঠ ৰণগুৰু দাঁতোক উদ্ধৃত কৰি—“দে লুদাছ, দে লুদছি, আর্কোৰ দে লুদছি, তুজু দে লুদছি—দুঃসাহস, দুঃসাহস, আৰু দুঃসাহস, প্রতিদিন-প্রতিনিয়ত দুঃসাহস।\nকম্পানেৰাে ফিডেল, এইক্ষেত্ৰত কিন্তু তুমি লেনিনকো চেৰ পেলাই দিবা। আলেকজেণ্ডাৰৰপৰা হানিবল হৈ নেপোলিয়ন— ধ্রুপদী ৰণনায়কসকলৰ সকলোবােৰ মুভ তুমি অনায়াসে মুখস্থ মাতি যাব পাৰিছিল। সেইদৰে লেনিন, স্তালিন, মাও, হাে চি মিন—সকলো কেইজন বিপ্লৱী যোদ্ধাৰ এখনৰ পিছত এখন যুদ্ধৰ কথা, লেটিন আমেৰিকাৰ অগণন বিদ্রোহ, দাসমুক্তি কিম্বা দেশমুক্তি যুদ্ধ, খণ্ডযুদ্ধ, গেৰিলা যুদ্ধৰ ইতিবৃত্ত আৰু কৌশল তুমি যিদৰে জানিছিলা বা বুজিছিলা, নিজৰ হস্তৰেখা চিনি পোৱাৰ উপমাও কিজানি তাৰ সন্মুখত দুর্বল বা জীৰ্ণ যেন অনুভৱ হ’ব। তুমিতো জাত যোদ্ধা, কেৱল যোদ্ধাইবা কিয়,তুমিতো নিজেই কামাণ্ডণ্ট ফিডেল। সঁচা অৰ্থত তুমি হ’ল৷ হাড়-মাংস-ৰক্ত-ৰসৰে পৰিপূৰ্ণ এজন যোদ্ধা।\nমনত পৰিছে, আর্নেষ্টে চে’কিউবা এৰি গুচি যোৱাৰ পিছত তোমাক সোধা হৈছিল, “চে” কি অধৈৰ্য হৈ পৰিছিল ?”\nতোমাৰ উত্তৰ আছিল, “চেই জানে এজন গেৰিলা যোদ্ধাৰ জীৱন কেনেধৰণৰ হয়। তেওঁ জানে এজন গেৰিলা যোদ্ধা হিচাপে তেওঁলৈ প্রয়োজন হােৱা অসম্ভৱ শাৰীৰিক সক্ষমতা আৰু শাৰীৰিক শক্তিৰ কথা। তেওঁ জানে, তেওঁ যদি বেছিদিন অপেক্ষা কৰে, তেওঁ শাৰীৰিক সক্ষমতাৰ সর্বোত্তম অৱস্থাত থাকিব নোৱাৰিব।” তুমি কেৱল, তুমিয়েই পাৰা এনেধৰণৰ উত্তৰ দিব কামাণ্ডেণ্টে ! তোমাকে ধৰি ৰাউল, ক্যাছিল আৰু অন্যান্য গেৰিলা যোদ্ধাসকলকতো আৰু কোৱাৰ প্রয়োজন নাই কি পৰিমাণৰ শাৰীৰিক শক্তিৰ দৰকাৰ! নিভাঁজ হাড়-মাংস-মজা আৰু দমৰ শক্তি। ক্ৰমাৎ নামি অহা যুদ্ধবিমানৰ পৰা মেছিনগানেৰে কৰা অহৰহ গুলীবর্ষণৰ মাজত কিদৰে মাটিত শস্যৰ মাজত সৰীসৃপৰ দৰে নিজকে লুকুৱাই ৰাখিব লাগে। আৰু সেই গুলীবর্ষণৰ মাজতে সুযোগ উলিয়াই দুই-তিনিঘণ্টা জিৰণি ল’ব লাগে। যুদ্ধৰ মাজতে গাঁৱৰ কোনাে গৰীব কৃষকৰ ঘৰত আশ্রয় উলিয়াই শুবলৈ হ’লে বুকুৰ ঠিক কোনখিনি ঠাইত ৰাইফলটাে ৰাখিব লাগে—যাতে শত্ৰুৱে ঘেৰি ধৰিলে প্রতিৰােধ গঢ়ি তোলা যায় নিমিষতে। অথবা ৰাইফলৰ পৰিৱৰ্তে সৰু পিষ্টল এটা ৰখাই সুবিধাজনক হয় নেকি! কোনো ফ্রিগেট দেখি তুমি অনায়াসে কৈ দিব পাৰিছিল—উপকূলৰ পৰা ঠিক কিমান দূৰৈত সিহঁতৰ অৱস্থান, পানীৰ কিমান গভীৰতাৰপৰা সিহঁতে মাৰাত্মক আক্রমণ চলাব পাৰে। মেক্সিকোত গোপনে সেই অনুশীলন কৰাৰ কথা কেতিয়াবা তুমি প্রকাশ কৰিছিলানে বাৰু ? এজন কমৰেডৰ ভৰিৰ তলত ৰখা হ’ব এটা বটল, তাক লক্ষ্য কৰি তুমি কেইবাশ ৰাউণ্ড শ্বট্ কৰি আছা, সামান্য ভুল হ’লেই সেই গুলীয়ে ফালি পেলাব তোমাৰেই কোনাে কমৰেডৰ বুকু।\nবিংশ শতাব্দীৰ দ্বিতীয়াৰ্দ্ধৰ বিশ্বৰ শ্রেষ্ঠ যোদ্ধাসকলৰ অন্যতম হ’ল৷ তুমিয়েই—কমাণ্ডেণ্ট ফিডেল কাষ্ট্রো ৰুজ! চন ১৯৭৩। তীব্ৰগতিত চলিছে ভিয়েটনামৰ মুক্তিযুদ্ধ। প্ৰৱল যুদ্ধ চলিছে মধ্য কোৱাঙ ত্রি প্রদেশত। কিছু পিছপৰি ৰৈছিল কিশোৰী নগুৱেনথি হুৱােঙ ৷ ১৭ বছৰৰ থি হুৱাঙ আছিল বেপৰােৱা যোদ্ধা। জীৱনপণ ৰখা কমিউনিষ্ট পিছপৰি যাওঁতে হঠাৎ আৰম্ভ হ’ল মার্কিন ক্লাষ্টাৰ বম্বিং আঘাতপ্রাপ্ত হৈ ভয়ানক ৰক্তপাত হৈছিল নগুৱেনৰ। হাতেৰে চেপি ধৰি ৰক্তপাত বন্ধ কৰাৰ চেষ্টা চলাইছিল। অসহ্যকৰ আঘাত আৰু প্ৰচুৰ ৰক্তপাতৰ ফলত তেওঁ ৰাস্তাৰ কাষত পৰি ৰৈছিল। ক্রমশঃ জ্ঞান হেৰুৱাইছিল। অস্পষ্টভাৱে নগুৱেনৰ মনত আছে, এটা কনভয় আগবাঢ়ি আহিছিল। এজন ডাঢ়িয়া ওখ ব্যক্তিয়ে তেওঁক লৈ গৈছিল। তাৰ পিছতেই জ্ঞান হেৰুৱাই পেলাইছিল। তেওঁ। সেই ওখ ব্যক্তিজনেই আছিল ফিডেল কাষ্ট্রো। আমেৰিকান আগ্ৰাসনৰ বিৰুদ্ধে ৰণত লিপ্ত হােৱা ভিয়েটনামৰ বিপ্লৱী যোদ্ধাসকলক উৎসাহিত কৰিবৰ বাবে ফিডেল গৈ উপস্থিত হৈছিল তাত, আগশাৰীৰপৰা নেতৃত্বও দিছিল যুদ্ধৰ। কোৱাঙ ত্রি প্রদেশত উৰুৱাইছিল যুদ্ধৰ নিচান। ফিডেলৰ উপস্থিতিত যুঁজৰ বাবে নতুন প্রেৰণা পাইছিল ভিয়েটনামে। সেই ফিডেল আজি ভিয়েটনাম যুদ্ধৰ সাধুকথাৰ নায়ক।\nযোদ্ধা হিচাপে ফিডেলৰ কথা কৈ শেষ কৰিব পাৰি জানো! সৌ সিদিনা ছাদ্দাম হুছেইনকো কৈছিল, “যুদ্ধক্ষেত্ৰ এৰি নাহিবা। শেষ বিন্দু ৰক্ত থকালৈকে যুঁজি যোৱা।”অৱশ্যে ছাদ্দামক যে তেওঁ সমৰ্থন কৰিছিল। তেনেকুৱাও নহয়। আদর্শগতভাৱে গডডাফিৰ প্ৰতিও তেওঁৰ প্ৰচুৰ বিৰক্তি আছিল। তথাপিও চিৰতত বা বেন গাজিৰ পথত গডডাফিয়ে যুঁজ কৰি থকাৰ সময়ত,লিবিয়াত মানৱাধিকাৰ ভংগৰ আলম লৈ আৰম্ভ হােৱা মার্কিন অটােমেটেড”আগ্রাসনৰ বিৰুদ্ধে অৱস্থান গ্রহণ কৰি ফিডেলে গড়ডাফিলৈ বার্তা পঠাইছিল—“মৰিবলৈ হ’লে সৈনিকৰ জোতাযোৰ পিন্ধিয়ে মৰিবা। যুদ্ধভূমি ত্যাগ কৰি নহয়।” কম্পানেৰাে, কি দানৱীয় পঢ়াশুনা তোমাৰ। মাক্সীয় ধ্রুপদী তত্ত্ববিজ্ঞানৰ যাৱতীয় গ্রন্থাৱলী তুমি পঢ়িছা । মার্তি সমগ্র, খ্ৰীষ্টিয় ধর্ম আৰু নীতিতত্ত্ব, লেটিন আমেৰিকাৰ ইতিহাস। সাহিত্যৰপৰা আৰম্ভ কৰি হেমিঙৱে তথা মার্কেজৰ সকলোবােৰ উপন্যাস তুমি পঢ়িছা। আদাম স্মিথকে ধৰি অৰ্থনীতি বিজ্ঞানৰ অগণন গ্ৰন্থৰ কথাবোৰ তোমাৰ আয়ত্ত্বত। কথা প্ৰসংগত অনায়াসে কৈ দিব পাৰা পৰিৱেশ বিজ্ঞানৰ ওপৰত ৰচিত আধুনিকতম গ্ৰন্থখনিৰ নাম। কেৱল পঢ়াই নহয়, তুমি অনায়াসে তাৰপৰা উদ্ধৃতি দিব পাৰা, প্রয়োজন অনুসৰি তাৰ কথাবোৰ অহৰহ কৈ যাব। পাৰা। বন্ধু নােবেলজয়ী মার্কেজক তুমি কৈছিলা, পৰ জন্মত তুমি হেনাে লিখক হ’ব বিচাৰা। মার্কেজে তোমাক সুধিছিল, “পৃথিৱীৰ কোনটাে কাম কৰি তোমাৰ সকলোতকৈ ভাল লাগে?” তোমাৰ উত্তৰ, “কোনো এটা বাটেৰে কেৱল ফুৰিবলৈ বুলি ওলাই গৈ”।\nতোমাক জিৰণি দিয়া নহ’ল। আচলতে তোমাক আমাৰ ভীষণ প্রয়োজন। কমৰেড স্তালিনৰ কথাটাে নক’লোৱেই, হাে বা মাও জীয়াই থকা পৃথিৱীখনত আমি যিসকলে জন্ম লাভ কৰাৰ সুযোগ নাপালো, আমাৰ বাবে এটাই অহংকাৰ— আমি ফিডেল জীয়াই থকা পৃথিৱীখনত বহুদিন একেলগে বাস কৰিছোঁ। ফিডেল কিউবাৰ কমিউনিষ্ট পাৰ্টিৰ সম্পাদক নির্বাচিত হৈছিল। ১৯৬৫ চনত। ১৯৬৫ চনৰ ৩ অক্টোবৰত গঢ়ি উঠিছিল এই কমিউনিষ্ট পার্টি। তাৰ কিছুদিন আগতে বিদায় লৈছিল আমাৰ প্রিয় চেয়ে। ফিডেল বাচি থকা পৃথিৱীত ইমানদিন একেলগে থাকিলো, কান্ধত তুলি ল’লো ৰঙা পতাকা, ৰঙা পতাকাখন বহন কৰাৰ অন্ততঃ যোগ্য হৈ উঠাৰ চেষ্টা কৰিলোঁ— ইয়াতকৈ অহংকাৰৰ কথা আৰু কি থাকিব পাৰে! তুমি ছােভিয়েট পতনৰ সেই বিষন্নময় মুহুর্তবোৰৰ বহুবাৰ ৰােমন্থন কৰিছিল৷ মূৰৰ ছাদ যেন খহি পৰিছিল তোমাৰ আৰু তোমাৰ কমৰেডসকলৰ। সেইদিন সুঁৱৰি তুমি কৈছিল—“সকলোৱে সন্দেহ কৰিছিল কিউবাৰ বিপ্লৱৰাে মৃত্যুঘণ্টা বাজি উঠাৰ সময় সমাগত। কিছুমান মুখইটাে ভাবিবলৈ আৰম্ভ কৰিছিল আজি নহ’লেও অন্ততঃ অতিশীঘ্ৰেই কিউবাৰ পতন অনিবার্য। যিমানেই সিহঁতে এই কল্পনা কৰি আহ্বাদিত হৈছিল, যিমানেই সিহঁতে কিউবা বিপ্লৱৰ মৃত্যুৰ প্ৰমাদ গণিছিল, সিমানেই আমি দৃঢ়প্রতিজ্ঞ হৈ উঠিছিলো যে পৰাজয়ে এই গৌৰৱময় জাতিৰ\nওপৰত কেতিয়াও কিন্তুজা কৰিব নোৱাৰে।” তুমি গভীৰ বিশ্বাসেৰে কৈছিল—“যদি ক্ৰিষ্ট’ফাৰ কলম্বাছৰ হাতত কম্পাছডাল নাথাকিলেহেঁতেন, তেওঁ ক’তোগৈ নাপালেগৈহেঁতেন।\nকিন্তু কম্পাছডাল তেওঁৰ হাতত আছিল। মোৰাে এডাল কম্পাছ আছে, যিডাল মই বিচাৰি পাইছোঁ মার্ক্স-লেনিনৰ দৰ্শনৰ মাজত। আৰু নীতিবোধ— মই আকৌ কৈছে— এই নীতিবোধ বিচাৰি পাইছোঁ মার্তিৰ মাজত।” চিৰস্মৰণীয় তুমি, কম্পানেৰাে ফিডেল! নিশ্চিন্ত থাকা, কম্পাছডাল আমি কেতিয়াও হেৰাবলৈ নিদিওঁ। কম্পানেৰাে ফিডেল, তোমাৰ কম্পাছডাল হেৰাই নাযায় কেতিয়াও ।\n(বি:দ্ৰ:- কমৰেড’শব্দৰ স্পেনিছ ভাষাত প্রতিশব্দ হ’ল কম্পানেৰে)\nপূৰ্বৱৰ্তী লেখা ফিডেলৰ বাবে এটি গান ( মূলঃ চে গুৱেভাৰা, অনুবাদঃ প্লাৱন বৰা)\nপৰৱৰ্তী লেখা চিত্ৰশিল্পী আমিনুল হক


অসমৰ কৰিমগঞ্জ জিলাত সঁচাকৈ ভূত ওলাইছে নেকি? - Factcrescendo Assamese\nNovember 5, 2019 November 5, 2019 Manjori BorkotokyLeaveaComment on অসমৰ কৰিমগঞ্জ জিলাত সঁচাকৈ ভূত ওলাইছে নেকি?\n২ ছেপ্টেম্বৰ, ২০১৯ তাৰিখে অনিৰুদ্ধ কুমাৰ সিংহা নামৰ ফেচবুক প্ৰফাইল এটাৰ পৰা আপলোড হোৱা ভিডিঅ’ এটাই ছচিয়েল মিডিয়াত চাঞ্চল্যৰ সৃষ্টি কৰিছে । ফেচবুক পোষ্টটোত তেওঁ দাবী কৰিছে যে ভিডিঅ’টোত দেখা পোৱা মহিলাগৰাকী ভূত হয় আৰু এই ঘটনাটো অসমৰ কৰিমগঞ্জ জিলাৰ হয় ।\nআচলতে ঘটনাটো কি জানিবলৈ আমি অলপ অনুসন্ধান কৰিলোঁ । সত্যতা কি, জানো আহক ।\nপোনপ্ৰথমেই আমি অসমৰ কৰিমগঞ্জ জিলাৰ আৰক্ষী অধীক্ষক মানবেন্দ্ৰ দেৱ ৰাজৰ লগত কথা পাতিলোঁ। তেখেতে নিশ্চিত কৰিলে যে উপৰোক্ত ভিডিঅ’টো কৰিমগঞ্জ জিলাৰ ঘটনা নহয়।\nইয়াৰ পাছত আমি ইউটিউবত ঘটনাটোৰ লগত জড়িত কিছুমান কীৱৰ্ডছ ব্যৱহাৰ কৰি চাৰ্চ কৰিলোঁ আৰু বিভিন্ন নিউজ চেনেলে এই ঘটনাটোৰ বিষয়ে কৰা নিউজবোৰ দেখিবলৈ পালোঁ । নিউজ ৰিপৰ্টবোৰৰ মতে এই ঘটনাটো ৰতলাম নামৰ ঠাই এখনৰ আলৌত নামৰ গাঁও এখনত ঘটিছিল ।\nএই গাঁওখনৰ এটা দৰগাহৰ কাষত থকা এজোপা গছত এই মহিলা গৰাকী যোৱা চাৰি-পাঁচ মাহ মানৰ পৰা প্ৰায়ে আহি আছে । এই মহিলা গৰাকীয়ে সকলোকে আচৰিত কৰি অনায়াসে এই গছজোপাত উঠি যায় আৰু দুই-তিনি ঘণ্টা ধৰি ওপৰত থিয় হৈ থাকে বা নাচে । মহিলা গৰাকীক যেতিয়া পাছত এই বিষয়ে সোধা হয় তেতিয়া তেওঁ এই গছজোৱাত কেনেকৈ উঠে, তেতিয়া তেওঁ এই বিষয়ে অজ্ঞতা প্ৰকাশ কৰে । এই ঘটনাটোৰ ওপৰত ভিত্তি কৰি এবিপি নিউজ দ্বাৰা প্ৰকাশিত এটা নিউজ ৰিপৰ্টও আমাৰ দৃষ্টিগোচৰ হ’ল য’ত এলাহাবাদ ইউনিভাৰ্চিটিৰ প্ৰফেছৰ কে এম উত্তম আৰু ডক্টৰ সন্দ্বীপ ব’হৰায়ে এই ঘটনাটোৰ বাস্তৱিকতা সম্পৰ্কে বৰ ধুনীয়াকৈ বাখ্যা কৰিছে । সম্পূৰ্ণ বাতৰিটো ক্লিক কৰি পঢ়ক ।\nএয়া স্পষ্ট হৈ পৰিছে যে উপৰোক্ত ঘটনাটো অসমৰ নহয় বৰঞ্চ মধ্য প্ৰদেশৰ ৰতলাম জিলাৰ এখন গাওঁৰ হয় আৰু ইয়াত কোনো ভূত-প্ৰেত জাতীয় অলৌকিকতা নাই । কোনোবা দুষ্টবুদ্ধিৰ মানুহে এইটো ভূতৰ ভিডিঅ’ বুলি প্ৰচাৰ চলাইছিল ।\nTitle:অসমৰ কৰিমগঞ্জ জিলাত সঁচাকৈ ভূত ওলাইছে নেকি?\nTagged AssamGhostRatlamTree Ghost\nভাৰতত ভডাফোনৰ সেৱা বন্ধ হব নেকি?


Oxitob in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Oxitob ar byavahar, ppali, parshwakriya, upkaar, kriya-pratikriya aaru satarkatabani\nOxitob के सारे विकल्प देखें\nOxitob की जानकारी\nOxitob ৰ লাভ আৰু ব্যৱহাৰসমূহ- Oxitob Benefits & Uses in Assamese- Oxitob ar laabh aaru byavaharsamuh\nOxitob ৰ পালি আৰু সেয়া কেনেদৰে ল'ব- Oxitob Dosage & How to Take in Assamese - Oxitob ar paali aaru xeya kenedore lobo\nOxitob ৰ পাৰ্শ্চক্ৰিয়াসমূহ- Oxitob Side Effects in Assamese- Oxitob ar parshwakriyasamuh\nOxitob সংক্ৰান্ত সতৰ্কতাবাণীসমূহ- Oxitob Related Warnings in Assamese- Oxitob xonkranta xatarkatabanisamuh\nঅইন দৰৱৰ সৈতে Oxitobৰ গুৰুতৰ ক্ৰিয়া-প্ৰতিক্ৰিয়া- Severe Interaction of Oxitob with Other Drugs in Assamese- Oinor xoite Oxitob ar gurutor kriya-pratikriya\nOxitob মতভেদসমূহ- Oxitob Contraindications in Assamese- Oxitob nishedhsamuh\nOxitob ৰ বিষয়ে সততে সোধা প্ৰশ্নসমূহ- Frequently asked Questions about Oxitob in Assamese- Oxitob ar bikhoye satate xodha prashnasamuh\nখাদ্য আৰু মদৰ সৈতে Oxitob ক্ৰিয়া-প্ৰতিক্ৰিয়া- Oxitob Interactions with Food and Alcohol in Assamese- khadya aaru modor xoite Oxitob kriya-pratikriya\nOxitob ৰ লাভ আৰু ব্যৱহাৰসমূহ - Oxitob Benefits & Uses in Assamese - Oxitob ar laabh aaru byavaharsamuh\nOxitob তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nOxitob ৰ পালি আৰু সেয়া কেনেদৰে ল'ব - Oxitob Dosage & How to Take in Assamese - Oxitob ar paali aaru xeya kenedore lobo\nOxitob-ৰ উপাদানসমূহ - Oxitob Active Ingredients in Assamese - Oxitob-ar upadaansamuh\nOxitob ৰ পাৰ্শ্চক্ৰিয়াসমূহ - Oxitob Side Effects in Assamese - Oxitob ar parshwakriyasamuh\nগৱেষণাৰ ভিত্তিত, Oxitob ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nOxitob সংক্ৰান্ত সতৰ্কতাবাণীসমূহ - Oxitob Related Warnings in Assamese - Oxitob xonkranta xatarkatabanisamuh\nOxitob-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nOxitobএ গৰ্ভৱতী মহিলাৰ ক্ষেত্ৰত সুতীব্ৰ প্ৰভাৱ দেখুৱায়। এইবাবে ইয়াক চিকিতসকৰ পৰামৰ্শৰ পিছতহে গ্ৰহণ কৰিব। আপোনাৰ ইচ্ছা অনুসৰি গ্ৰহণ কৰিলে ই ক্ষতিকাৰক হব পাৰে।\nOxitob-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Oxitob ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Oxitob গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Oxitob কি প্ৰভাৱ দেখা গৈছে?\nOxitobৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Oxitob কি প্ৰভাৱ দেখা গৈছে?\nOxitobৰ ব্যৱহাৰে কলিজা ৰ ওপৰত কোনো ক্ষতিকাৰক প্ৰভাৱ নেপেলায়।\nহৃদযন্ত্ৰৰ ক্ষেত্ৰত Oxitob ৰ কি প্ৰভাৱ দেখা গৈছে?\nOxitobৰ ব্যৱহাৰে হৃদয় ৰ ওপৰত কোনো ক্ষতিকাৰক প্ৰভাৱ নেপেলায়।\nঅইন দৰৱৰ সৈতে Oxitobৰ গুৰুতৰ ক্ৰিয়া-প্ৰতিক্ৰিয়া - Severe Interaction of Oxitob with Other Drugs in Assamese - Oinor xoite Oxitob ar gurutor kriya-pratikriya\nOxitob তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nOxitob মতভেদসমূহ - Oxitob Contraindications in Assamese - Oxitob nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Oxitob লোৱা অনুচিত যাতে -\nOxitob ৰ বিষয়ে সততে সোধা প্ৰশ্নসমূহ - Frequently asked Questions about Oxitob in Assamese - Oxitob ar bikhoye satate xodha prashnasamuh\nএই Oxitob-এ অভ্য়াস বা নিচাৰ সৃষ্টি কৰে নেকি?\nনহয়, Oxitobয়ে অভ্যাসৰ সৃষ্টি নকৰে।\nOxitob য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু Oxitob লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, মানসিক ৰোগৰ চিকিত্সাৰ ক্ষেত্ৰত Oxitob ব্যৱহৃত নহয়।\nখাদ্য আৰু মদৰ সৈতে Oxitob ক্ৰিয়া-প্ৰতিক্ৰিয়া - Oxitob Interactions with Food and Alcohol in Assamese - khadya aaru modor xoite Oxitob kriya-pratikriya\nখাদ্য আৰু Oxitobৰ ক্ৰিয়া-প্ৰতিক্ৰিয়া\nখাদ্যৰ সৈতে Oxitob লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Oxitobৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Oxitobৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nOxitob ৰ অনুকল্প - Substitutes for Oxitob in Assamese\nআপুনি বা আপোনাৰ পৰিয়ালৰ কোনোবাই Oxitob লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Oxitob ব্যৱহাৰ কৰিছিল নেকি?\nআপুনি কিমান পৰিমাণে Oxitob সেৱন কৰিছিল?\nআপুনি Oxitob ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Oxitob সেৱন কৰে?


মোৰ জীৱনৰ প্ৰথম প্ৰেম (ৰঞ্জিতা গগৈ) - সাহিত্য ডট অৰ্গ\nবিখ্যাত নহয় বাবে আমাক কোনো সাংবাদিক আহি এই প্ৰেম কাহিনী নোসোধে । কিন্তু আমাৰো প্ৰেমবোৰো সুমধুৰ হ’ব পাৰে দিয়কচোন। কাৰণ সংবেদনশীলতা থাকিবলৈতো বিখ্যাত হ’ব নালাগে। প্ৰেমত কোনোবাই আজিলৈকে নাই পৰা বুলিলে মোৰ বিশ্বাস নহয়। কোনোৱে কব পাৰে মই কেৱল জীৱনৰ প্ৰেমত পৰিছো..তেন্তে কি তেওঁৰ প্ৰেয়সী নাছিল? তেওঁৰ কোনো প্ৰেমিক নাছিল? বাৰু শুনক…\nতেতিয়া মই গাত চাদৰ লব পৰা হোৱা নাই। ১৯৯৩ চনৰ প্ৰথম ভাগ। স্কুললৈ যেনে তেনে পেডেল মাৰি অহা ল’ৰা এটা দেখিছিলো প্ৰায়ে। পেন্দোৱাকৈ চাই যায়। ময়ো চাওঁ। এদিন আচৰিত কৰি সি আমাৰ টিউচনৰ চাৰৰ ঘৰত দেখিলো। চাৰে বিভিন্ন ক্লাচৰ বহুত লৰা-ছোৱালী একেলগে পঢ়ুৱায়। বহুতদিনৰ পিছত আমাৰ মাত-বোল হ’ল। তাক কিবা এটা ভাল লাগি গ’ল। দেখিবলৈ একেবাৰে ভাল নাছিল সি। ময়ো পিছে শকত আৱত কোমোৰা পোৱালিটোৰ দৰে আছিলো তেতিয়া। চেহেৰা মোৰ নাই কাৰোবাক প্ৰেমত পেলাব পৰাকৈ। ইমান সৰু তাকটো আৰু ক’ব নোৱাৰি মই তোমাক ভালপাওঁ বুলি। এদিন তাৰ ইংৰাজী বহীখনৰ শেষৰ পাতত দেখিলো তাৰ লগৰ ছোৱালী এজনীৰ নাম সি খুউৱ সুন্দৰকৈ লিখি থৈছে। কিবা এক অনামি অভিমানে ক্ষুন্ন কৰিলে। অকাৰণে। দিন গৈ থাকিল ।\nতেতিয়া মই কাকত আলোচনীৰ পাতত শিশু শিতানবোৰত খুউৱ লিখিছিলো। বিহু-পূজাত গাত তৰণি নাথাকে লেখা দিবলৈ। মায়ে খামৰ পৰা টিকটলৈ সকলো যোগান ধৰে। ল’ৰাটোক ক’লো কবিতা এটা লিখিবাচোন। কেনেকৈ লিখে? ধেৎ,ভবা কথাবোৰ শুৱলাকৈ সজোৱা শেৱালীক লৈ, পুজাক লৈ। বিজ্ঞৰ দৰে ক’লো। সি লিখিলে ৷ মই মোৰ লেখাৰ লগতে একেলগে পঠিয়াই দিলো । তাৰ আখৰ আৰু মোৰ সৈতে প্ৰায় একে আছিল। সময়ত দুয়োটাই প্ৰকাশ ৷ সেয়াই আৰম্ভণি।\nএদিন মই ডাঙৰ হ’লো। কিবা এটা বেয়া লাগিল। কাৰণ মই এনেকুৱা বনৰীয়া আছিলো যে বন্দীত্ব মোৰ বাবে ভাল নলগা। এতিয়াও মনত পৰিলে হাঁহি উঠে। যদিও বনৰীয়া আছিলো ল’ৰাৰ লগত সৰুতে নেখেলিছিলো। ল’ৰাৰ হাতত হাত লাগিলে ল’ৰা-ছোৱালী হৈ যাব পাৰে বুলি মোৰ শৈশৱৰ ধাৰণা আছিল। কেনেবাকৈ সেয়েহে ল’ৰাৰ হাত লাগিলেই বাৰে বাৰে টেপত হাত ধোওঁ।\nমোৰ শৈশৱৰ ভাললগা লৰাটোক লাহে লাহে ভাল লাগিবলে ধৰিলে তাৰ । তাৰ ভাললগা গুণ আছিল। সি কিতাপ পঢ়ে। খুউৱ ভাল বাঁহী বজায়। যিটোৰ বাবে মই তাক আজিও মনত পেলাওঁ। কিন্তু লাহে লাহে জানিলো তাৰ প্ৰেমিকা আছে। দেখাত মোতকে বহুত ভাল। সি মোৰ পৰীক্ষাৰ ভাল নম্বৰকেইটা আৰু মোৰ কবিতাবোৰৰ বাদে একো ভাল পোৱা নাছিল।\nমেট্ৰিকত মই প্ৰথম বিভাগ পালো।তাৰ ভালপোৱা ছোৱালীজনীয়ে বেয়া কৰিলে। সেইদিনা কিন্তু তাৰ মন বৰ বেয়া আছিল। সি মোতকৈ ডাঙৰ বাবে কলেজ আগতেই পাইছিল। মানে আকৌ তাক পাম। সি কলা শাখাৰ। আছিল। মই বিজ্ঞান বিভাগত নাম লগালো। দিনবোৰ গৈ থাকিল….\n১৯৯৮ চনৰ ২৬ আগষ্ট।পাকিস্তানৰ স্বাধীনতা দিৱস নেকি নাজানো ২৬ আগষ্টটো। সন্ধিয়া সি এখন চিঠি দিলে..আমাৰ বন্ধুত্ব অন্য এটা সম্পৰ্কলে ৰূপান্তিত কৰিব নোৱাৰোনে ? এখন ভদ্ৰ প্ৰেমৰ চিঠি । তাৰ অলপ আগত সন্ধিয়া মোৰ প্ৰিয়তম সহপাঠী এজনৰ লগত কলেজৰ পৰা আহি থাকোঁতে হঠাৎ অহা বতাহ বৰষুণে আমাক তিয়াইছিল। গোটেই গাতে সোণাৰু ফুলবোৰ পৰা দেখি সি কোৱা মনত পৰে…দেখিছা আমাক কেনেকৈ পুষ্পবৃষ্টি কৰিলে। সি মোক মাইনা বুলিয়েই মাতিছিল। দেখাত বহুত ধুনীয়া আছিল বাবে ছাগৈ তাক মই কেতিয়াও প্ৰেমৰ দৃষ্টিৰে চাব পৰা নাছিলো। যদিও সি মোৰ ছাঁৰ দৰে আছিল । মই কি পিন্ধিম,কি খাম, কি কিতাপ লাগিব সকলো খেয়াল ৰাখিছিল। প্ৰেক্টিকেলৰ পুৰণি বহী,পুৰণি প্ৰশ্নকাকতৰ পৰা সকলো যোগান ধৰিছিল। সি সেইদিনা মোক চীনৰ গল্প কিতাপ এখন উপহাৰ দিলে। লগতে সৰু চিঠি এখন…মাইনা,তুমি মাজে মাজে মোক যেন খুউৱ বেয়া পোৱা এনে লাগে। তোমাক…। এতিয়াহে বিপদ… নাহিলে নাই প্ৰেম আহিলে জীৱনলৈ যেনি তেনি আহে। কিন্তু মই সহাঁৰি দিলো দেখাত বেয়া মোক বাঁহীৰ সুৰে মোহাচ্ছন্ন কৰা সমীৰণক। তাক সমীৰণ বুলিয়েই উপনাম দিছিলো মই।\nকিন্তু লাহে লাহে গম পালো তাৰ বহু ছোৱালীৰ লগত ভাল। চিঠি পত্ৰও দিয়ে বহুতক। মই নিজেও হাতত পৰাত পঢ়িছো। মনটো তিতা লাগিল। মই তাৰ পৰীক্ষা হ’লেই শুভেচ্ছা দিবলৈ দৌৰো। সি কিন্তু মোৰ বি.এচ,চিৰ ৰিজাল্ট ওলোৱাৰ দিনাও খবৰ এটা নকৰিল। মোৰ ধাৰণা আছিল যাক ভালপোৱা যায় তেওঁ আত্মাৰ স’তে বিলীন হয়। যিটো মই হৈছিলো ।কিন্তু সি যিকোনো ছোৱালীক ভন্টি পতাৰ পিছত ছোৱালীবোৰক চুলি টনা ,ঢকিওৱা কথাবোৰ মোৰ ভাল নলগা হৈ আহিল। এনেও মই বহুত আবেগিক। দহজনক একেলগে মন বিলাব নোৱাৰা মানুহ। সকলোতকৈ বেয়া লাগিল সি মোক ভনী বুলি চিনাকী দিয়া কথাটোত। বাদ সকলো বাদ…প্ৰেম মিছা। নিষ্ফল।\nবিয়াৰ প্ৰস্তাৱ দিয়া মোৰ স্বামীক কৈছিলো এবাৰ তাৰ কথা।সুধি লওঁক । কিন্তু সি বহুত নিৰ্বিকাৰ আছিল। পিছে তাৰ বিয়া পতাৰ জোখেৰে বয়সো হোৱা নাছিল। সমবয়সীয়া লৰা-ছোৱালীক ভালপাব নালাগে সেইবাবেও কিজানি।\nমোৰ মৰমৰ সহপাঠী ইজনে এখন চিঠি দি হঠাৎ আমাৰ কলেজ এৰি দিছিল। নাজানিলো কাৰণ আজিও। সি ইং.২০১২ চনত মোক দেখা কৰিবলৈ আহিছিল। লক্ষ্নৌৰ পৰা ঘৰলৈ আহোঁতে। একে পাৰফিউম,পৰিপাটী ধুনীয়া সাজ,মুখত মিঠা হাঁহি। সোনকালে ভাত দিয়া..চিঞঁৰ বাখৰ কৰি নিজে লাগি ভাগি দি এঘাৰ বছৰৰ পিছত লগ পোৱা মধুৰতাখিনি ল’লো আনন্দমনে। তুমি এই পাৰফিউম আজিও নেৰিলা…। হাঁহিলে সি।\nমই জানো যাৰ কল্পনা বেছি তেওঁ ভাল প্ৰেমিক-প্ৰেমিকা হ’ব নোৱাৰে। ময়ো পৰা নাছিলো কিজানি। কল্পনাৰ প্ৰেমিকক বাস্তৱত পোৱা নাযায়। প্ৰেমে যে সাহস দিয়ে মই স্বীকাৰ কৰো। কৰি আহিছো।প্ৰেম শ্বাশ্বত। বিনিময় বিচাৰিলেই কিন্তু প্ৰেম শেষ হয়….।ভালপোৱাই ভালপোৱা নিবিচাৰিও কাৰোবাক নীৰৱে স্বাৰ্থহীন ভাৱে ভাল পাব পাৰি। মোৰ দৃষ্টিত প্ৰেম সুন্দৰ চিৰদিন।\n← দিল্লী কা লাড্ডু (দিপাংক বৰা)\nসুনন্দি মহাজন (অশোক এম. বি. বৰুৱা ) →\nজীৱনৰ নাটঘৰত (-সুব্ৰত গগৈ)\nআঘোণৰ পথাৰত মোৰ অনুভৱ (দুলাল বৰুৱা)\nAmrit kumar nath\nখুব ধুনীয়া লিখিছে ।


ক’ৰ’না ভাইৰাছৰ আতংক; হোম কোৰাণ্টেইন কৰাতো ভাৰতত কঠিন হ'ব কিয়?\nক’ৰ’না ভাইৰাছৰ আতংক; হোম কোৰাণ্টেইন কৰাতো ভাৰতত কঠিন হ’ব কিয়?\nসমগ্ৰ বিশ্বতে মাহামাৰী ৰূপধাৰণ কৰা মাৰাত্মক ক’ৰ’না ভাইৰাছে ভাৰততো দ্ৰুত গতিত সংক্ৰমণ ঘটা পৰিলক্ষিত হৈছে।\n২৮০ ৰো অধিক লোক আক্ৰান্ত হোৱাৰ বিপৰীতে ইতিমধ্যে মৃত্যু হৈছে পাঁচজনকৈ আক্ৰান্তৰ।\nবিশ্বৰ বিভিন্ন দেশৰ বিজ্ঞানীসকলে এই ভাইৰাছৰ প্ৰতিষেধক উদ্ভাৱনৰ কাৰণে অহৰহ চেষ্টা কৰি আছে যদিও এতিয়া উদ্ভাৱন কৰিবলৈ সক্ষম হোৱা নাই।\nসেয়ে প্ৰতিখন ৰাষ্ট্ৰই এই মাৰাত্মক ভাইৰাছ বিধক প্ৰতিৰোধ কৰিবলৈ প্ৰতিখন ৰাষ্ট্ৰই বিভিন্ন পন্থা অৱলম্বন কৰিছে।\nতাৰ ভিতৰত মুখ্য পন্থাটোৱে হৈছে হোম কোৰাণ্টেইন। ইউৰোপৰ দেশসমূহত এয়া সম্ভৱ হৈছে যদিও ভাৰত হোম কোৰাণ্টেইনৰ ক্ষেত্ৰত জটিলতাৰ সন্মুখীন হ’ব।\nভাৰতৰ অধিক সংখ্যক আৱাসগৃহত হোম কোৰাণ্টাইন কৰিবলৈ পৰ্যাপ্ত পৰিমাণৰ ঠাই নাই।\nভাৰতীয় মধ্যবিত্ত আৰু নিম্ন বিত্ত পৰিয়ালবোৰত আৱাসগৃহতো হোম কোৰাণ্টেইন কৰি ৰাখিবলৈ ঠাইৰ অভাৱ।\nসমীক্ষাৰ মতে ভাৰতত এজন ব্যক্তিৰ বাবে এটাকৈ কোঠা থকা আৱাসগৃহ আছে ৪ কোটি, মুঠ সংখ্যাৰ ১৫ শতাংশ। এই ৪ কোটি আৱাসগৃহত ব্যক্তিক নিঃসঙ্গ কৰি ৰাখিব পৰাৰ ব্যৱস্থা নাই, যিকোনো প্ৰকাৰে মানুহৰ সংস্পৰ্শলৈ আহিবলৈ বাধ্য হ’ব। অৰ্থাৎ সামাজিক দূৰত্ব বৰ্তাই ৰখাটো অসম্ভৱপ্ৰায়।\nভাৰতত পাঁচকোঠলীয়া বা ততোধিক আৱাসগৃহ মাত্ৰ ৫ শতাংশহে আছে।\nইফালে সমগ্ৰ দেশতে ১ আৰু ২ টা কোঠা থকাৰ আৱাসগৃহৰ পৰিমাণ ৬৯ শতাংশ। এই বৃহৎ পৰিমাণৰ আৱাসগৃহত কোনো কাৰণতে সামাজিক দূৰত্ব বৰ্তাই বা কোনো লোকক নিঃসঙ্গ অৱস্থাত ৰখা সম্ভৱপৰ নহয়।\nইফালে এটা ৰুমৰ আৱাসীৰ গৃহৰ পৰিমাণটো হৈছে মাত্ৰ ৪ শতাংশহে। ৪ শতাংশ আৱাসৰ ভিতৰত ৯০ শতাংশৰহে ছেল্ফ কোৰাণ্টেইন কৰিব পৰা অৱস্থাত আছে। কিন্তু তেওঁলোকৰ আৱাসত আন কোনো ব্যক্তিক ৰাখিব পৰা নাযায়।\nআনহাতে শ্লাম অঞ্চলৰ আৱাসগৃহবোৰৰ অৱস্থা অতি ভয়ানক, সেইসমূহত কোনো কাৰণতেই হিচাপত ধৰিব নোৱাৰি।\n১৩০ কোটি জনসংখ্যাৰ দেশ ভাৰতৰ জনসংখ্যাৰ ঘনত্বও যথেষ্ট বেছি। এই ১৩০ কোটি জনসংখ্যাৰ ১ শতাংশক কোৰাণ্টেইন কৰিব লগা হ’লে পৰিমাণটো হ’ব ১.৩ কোটি। ইয়াৰ আধা হ’লেও পৰিমাণটো হ’ব ৬৫ লাখ। ইমান বৃহৎ সংখ্যক লোকক কোৰাণ্টেইন কৰিবলৈ চৰকাৰী ব্যৱস্থাও নাই ভাৰতত।


Alarming rise in number of HIV cases in Nagoan district ড্ৰাগছ–ছেক্স ৰেকেটৰ পৰিণাম! নগাঁও জিলাত উদ্বেগজনকভাৱে বৃদ্ধি HIVত আক্ৰান্তৰ সংখ্যা– News18 assam\nড্ৰাগছ–ছেক্স ৰেকেটৰ পৰিণাম! নগাঁও জিলাত উদ্বেগজনকভাৱে বৃদ্ধি HIVত আক্ৰান্তৰ সংখ্যা\nনগাঁৱৰ কেন্দ্ৰীয় কাৰাগাৰতো ৮ জন কয়দীৰ ৰক্ত পৰীক্ষাত এইচ আই ভি ধৰা পৰিছে।\nLast Updated : August 19, 2021, 12:50 IST\nনগাঁৱত অতি উদ্বেগজনকভাৱে মাৰাত্মক এইচ আই ভিত আক্ৰান্ত লোকৰ সংখ্যা বৃদ্ধি হোৱাৰ এক ভয়ংকৰ তথ্য পোহৰলৈ আহিছে। বিগত সাত মাহ অৰ্থাৎ চলিত বৰ্ষৰ জানুৱাৰী মাহৰ পৰা জুলাই মাহলৈকে নগাঁও ভোগেশ্বৰী ফুকননী অসামৰিক চিকিৎসালয়ৰ পৰীক্ষাগাৰত তেজৰ নমুনা পৰীক্ষা কৰাৰ পিছত ৮৪ জন লোকৰ দেহত এই মাৰাত্মক এইচ আই ভি ধৰা পৰিছে।\nএই কথা সদৰী কৰিছে ধনী বড়ো নামৰ সংশ্লিষ্ট বিভাগৰ চিকিৎসা বিষয়াগৰাকীয়ে। তেওঁ আজি সংবাদ মাধ্যমক জনোৱা মতে, এইচ আই ভি ধৰা পৰা ৮৪গৰাকী লোকৰ ভিতৰত পুৰুষৰ সংখ্যা ৭৪ আৰু মহিলাৰ সংখ্যা ১০গৰাকী। আনহাতে, আক্ৰান্তসকলৰ ভিতৰত ৪০ জন যুৱক ড্ৰাগছৰ বেজী লৈ এইচ আই ভিত আক্ৰান্ত হৈছে বুলিও চিকিৎসা বিষয়াগৰাকীয়ে জানিবলৈ দিছে।\nইপিনে, নগাঁৱৰ কেন্দ্ৰীয় কাৰাগাৰতো ৮ জন কয়দীৰ ৰক্তপৰীক্ষাত তেওঁলোক এইচ আই ভিত আক্ৰান্ত হোৱাৰ তথ্য‌ও পোহৰলৈ আহিছে। কিছুদিন পূৰ্বে চিকিৎসা বিভাগে কেইটামান স্বেচ্ছাসেৱী সংগঠনৰ সহযোগত তেজ পৰীক্ষা কৰোঁতেই এই ভয়াৱহ তথ্য ধৰা পৰিছে। উল্লেখ্য যে এই আক্ৰান্তসকলৰ বয়স ২২ৰ পৰা ৩০ ৰ ভিতৰত বুলি জানিব পৰা গৈছে।\nএই বেমাৰত আক্ৰান্তসকলৰ পৰা যাতে আনলৈ এইচ আই ভি সংক্ৰমণ হ'ব নোৱাৰে তাৰ বাবে এইডছ নিয়ন্ত্ৰণ বিভাগে প্ৰয়োজনীয় চিকিৎসা আৰু কাউঞ্চিলি‌ং কৰাৰ ব্যৱস্থা গ্ৰহণ কৰিছে। মন কৰিবলগীয়া বিষয় এই যে জিলাখনৰ বিভিন্ন স্থানৰ পৰা আৰক্ষীয়ে শেহতীয়াকৈ বহু ড্ৰাগছ আসক্ত লোকক কৰায়ত্ত কৰি জেল–হাজোতলৈ প্ৰেৰণ কৰিছে।\nযিহেতু ড্ৰাগছ আসক্তৰ দেহত এইচ আই ভি পজিটিভৰ সংখ্যা বেছি, সেয়ে ইতিমধ্যে আৰক্ষীয়ে আটক কৰা বহু ড্ৰাগছ আসক্তৰ দেহত এই ভাইৰাছ থকাৰো আশংকা কৰা হৈছে।\nFirst published: August 19, 2021, 12:50 IST


২৬ অক্টোবৰ, ১৯৮৫ (৩৬ বছৰ)\nকোচি, কেৰালা, ভাৰত\nৰাহুল শৰ্মা (বি. ২০১৬)\nআচিন থত্তুমকাল (জন্ম: ২৬ অক্টোবৰ, ১৯৮৫ (৩৬ বছৰ)) এগৰাকী ভাৰতীয় অভিনেত্ৰী আৰু ভাৰত নাট্যমত বিশেষভাৱে প্ৰশিক্ষিত। তেওঁ বলিউড, তেলেগু, তামিল, মালয়ালম ভাষাৰ চলচ্চিত্ৰত অভিনয় কৰিছে। তেওঁ তিনিটাকৈ ফিল্মফেয়াৰ বঁটা লাভ কৰিছে। তেওঁ দক্ষিণ ভাৰতীয় চিনেমা উদ্যোগত অভিনয় জীৱন আৰম্ভ কৰিছিল, কিন্তু পিছত বলীউডলৈ আহে। তেওঁ আঠটা ভাষা কব পাৰে আৰু নিজৰ চিনেমা নিজেই ভাষান্তৰণ বা ডাব কৰে।আচিনক ২০০৭ চনত কলিউদৰ ৰাণী বুলি অভিহিত কৰা হৈছিল।তেওঁ বলীউদৰ ১০০ কোটি ক্লাৱৰ সদস্যা।\nচাথ্যান আন্থিক্কাৰৰ ২০০১ চনৰ মালায়ালম ছবি নৰেন্দ্ৰন মাকান জয়কয় ভাকা-ৰ জৰিয়তে অভিনয় জীৱনৰ পাতনি মেলা আচিনৰ প্ৰথমখন বাণিজ্যিকভাৱে সফল ছবি আছিল ২০০৩ চনৰ তেলেগু ভাষাৰ আম্মা নান্না অ' তামিলা আমায়ি আৰু সেইখনৰ বাবে তেলেগু চিনেমাৰ শ্ৰেষ্ঠ ফিল্মফেয়াৰ বঁটা লাভ কৰিছিল। এম কুমাৰ এছ/অ' মহালক্ষ্মী (২০০৪) আছিল তেওঁৰ প্ৰথমখন তামিল চিনেমা যিখনে ডাঙৰ বাণিজ্যিক সফলতা লাভ কৰিছিল। তেওঁ গজনী (২০০৫) চিনেমাখনত কৰা অভিনয়ৰ বাবে শ্ৰেষ্ঠ তামিল ফিল্মফেয়াৰ বঁটা লাভ কৰিছিল। তেওঁক তামিলনাডু চৰকাৰে কলা আৰু সাহিত্যত দেখুওৱা পাৰদৰ্শিতাৰ বাবে কালাইমামানি বঁটা প্ৰদান কৰে|তামিল বোলছবিৰ প্ৰতি থকা অৱদানৰ বাবে আচিনক ২০১৩চনত চিমা(SIIMA)ত দক্ষিণ ভাৰতীয় চিনেমাৰ গৌৰৱ আখ্যা দিয়া হয়|\n↑ "Biography: Asin Thottumkal | Meen Curry" (en-US ভাষাত). meencurry.com. http://meencurry.com/biography-asin-thottumkal/। আহৰণ কৰা হৈছে: 2017-02-20.\n"https://as.wikipedia.org/w/index.php?title=আচিন&oldid=237731"ৰ পৰা অনা হৈছে\nএই পৃষ্ঠাখন ১১ জুন, ২০২০ তাৰিখে ১২:৪২ বজাত অন্তিম সংশোধন কৰা হৈছিল।


আমাৰ সাজ-পোচাকৰ ফেশ‍্যনেও পৰিৱেশ প্ৰদূষণ কৰিব পাৰে নেকি? - ডাঃ চৈয়দা চেমিন ইছলাম - সাহিত্য ডট অৰ্গ\nআমাৰ সাজ-পোচাক পৰিধানৰ ফেশ‍্যনেও যে আমাৰ পৰিৱেশ প্ৰদূষিত কৰি পৰিৱেশৰ ক্ষতি সাধন কৰিব পাৰে -সেই কথাটো কেতিয়াবা আপুনি বা মই ভাবিব পাৰোনে?\nহয়, যদিও এই বিষয়ে আমি নাভাবোঁ বা ভবা নহয় কিন্তু বিষয়টো বৰ জটিল আৰু এটা ভাবিবলগীয়া বিষয় হৈ পৰিছে৷ এই সময়ত হয়তো সকলোৰে মনত প্ৰশ্ন উত্থাপন হৈছে – ফেশ‍্যনে আকৌ কেনেকৈ পৰিৱেশৰ ক্ষতি কৰিব?\nসাধাৰণতে কাপোৰ, চেন্দেল, জোতা, বেগ, লিপষ্টিক, নেইল পলিচ আদি যিকোনো ফেশ‍্যন ইণ্ডাষ্ট্ৰিতে প্ৰচুৰ পৰিমাণে “গ্ৰীন হাউচ গেছ“ উৎপন্ন হয় যিবোৰে প্ৰদূষণ কৰি আমাৰ পৰিৱেশৰ ক্ষতি সাধন কৰে৷\nপ্ৰথমতে আমি পোচাকৰ কথাটোকে ভাবি চাওঁচোন৷ ঋতুৰ পৰিৱৰ্তনৰ লগে লগে আমাৰ বতৰৰ পৰিৱৰ্তন হয়৷ শীত অথবা গ্ৰীষ্ম কালৰ উপৰিও বিভিন্ন উৎসৱ-পাৰ্বন আদি উদযাপন কৰাৰ বাবেও আমাক পৰিধান কৰিবলৈ অথবা ফেশ‍্যনৰ বাবে ভিন্ন সাজ-সজ্জাৰ প্ৰয়োজন হয়৷\nআন কিছুমান দেশৰ দৰে সমগ্ৰ ভাৰতবৰ্ষতো পুৰুষ – মহিলাৰ লিংগ ভেদে পোচাক-পৰিচ্ছদৰ ভিন্নতা আছে৷ তদুপৰি একেবাৰে নৱজাতকৰ পৰা বয়োবৃদ্ধ গৰাকীলৈকে পোচাক-পৰিচ্ছদ ভিন্ন হয়৷ ইয়াৰোপৰি দৈহিক আকৃতিৰ কথাটোতো আছেই৷ সেয়ে স্বাভাৱিক হলেও বহুত বেছি পৰিমাণে কাপোৰৰ উৎপাদনৰ প্ৰয়োজন আহি পৰে৷\nএতিয়া কথাটো আহি পৰিল আমাৰ ভিন্ন ৰুচি বোধ, আমাৰ জাতীয় সাজ-সজ্জা তথা আমাৰ মানসিকতাৰ ওপৰত৷ প্ৰতিবাৰেই ঋতুৰ পৰিৱৰ্তনৰ লগে লগে অতিপাত ঠাণ্ডা বা গৰমৰ পৰা বাচিবলৈ আমাৰ পৰিধান কৰা পোচাকৰো পৰিৱৰ্তন কৰিবলগীয়া হয়৷ কিন্তু আমাৰ ৰুচি বোধ, মানসিকতা বা ফেশ‍্যনৰ বাবেই হয়তো আমি বহুতে পুৰণি কাপোৰখিনি পিন্ধা বাদ দি নতুন কাপোৰ পিন্ধাৰ মানসিক প্ৰৱণতা গঢ়ি লওঁ৷ নতুনত্বৰ সোৱাদ ল’বলৈ, নতুন ডিজাইনৰ সন্ধানত নতুবা কিছুমান অদৰকাৰী মানসিক প্ৰতিযোগিতাৰ দৌৰত পুৰণি ডিজাইনৰ কাপোৰ সাজ পিন্ধিবলৈ এৰি নতুন সাজ আদৰি লওঁ৷\nএনেকুৱা মানসিকতা বা ৰুচিবোধৰ বাবেই নিজৰ ঘৰখনত অথবা কাপোৰ তৈয়াৰ কৰা ফেশ‍্যন ইণ্ডাষ্ট্ৰিবোৰত প্ৰতি এবছৰ বা ছমাহতে কিমান কাপোৰ ব‍্যৱহাৰৰ অনুপযোগী হৈ পৰিল, এবাৰ ভাবকচোন! বস্ত্ৰ উৎপাদন কৰা উদ‍্যোগসমূহৰ ক্ষেত্ৰত, সেই অনুপযোগী বা ফেশ‍্যন অনুযায়ী নচলা কাপোৰ বোৰ অৱশেষত গৈ ডাষ্টবিনৰ আৱৰ্জনা হৈ পৰে৷ বিগত এক দশকৰ আগতে মানুহৰ মাজত এই নতুন কাপোৰ কিনাৰ মানসিক প্ৰৱণতা কিছু কম আছিল যদিও দিন যোৱাৰ লগে লগে এই প্ৰৱণতা দুগুণ বৃদ্ধি পাবলৈ ধৰিছে৷\nনিঃসংকোচে যাৰ যেতিয়াই যি পিন্ধিবলৈ মন যায় নতুন এটা কিনি পিন্ধিবলৈ লৈছে৷\nএনেকুৱা ধৰণৰ মানসিক প্ৰৱণতা গঢ় লৈ উঠাৰ কাৰণো অৱশ্যে নোহোৱা নহয়৷\n১/ এই “S A L E“ শব্দটো৷ কেতিয়াবা আকৌ “S A L E – up to 50%“ নতুবা “Buy2get 1 Free“ – এইবিলাক বিজ্ঞাপনে কিছুমান লোকক চুম্বকৰ দৰে আকৰ্ষণ কৰি লৈ যায়৷ চেল লাগি আছে যেতিয়া “এনেই এপাক সোমাই এবাৰ চাই লওঁ“ বুলি ভাবি দোকান খনত সোমোৱা মানুহ গৰাকীয়েও হয়তো কম দামত পোৱাৰ লোভ সামৰিব নোৱাৰি প্ৰয়োজন নাথাকিলেও বেগ ভৰ্তি কৰি কাপোৰ কিনি আনে৷\nঘৰ খনত নতুন ডিজাইনৰ কাপোৰযোৰ অহাৰ লগে লগে পুৰণিখিনি অলাগতিয়াল হৈ পৰিল৷ নতুন ট্ৰেণ্ড চলিবলৈ আৰম্ভ কৰিলে৷ লগে লগে ফেশ‍্যন ইণ্ডাষ্ট্ৰিসমূহতো ইয়াৰ প্ৰভাৱ পৰিল৷\n২/ ইণ্টাৰনেটত সহজলভ্য হৈ পৰাটো৷ আজি কালি প্ৰায় সংখ্যক লোকেই ইণ্টাৰনেটৰ সহায়ত বিভিন্ন ধৰণৰ ব‍্যৱসায়িক অনুষ্ঠানৰ লগত অনলাইন যোগে জড়িত হৈ পৰে৷ দিনটোৰ বেছি ভাগ সময় অনলাইনৰ বজাৰত উপলব্ধ নতুন ডিজাইনৰ সাজ-সজ্জা সমূহ চাই থকাটো এটা অভ‍্যাসত পৰিণত হৈ পৰে৷ বহুতৰে আকৌ পচন্দ হোৱাৰ লগে লগেই বস্তু বিধ প্ৰয়োজনীয়তা-অপ্ৰয়োজনীয়তাৰ বিষয়ে চিন্তা নকৰাকৈ যধে মধে কিনাটো এটা অভ‍্যাস হৈ পৰে৷\nএনেদৰে হকে-বিহকে চপিং (Shopping) কৰি থকাৰ যি প্ৰৱণতা, এটা সময়ত সেয়া বাঢ়ি গৈ মানুহ গৰাকী একপ্ৰকাৰৰ মানসিক ৰোগত আক্ৰান্ত হয়৷ এনে ধৰণৰ ৰোগক CBD অৰ্থাৎ Compulsive Buying Disorder বুলি কোৱা হয়৷\nমুঠতে যেনেকৈ নহওক সাজ-সজ্জা বোৰৰ ফেশ‍্যনৰ ট্ৰেণ্ড বোৰ খুউব বেছি সঘনাই পৰিৱৰ্তন হৈ থাকিলে হেঁচাটো পৰেগৈ ফেশ‍্যন ইণ্ডাষ্ট্ৰি সমূহৰ ওপৰত৷ ফলস্বৰূপে (তথ্য মতে) বিগত বছৰত ব্ৰিটেইনে প্ৰায় ২৫ কোটি বিভিন্ন ধৰণৰ চোলা-কাপোৰ ডাষ্টবিন অৰ্থাৎ বৰ্জিত সামগ্ৰীৰ ভাণ্ডাৰত পঠিয়াব লগা হৈছিল৷\nব্ৰিটেইনত এটা বছৰৰ ভিতৰতে প্ৰতি পাঁচখন কাপোৰৰ মাজৰ পৰা তিনিখন কাপোৰেই বাতিল কৰিব লগীয়া হৈছিল আৰু ল্যাণ্ডফিলৰ পৰা সেইবোৰ সংগ্ৰহ কৰি পুৰি পেলাব লগা অৱস্থা এটাৰ সৃষ্টি হৈছিল৷\nএনে ক্ষেত্ৰত সংগ্ৰহিত বাতিল হোৱা কাপোৰখিনি পুৰি পেলাব লগা হওঁতেও জ্বলোৱাৰ বাবে খৰচ বহন কৰিব লগা হৈছিল৷\n২০১৫ চনত ব্ৰিটেইনত ফেশ‍্যন ইণ্ডাষ্ট্ৰিৰ কাৰণে এশ বিশ কোটি টন কাৰ্বন উৎপন্ন হৈছিল বুলি তথ্যৰ পৰা জানিব পৰা গৈছে৷\nবস্ত্ৰ প্ৰস্তুত কৰোঁতে বা ধুবলৈ পানী আৰু বিদ্যুতৰ প্ৰয়োজন আৰু খৰচ হয়৷ সেই অনুপাতে বাতিল হোৱা বস্ত্ৰ জ্বলাওতেও খৰচ হয়৷ তদুপৰি এই পদ্ধতি বোৰ সম্পন্ন কৰোঁতে বিষাক্ত গেছৰ নিৰ্গমন হয়, যিবোৰ প্ৰকৃতিৰ তথা পৰিৱেশৰ বাবে হানিকাৰক হয়৷\nসেয়ে খুব বেছি সঘনাই পুৰণি ফেশ‍্যনবোৰ বাদ দি নতুন ফেশ‍্যন গ্ৰহণ কৰি পৰিৱৰ্তন কৰি থাকিবলৈ হলে – প্ৰত‍্যেকে অলপ হ’লেও বিবেচনা কৰি চোৱা উচিত৷\nদেখিবলৈ পোৱা অনুসৰি, একোটা জিনচৰ লংপেণ্ট যিমান দিন যায় অৰ্থাৎ ব‍্যৱহাৰৰ উপযোগী হৈ থাকে, সিমান দিন ইয়াক পৰিষ্কাৰ কৰোঁতে প্ৰায় চাৰি হাজাৰ লিটাৰ পানীৰ আৱশ্যক হয়৷\nমাত্ৰ এটা জিনচৰ লংপেণ্ট পৰিষ্কাৰ কৰিবলৈ যদি ইমান পানীৰ আৱশ্যক হয় তেন্তে আমি গোটেই বছৰটোতে জিনচৰ সৈতে অইন যিমান কাপোৰ পৰিধান কৰো আটাইবোৰ কাপোৰ পৰিষ্কাৰ কৰি পিন্ধিবলৈ কিমান পানীৰ প্ৰয়োজন হব?\nগোটেই চহৰ অথবা গোটেই দেশৰ কাপোৰ ধুবলৈ কিমান পানীৰ প্ৰয়োজন হব? চিন্তা কৰকচোন এবাৰ৷\nবস্ত্ৰ উৎপাদন কৰিবলৈ বিদ‍্যুতৰো প্ৰয়োজন৷ ঠিক একেদৰে কাপোৰ বোৰ পৰিষ্কাৰ কৰিবলৈ মেচিন ব‍্যৱহাৰ কৰিলে তাতেও বিদ‍্যুতৰ খৰচ হয়৷ আকৌ কাপোৰ ইস্ত্ৰি কৰিবলৈকো বিদ‍্যুতৰ প্ৰয়োজন৷\nগতিকে বিদ‍্যুতৰ খৰচৰ বৃদ্ধিৰ লগে লগে বিদ‍্যুতৰ উৎপাদনৰ কথাটোও ভাবিবলগীয়া বিষয় নহয় জানো?\nহাউজ অফ কমন্সৰ পৰিবেশ বিষয়ক সমিতিয়ে প্ৰতিবেদন দাখিল কৰা মতে আমাৰ যিসকলে কাপোৰ ধুবলৈ মেচিন ব‍্যৱহাৰ কৰোঁ, সেই সকলৰ মাজত মাত্ৰ এটা পৰিয়ালে এবাৰ মেচিনত কাপোৰ পৰিষ্কাৰ কৰোঁতেই প্ৰায় সত্তৰ হাজাৰ কাপোৰৰ তন্তু পানীৰ সৈতে পৰিৱেশৰ লগত মিহলি হৈ যায়৷\nএই কমিটিৰ তথ‍্য অনুসৰি ২০৫০ চনলৈ আমাৰ জলবায়ু পৰিবৰ্তনৰ ওপৰত যি প্ৰভাৱ পৰিব তাৰ তিনি ভাগৰ এক ভাগতকৈও বেছি দায়বদ্ধ হব ফেশ‍্যন ইণ্ডাষ্ট্ৰিসমূহ! কথাটো এবাৰ মাত্ৰ চিন্তা কৰি চাওকচোন সকলোৱে৷ কিন্তু ইয়াৰ সমাধান কি? আছেনে পৰিত্ৰাণৰ কিবা উপায়?\nব্ৰিটেইনৰ পৰিবেশ বিষয়ক সমিতিয়ে ইতিমধ্যে কাপোৰ পেলোৱাৰ ওপৰত নিষেধাজ্ঞা আনিবলৈ পৰামৰ্শ দিছে৷ ফেশ‍্যন ইণ্ডাষ্ট্ৰিসমূহৰ পৰিৱেশৰ ওপৰত যি প্ৰভাৱ পৰি আছে তাৰ কাৰণে তেওঁলোকে দায়িত্বভাৰ গ্ৰহণ কৰি তথা সতৰ্কতা অৱলম্বন কৰি পৰিৱেশ প্ৰদূষিত হব নোৱাৰাকৈ যথাযথ ব‍্যৱস্থা লোৱা উচিত৷ বিক্ৰেতা সকলে বিক্ৰী নোহোৱা পোচাকসমূহ পুৰি পেলোৱাৰ যি ব‍্যৱস্থা কৰে, সেয়া অনতিপলমে বন্ধ কৰাৰ ব‍্যৱস্থা হাতত ল’ব লাগে৷\nব্যক্তি হিচাপে আমাৰ কৰণীয় কি?\nহয়, এইক্ষেত্ৰত আমাৰো কিছু কৰণীয় আছে৷\nআমাৰ পুৰণি বা অব‍্যৱহৃত কাপোৰসমূহ পেলাই নিদি দান দিয়াৰ ব্যৱস্থা কৰিব লাগে৷\nঅৱশ্যে আমাৰ দৰে বানপানী আদি প্ৰাকৃতিক দুৰ্যোগে জুৰুলা কৰা দেশখনত কাপোৰ দান কৰাৰ ব‍্যৱস্থা তথা মানসিকতা সকলোৰে আছেই৷\nএনেকৈ কাপোৰৰ দান কৰা ব‍্যৱস্থাৰ ফলত কাপোৰৰ ৰিচাইক্লিং হব আৰু ইয়াৰ পৰা কিছু পৰিমাণে হলেও লাভ হব অৰ্থাৎ কাপোৰৰ উৎপাদন বা পুৰি পেলোৱা কাৰ্য্য ৰোধ হ’লে পৰিৱেশ প্ৰদূষণৰ পৰা বাচিব পৰা যাব৷\nনিজৰ ইচ্ছানুযায়ী কাপোৰ বাতিল কৰাৰ মানসিক প্ৰৱণতাক ৰোধ কৰিব লাগিব৷\nৰিচাইক্লিং কৰাৰ বাবে পিন্ধাৰ অনুপযোগী হোৱা পুৰণি কাপোৰৰ পৰা বেগ, ভৰি মচা ড’ৰ মেট আদি সামগ্ৰী প্ৰস্তুত কৰি পুনৰ ব‍্যৱহাৰৰ উপযোগী কৰিব পাৰে৷\nসদৌ শেষত, কঁপাহী সূতাৰ কাপোৰ, খাদী কাপোৰ আদি ব্যৱহাৰ কৰাৰ অভ‍্যাস কৰিব লাগে৷ এনেবোৰ কাপোৰৰ পৰা পৰিৱেশ প্ৰদূষিত হোৱাৰ সম্ভাৱনা কম থাকে, যত চিন্থেটিক কাপোৰৰ ক্ষেত্ৰত প্ৰচুৰ সম্ভাৱনা জড়িত হৈ থাকে৷\n[কিছু তথ্যৰ সঁহায় লোৱা হৈছে আৰু কিছু মোৰ ব‍্যক্তিগত অনুভৱ]\nএখন প্ৰেমৰ চিঠি (ডা° দীপুল হালৈ)